
الجزء 1
اللهم اجعله خير ...
اللهم اجعله خير ...
اللهم اجعل خير ...
فتحت عيوني وانا عرقانة ....
الليلة تاني حلمت بامي ربنا يرحمها ....
دي ما اول مرة احلم بامي من وفاتها قبل سنتين ...يمكن
بحلم بيها كل شهرين و لا تلاتة شهور ... بشوفها كأنها لسة
معانا .. انا .. وابوي .. و ياسر اخوي .. ومروة اختي ....
حلمة الليلة كانت كأننا في الايام القبل عرس مروة
اختي ... ايام التجهيزات و التحضيرات للعرس .... عرس
مروة اختي دة حسة ليه 6 سنوات ... ليه يا ربي حلمت
بيه الليلة بعد مرور الوقت دة كله ..؟؟؟؟ .. اخر كلام قالته
لي امي في الحلم قبل ما اصحي كان ‏( هالة .. قومي رتبي
البيت دة ...الضيوف جايين .... ‏)
يا ربي عشان مروة وزوجها واطفالها جايين من العمرة بعد
بكرة؟ ... يا ربي دي رسالة اننا نجهز ليهم ولا
شنو؟ ....والله ما عارفة؟ ....
لقيت نفسي ما قادرة ارجع انوم تاني ... شلت موبايلي من
التربيزة جنبي اشوف الساعة كم ..... لقيت صلاة الصبح
لسة باقي ليها ساعة ... اتقلبت في سريري وغمضت عيوني
...لكن ما في نوم ... لقيت نفسي افكاري تاني ودتني للحلم
الحلمته .... حلم عرس مروة اختي ... ورجعت بذاكرتي 6
سنوات لوراء ايام العرس ...
وقت عرس مروة ياسر اخوي الكبير كان خلص كلية
الحقوق و دخل الشرطة ... و ياداب اتخرج برتبة ملازم
حقوقي ... انا كنت يا داب في تانية ثانوي عمري زي 16
سنة ... اما مروة العروس كانت لسة ما اتخرجت من
الجامعة .... كانت في اخر سنة ... عمرها يا داب 20 سنة
تقريبا ...
وبالنسبة لي دي ما كانت حاجة غريبة انه مروة تتزوج
وهي صغيرة .. وقبل ما تتخرج من الجامعة كمان ... بالعكس
الحاجة الغريبة انها كيف صمدت لغاية الوقت دة من غير
عرس .... لان مروة من بدوا يخطبوا فيها كانت لسة في
الاساس .. عمرها ما اكتر من 14 سنة ...
من الوقت داك نحن طوالي في حالة عرسان متقدمين
لمروة ...من الجيران .. من المعارف .. من الاهل ...لكن
ابوي كان مصر انها لازم تتم قرايتها وتمسك شهادتها في
يدها حتى تتزوج ....
ما محتاجة اقول ان مروة كانت اية في الجمال ...لون
وجسم وشعر ...تبارك الرحمن ..البشوفنا انا وهي اصلا ما
بقول اخوات ...!!!!
من ناحية شكل انا ممكن اكون زي اي بت سودانية عادية
.. لوني بين بين ... لا ابيض شديد لا اسمر شديد ..وملامح
وشي عادية ...الحاجة الوحيدة البشبه فيها مروة هي
الشعر و الجسم ... الاتنين شعرنا طويل وناعم وغزير
.. وجسمنا حلو ...لكن غير كدة لما نكون انا وهي مع بعض
في مكان .. كل الانظار بتكون مركزة عليها ..وانا جنبها
بكون زي الما موجودة ...بتلاشى ...
هل الحكاية دي خلتني احسد مروة ولا احقد عليها و اغير
منها؟؟؟ ... ابدا .. ابدا ... بالعكس انا بفخر بيها واعتز اني
عندي اخت زيها ... واصلا مروة ما بتديك فرصة غير
تحبيها ...لانها زي ما بقولوا جمال خلقة واخلاق .. ما ح ازيد
على كدة ...
بالاضافة لكدة طريقة تعامل ابوي وامي معانا في البيت ما
كانت بتفضل اي زول مننا على التاني .. انا عارفة انه في
اسر لو عندهم بت سمحة بطلعوها فوق راس اخواتها لو ما
سمحات زيها ...لكن نحن لا .. مروة كانت اجمل مني .. وانا
كنت اشطر منها في المدرسة ...لكن ابدا ما حسسوا اي
واحدة فينا انها احسن من التانية في شئ ... ..وحتى ياسر
اخوي .. وهو ولد واحد ما حصل حسسونا انه احسن مننا ...
ولا خلوه يطلع لينا في راسنا عشان هو ولد ...
ابوي ياسين استاذ انجليزي في المرحلة الثانوية ...وهو
وامي ليلى اصلا من ودمدني ... اهلهم كانوا ساكنين في حي
واحد واتزوجوا زواج تقليدي ... اهلي كانوا في مدني لغاية
ما ياسر اخوي تم زي 5 سنوات و مروة اختي كان عمرها
سنة واحدة ... بعد داك ابوي مشى اعارة السعودية 5 سنوات
وساق امي واخواني معاه .. انا اتولدت في اخر سنة في
اغتراب ابوي وبعدها جوا السودان ...
عندي عمتي اخت ابوي الاكبر منه اسمها محاسن ساكنة
باسرتها في امتداد الدرجة التالتة ... في اخر سنة لابوي في
السعودية البيت الجنب ناس عمتي عرضوه للبيع ... طوالي
عمتي كلمت ابوي و ابوي اشترى البيت ... لما رجعوا من
السعودية ابوي جاء عمل صيانة للبيت الاشتراه دة و
طوالي سكنا فيه وبقينا جيران لناس عمتي ليوم الليلة ....
امي عندها جزء من اهلها ناس مدني ساكنين في الخرطوم
....منهم بنت عمها اسمها نعمات ... ابوها‏( عم امي ‏) كان
موظف كبير في الحكومة و بناته كلهم عرسوا رجال
مروقين .... ... خالتو نعمات دي زوجها دكتور ... اسمه
احمد كان مسئول كبير في وزارة الصحة وزمان وزعوا ليهم
بيت في العمارات ...زوجها دة تاني بعد خلى وزارة الصحة
اشتغل في الامم المتحدة و اشترى ليه بيت تاني في
العمارات جنب بيته داك ...
نعمات دي عندها 3 اولاد وبنت ..الولدين الكبار محمد
وابوبكر برضه دكاترة زي ابوهم .. بعدهم بنت اسمها مي
صيدلانية و اخر شي ولد اسمه عمر مهندس ..
.امي كانت متواصلة مع بنت عمها نعمات دي شديد ..طبعا
لما كانوا صغار كانوا متربين مع بعض ... ..لكن انا و مروة
كنا بس بنلاقيهم في المناسبات وكدة ...
محمد ود خالتي نعمات الكبير سافر بريطانيا للتخصص ... و
قعد 5 سنوات هناك واتخصص في الطب الباطن .. لما
محمد سافر مروة اختي كانت لسة في الثانوي .. ولما جاء
راجع هي كانت في سنة تالتة في الجامعة ... السنة القبل
النهائية ليها ...
السنة الجاء فيها محمد راجع من بريطانيا كان عرس مي
اخته ... ودة طبعا كان بالنسبة لخالتو نعمات اول عرس في
اولادها .. وبرضه عرس بنتها الوحيدة كمان ...وعشان كدة ما
خلت ليها شئ ... اي شئ عملته ليها ... العرس اسبوع كامل
..كل يوم برنامج ..دق الريحة ... فطور العريس .. الحنة
... الجرتق ... الدخلة ...الصبحية و الرقيص وانا ومروة
كملناه كله مع امي !!!!
اها في عرس مي دي ... محمد ود خالتي نعمات انتبه
لمروة اختي .....هو طبعا بيكون شافها لما كانت صغيرة
قبل ما يسافر ...لكن دي اول مرة يشوفها كبيرة كدة ... و
طبعا ايام العرس دي مروة قاشرة ومتلمعة ...واصلا هي ما
محتاجة ما شاء الله ....ومحمد وقع وما سمى
اول ما عرس مي خلص محمد مشى لمروة في الجامعة ...
واليوم داك هي جات البيت منططة عيونها ومرتبكة و
طوالي كلمتني ... مع اني كنت صغيرة الوقت داك .. انا
طوالي شجعتها عليه ..كنت حاسة بيها مايلة ليه هي ذاتها
.. وبدت اجمل قصة حب بين مروة ومحمد ... و ناس
خالتو نعمات طوالي جونا يخطبوا مروة لمحمد ... وما ادوا
ابوي اي فرصة يرفض ...
محمد قال ليه ‏( انا ملتزم ليك انها تتم سنتها الاخيرة في
الجامعة ...وانا ح اكون حريص اوصلها للجامعة بنفسي كل
يوم .... ‏)
امي طبعا كانت طايرة .. العريس ود اهلها ..ودكتور
.. ووسيم .. ومروق ... و خلال شهرين محمد ومروة
اتزوجوا ...و مروة رحلوها شقتها في العمارات ... في بيت
ناس خالتو نعمات التاني ...زي ما قلت هم عندهم بيتين
... مي كانت ساكنة تحت و مروة ومحمد سكنوا فوق ...
الكلام دة زي ما قلت ليه 6 سنوات ... و محمد اوفى
بالتزامه و خلي مروة تمت قرايتها مع انها يعني في السنة
الاخيرة كانت حامل لكن ما اثر معاها ... وحسع عندهم حلا
عمرها 5 سنوات واواب 3 سنوات ..... و ما شاء الله محمد
ومروة زي العرسان الجداد ..
محمد النوع الظريف الوناس داك و بدخل في الناس سريع
..... عكس اخوه الاصغر منه طوالي ابوبكر ... او زي ما
بقولوا ليه بكري ...
ابوبكر دة ذاته دكتور زي محمد ..لكن هنا الشبه بيناتهم
انتهى ..ابوبكر دة عكس محمد ..النوع الجادي داك
... وشايل الامور محمل الجد ... لمن انا مرات بحس بيه هو
الكبير ما محمد ... خاصة وانه ناس امه وابوه ديل طوالي
معتمدين عليه في اي شي ... وعنده نوع النظرات البقولوا
عليها نظرات ثاقبة ديك ...
طبعا نحن بعد مروة عرسوها ورحلت عندهم احتكاكنا بيهم
بقى اكتر ... وطوالي لما تكون عندهم مناسبة في البيت
تلقي ابوبكر دة هو المستلم الحاجات ... و محمد و عمر
الصغير قاعدين زي الضيوف ...
برضه لما نكون عندهم محمد وعمر بجوا يقعدوا يتونسوا
معانا ... انا غايتو الاتنين بقوا لي زي ياسر اخوي
واحد ....لكن ابوبكر دة ... كاشة منه .. بخاف منه عديل .....
هو اصلا مشى بريطانيا اتخصص في الطب الوقائي وبعد
رجع السودان اشتغل في الامم المتحدة زي ابوه .... و
سفره كتير برة السودان ... ما قاعدين نلاقيه كتير زي
اخوانه ... وحتى لما يكون في السودان ونحن نكون عندهم
غير يجي يسلم ما عنده كوناكت ولا تواصل معاي ...حتى
لما يسلم علي بحس بيه بسلم علي وما شايفني .. كاني
شفافة ..او مصنوعة من قزاز ...
كنا عارفين انه ابوبكر خاطب ليه واحدة من بنات اهله من
جهة ابوه .. يعني ما اهلنا نحن ... اسمها سوزان ... انا
غايتو بالنسبة لي ينطبق عليهم المثل البقول الطيور على
اشكالها تقع ...سوزان دي ثقيلة ... ودمها تقيل وشايفها
روحها شوفة عجيبة ..ااي هي سمحة سماحة ما عادية ...
لكن مافي داعي للعمايل القاعدة تعملها ...غايتو اصلا ما
بتعرف المثل البقول حواء والدة ...
مروة اختي دي اصلها ما بتاعة مشاكل ...يمكن انا اكون
احسن منها شوية من ناحية الفقارة و اللئامة
يعني !!!! ...لكن هي طيبة ولا بتحب تتكلم في زول و لا
تغلط على زول ...
لكن من حركات سوزان البتعملها معاهم يوم مروة قالت لي
‏( غايتو الله يكون في عونهم ناس خالتو نعمات ...غايتو
لما بكري يعرس و سوزان دي تجي تسكن معاهم ح تعذبهم
عذاب ‏) ....طبعا البيت الكبير الساكنين فيه ناس خالتو
نعمات فيه شقتين فوق ...واحدة لابوبكر و التانية لعمر ..
انا رغم اني يعني ابوبكر دة ما بحبه و كاشة منه ... لكن
عارفاه ما بدي سوزان دي فرصة في ناس امه ابوه
... وقلت لمروة ‏( مع ابوبكر الصعب دة ما اظن تقدر تفتح
خشمها ... ‏) طبعا الناس كلها بتقول لابوبكر ‏( بكري ‏) الا انا
الما قدرت .. !!!!!
مي بنت خالتو نعمات طبعا حنكوشة بحكم مستوى اهلها
وتربيتها ... عندها صاحباتها المن جيرانهم و من جامعتها
... احتكاكها معانا نحن بنات اهلها ياهو في حدود
المناسبات .. هي ما متكبرة و لا متفلهمة .. بتلاقينا بتسلم
علينا كويس وبتتونس ...لكن ما داخلين فيها وداخلة فينا
شديد ..بعد زواج مروة اختي طبعا تواصلها مع مي بقى
شديد و بقوا صاحبات ... و مروة بتشكرها لي طوالي ...لكن
انا لسة ما بقيت قريبة ليها شديد .
الستة سنوات الفاتت دي من لحظة زواج مروة ... ما مرت
كلها سعادة وهناء بالنسبة لينا ..لانه بعد 4 سنوات من
عرس مروة ...و بصورة مفاجئة .... فقدنا امي ....
كانت حاجة مفاجئة ... في لحظات كانت قاعدة معانا انا
وابوي وياسر ... كويسة تتونس وفجاة بدت تكح ونفسها
قام و داخت ....شلناها في عربية ياسر و جرينا المستشفى
معانا عمتي ...ضربنا لمروة جات محصلانا في المستشفى
معاها محمد وابوبكر وخالتو نعمات ...
امي طوالي دخلوها العناية المكثفة ... انا ومروة ديل كنا
منهارين ...ومحمد قاعد جنب مروة يهدي فيها ...
ابوبكر دخل العناية مع الدكاترة .. بعرف واحد فيهم كان
دفعته ... بقينا نحن ببرة قاعدين على اعصابنا ....
بعد شوية ابوبكر جاء طالع .. اول ما طلع اتلفت عاين لينا
انا و مروة واتلفت سريع واتجه على ابوي و ياسر ....لكن
في اللحظة ديك
انا شفت في عيونه تعبير غريب .. تعبير
ما بشبهه ..شفقة ولا عطف كدة ...وانا طوالي عرفت ...
ما كنت محتاج اسمع صوت بكاء ابوي و لا ياسر عشان
اعرف انه امي اتوفت
الجزء 2
لحظات وايام فقدان امي ما اتمناها لاي زول ...رغم مرور
سنتين الان ....ما بقدر اوصف كمية الحزن و الاسى
البحسهم لاني ما ح اشوف امي تاني ... دي ما بقدر يعرفها
الا انسان جرب فقدان الام ....
وجود ناس عمتي محاسن جنبنا خفف علينا كتير انا و
ابوي وياسر ... عمتي دي ما بقدر اوصفها كيف ... مع انها ما
درست كتير .. طلعوها من المرحلة المتوسطة للعرس لكن
مخها يوزن بلد ...فاهمة للدرجة البعيدة ...وطيبة وخدومة
..... ...
عمتي وامي كانوا اصلا ما بتقول عليهم حموات ولا عندهم
مشاكل الحموات المعروفة دي .. بالعكس .. الاتنين عوضوا
بعض عن اهلهم البعيدين في مدني وكانوا زي الاخوات ....
عمتي ولدها وبنتها الكبار متزوجين وعايشين في السعودية
الاتنين ...عندها تاني بنت اكبر مني بتلاتة سنوات اسمها
مها ...
وتاني عندها بنت قدري اسمها مشاعر ...طبعا انا ومشاعر
عشان قدر بعض ومتربين مع بعض من عمرنا سنة تقريبا
بقينا زي الاخوات ... ما بنتفارق ..خاصة انه في باب فاتح
بين بيتنا وبيت ناس عمتي .. عشان كدة انا ومشاعر طوالي
مع بعض .. يا هي بايتة معاي يا انا بايتة معاها ...اسراري
معاها و اسرارها معاي ...
عمتي برضه عندها تاني ولد اصغر مننا انا ومشاعر لسة
في الجامعة اسمه مرتضى ...
مها و مشاعر ديل بتاعات ضحك وهظار حاجة مبالغة ...
طالعات لابوهم راجل عمتي ...النوع لو قعدتي معاهم في
ونسة بس مصارينك تتقطع .... وتعليقتاهم وردودهم بس
بتاعة الرباطاب ديك ...بطبيعتهم دي والله خففوا علينا
كتير بعد وفاة امي ...
وبعد وفاة امي عمتي مسكت امورنا انا وابوي واخوي زي
العجب ... انا كنت في اخر سنة في الجامعة ...بعد انا
خلصت الجامعة قبل سنة تقريبا ياسر اخوي اتزوج مها بنت
محاسن عمتي ...اصلا في بينهم قصة ليهم كم سنة ...
ياسر شغله في الشرطة كويس ووضعه كويس ... ابوي اداه
اوضة في بيتنا طوالي جنب بيت ناس عمتي ... و كسروا
جزء من الحيطة البين بيتنا وبيت ناس عمتي وفي
المساحة دي بنوا ليهم صالة و حمام مع الاوضة ... بقت زي
الشقة الاستديو القايمة بذاتها ...لكن مطبخهم معانا ... و انا
ومها بنت عمتي مسكنا المطبخ مع بعض ...وحسع قبل
شهرين مها ولدت جابت لينا عمار و انا بقيت عمة ....
انا درست اداب لغة انجليزية ... ابوي بحكم انه معلم
انجليزي كان بدرسنا انجليزي في البيت من ونحن صغار
.. علمنا النطق الصحيح و علمنا طريقة التواصل و الكلام
من نحن صغار ... و كان طوالي بجيب لينا كتب مكتبة
انجليزي ..
المهم انه حببني في اللغة شديد و قررت اواصل في
دراستها ... ودخلت اداب قسم اللغة الانجليزية ... واتفوقت
فيها واتخرجت بامتياز واتعينت مساعد تدريس في
الكلية ...
مع انه في ناس بقولوا لي امشي اشتغلي في مجال
الترجمة و لا في المنظمات عشان المرتبات احسن وبالدولار
...لكن انا حاليا مرتاحة في الوظيفة لانها خفيفة وبتديني
وقت اكتر للبيت
مع انو مها بت عمتي و زوجة ياسر اخوي ما مقصرة ابدا
..ياها بس زي امها ..لكن كمان ما معنى كدة اقوم انا اتكل
عليها .... خاصة حسة بقت عندها بيبي ...
بعدين انا برضه بحب المطبخ شديد .. بحب اعمل الوصفات
الجديدة ... وببتكر اطباق وكدة ..... واظن لو ما قريت
الانجليزي دة وبحبه كان عملت لي مهنة في الطبيخ ....
الله اكبر ...
الله اكبر ...
صوت اذان الصبح طلعني من ذكرياتي الدايرة في راسي
....
رقدت شوية و سامعة حركة ابوي برة قام يتوضا عشان
يحصل الصلاة في الجامع ...قمت انا ذاتي بعد شوية
اتوضيت وصليت وقعدت قريت شوية قران ...
ابوي متعود يقعد في الجامع لغاية الشروق ... لما جاء راجع
لقاني جهزت ليه الشاي وختيت ليه معاه بسكويت
مكنة ...اصلا طوالي مطبخنا ما بخلى من بسكويت المكنة
ولا المنين ولا القرقوش ...
لما كنت في المطبخ بجهز في الشاي سامعة صوت عمار ود
ياسر اخوي يبكي ... معاناها صحاهم بدري .. وفعلا اثناء ما
انا وابوي قاعدين نشرب في الشاي ياسر اخوي جاء لابس
لبس الشرطة جاهز ... صبح علينا و قعد شرب معانا الشاي
..قال مها رجعت نامت تاني مع عمار ...غايتو عذبها ...
لخبط ليها نومها كله كله ...
بعد شوية ابوي و ياسر طلعوا .. ابوي على الكشك يجيب
الجرايد و ياسر على شغله ....
انا الليلة اوف من الجامعة ..ومتفقة مع مشاعر تجيني
نعمل لينا مشبك ...قلنا لو ناس مروة عملوا كرامة للعمرة
نشيله ليهم معانا ...
اتنهدت ... اشتقت ليهم شوق ناس مروة و اولادها في
الاسبوعين الفاتو ديل .... مع انهم ما قاعدين معانا في
البيت لكن بجونا كل يوم جمعة يقيلوا معانا ...
و حلا و اواب اولادها ديل مرتبطين بي شديد .. لدرجة
مرات بجوا براهم يقعدوا معاي كم يوم من غير اهلهم
... وبسوقهم معاي الجامعة كتير .. لدرجة مشاعر بت عمتي
يوم قالت لي ‏(ااي ... سوقيهم معاك الجامعة عشان يقولوا
ديل اولادها .. لو في زول خاتي عينه عليك ساي تطفشيه
... ‏) ...
لكن خلاص هانت ... ناس مروة خلصوا عمرتهم ... و بكرة
ان شاء الله ح يصلوا السودان ...
قمت ضايرت في البيت و المطبخ و غسلت عدة الشاي
... ابوي جاء راجع وقعد في البرندة يقرأ في الجرايد ... انا
جيت قعدت جنبه عندي كراسات طلاب صححتهم ... في
الاثناء دي جات مها شربت الشاي ..قالت عمار نايم .. تاني
قامت دخلت المطبخ قالت الليلة هي ح تعمل الفطور
والغداء عشان انا ح اكون مشغولة في عمل المشبك ...
بعد فطرنا جات مشاعر .. وقعدنا انا وهي وبدينا نعمل في
المشبك .... و مها بين ولدها و المطبخ وعمل الغداء
... ابوي دخل ياخد ليه رقدة في اوضته ...
انا تلفوني ضرب ...قلبي قال شححح لما لقيته دة اسامة
... زميلي في الجامعة ...
اسامة دة انا بعرفه من لما كنت لسة طالبة و هو كان
محاضر وبعمل في الدكتوراة ... الوقت داك ما كان في بينا
شي ...لكن بعد اتخرجت واتعينت معاهم خلال السنة الفاتت
دي العلاقة بينا اختلفت ...حسيت باهتمامه بي من نظراته
تجاهي و طوالي بقعد يتونس معاي ..وانا لقيت نفسي
متجاوبة معاه ...اصلا من كنا طلبة انا و شلتي كنا
مكسرين فيه ..ما شاء الله هو قيافة و شاطر و مهذب
المهم علاقتنا بقت تتطور شوية شوية ... بدل ونسة المكتب
بقى يعزمني في الكافتيريا قبلنا في الجامعة .. و يتصل
علي طوالي في البيت ...
لغاية ما اخر شي قبل حوالي شهر كدة صرح لي انه معجب
بي و بتمنى اني اكون شريكة حياته ... هو طبعا قرب
يخلص الدكتوراة ... وقال لي لما اخلص الدكتوراة و وارتب
احوالي ح اجي اتقدم ليك رسمي ...
مافي زول من ناس بيتنا عارف غير مروة و مشاعر ....مروة
كلمتها عشان احد رأيها و تكون عارفة .. ومشاعر اصلا ما
بقدر ادس عليها حاجة ..حتى لو حاولت ادس منها هي
طوالي بتعرف ...
انا ما كنت بحبذ اننا انا واسامة نطلع برة الجامعة مع
بعض ولسة ما بيننا حاجة رسمية وناس بيتنا كلهم ما
عارفين ... عشان اتجنب اني الاقي زول من معارفي ... قلت
يعرفوا ناس برة وناس البيت لسة ما عارفين ؟؟؟ .....
وعلي حظي حصل الكنت خايفة منه في اليوم الوحيد
الاستجبت فيه لاصرار اسامة اننا نمشي واحدة من
الكافتيريات الفي شارع النيل ... جنب العمارة الكويتية
.. يعني ما بعيدة من الجامعة ......
ونحن هناك منتظرين يدونا الفطور الطلبناه القى ليك قدامي
ابوبكر اخو محمد راجل مروة ومعاه خطيبته سوزان
دي ......دة ياهو الخايفة منه .. ومن دون الناس ابوبكر
دة !!!. ..
طبعا هو مكتبه بتاع الامم المتحدة برضه قريب لشارع
النيل ...دة بس من سؤ حظي ...ما كان في طريقة تجاهل
سلمت عليهم ...
ولما عرفتهم على بعض قلت ليهم ‏(دة اسامة زميلي في
القسم في الجامعة .. ‏) صدقوا ما صدقوا ما هماني .... المهم
ما صدقت ادونا الساندويتشات قلت لاسامة براحة ‏( ارح
نرجع الجامعة ... ‏) اسامة عاين لي وما علق ورجعنا ...
حسة بعد رديت على اسامة في التلفون قال لي
‏( كيفك ؟؟؟ .. مشتاقين ياخ ... الكلية مضلمة الليلة ... ‏)
طبعا كلامه دة بخجلني .. زحيت من مشاعر شوية عشان
اقدر اتكلم براحتي قلت ليه ‏( يا خي كفاية نورك ... بنور
الكلية ... ‏)
قال لي ‏( بالجد مشتاق ... بكرة ان شاء الله ح تجي ؟؟ ‏)
قلت ليه ا‏(انشاءالله .. ناس مروة اختي جايين من العمرة
.. ح يوصلوا العصر انشاء الله ...غالبا نمشي ننتظرهم في
شقتهم ... عشان كدة ح اجي الكلية سريع ... عندي كراسات
طلبة ح اسلمها ليهم وارجع ... ‏)
قال لي ‏( ح تجي الساعة كم ؟؟؟ عشان اوقت معاك .. ‏)
قلت ليه ‏( غالبا بدري زي 9 ولا كدة ... ‏) بعد داك اتوادعنا
ورجعت لمشاعر
مشاعر قالت لي ‏( الفارس المتيم ؟؟؟ ‏)
قلت ليها ‏( ياهو ... عندك اعتراض؟؟ ... ‏)
قالت لي ‏( وحتى لو عندي اعتراض .. البسمعني منو؟؟ ‏)
اجي دي مالها كمان حسة؟؟؟؟ .. مافاضية ليها .... قلت ليها
‏( الجدية ما خايلة فيك ...يلا خلينا نشتغل شغلتنا ... ‏)
قاعدين نحن مندمجين في شغلنا داك و في الونسة و
الضحك سمعت باب الحوش فتح ..... قلت دي بتكون
عمتي جات تشوفنا بنهبب في شنو ...
لكن لدهشتي الجاء داخل ياسر اخوي ... نحن التلاتة اتخلعنا
وقعدنا نعاين ليه ... الجابه حسة شنو؟؟؟ ما متعودين ابدا
انه يجي في نص اليوم كدة ...
انا الحاجة القبضت قلبي ما مواعيد جيته ....لكن تعابير
وشه ... مرسوم عليها هم وغم عجيبات ..لما لونه دة
اسود ...
مها قالت ليه ‏(مالك؟؟؟ الليلة الجابك بدري شنو؟؟ ‏)
ما رد عليها ...لكن قال ‏( ابوي وينه؟؟؟ ‏) انا خلاص قلبي
وقع في رجلي ...
قلت ليه ‏( راقد في اوضته ... ‏)
طوالي مشى على اوضة ابوي ... انا قمت من مكاني شاعرة
رجلي ما قادرين يشيلوني ... مها ومشاعر شايفاهم نططوا
عيونهم كبار ويعاينوا لبعض ..... انا ما عارفة كيف ولا متين
اتحركت .... لكن لقيت نفسي وراء ياسر طوالي قدام اوضة
ابوي ....
ابوي كان راقد في سريره لكن ما نايم ..لانه اول ما ياسر
قال ليه ‏( ابوي ؟؟؟ ‏) طوالي هو فتح ... عاين لياسر
باستغراب وقام قعد على حيله في السرير ...
ياسر مشى قعد جنبه ومسك يده وطوالي بدا يتكلم ‏( ابوي
... بكري اتصل علي قبل شوية .... محمد و مروة ديل حصل
ليهم حادث في المدينة المنورة .... ‏) ابوي نطط عيونه لكن
ما اتكلم .. ياسر سكت شوية تاني قال ‏( محمد اتوفى
.... ومروة في المستشفى ... ‏)
يتبع ...
الجزء 3
انا سمعت صرخة ...يا ربي دي انا؟؟ .. لا دي ما انا ... دي
مشاعر بوراي ...لانه انا حاسة نفسي ما قادرة اعمل حركة لا
اتحرك ولا افتح خشمي ...بس بعاين لابوي وياسر ...
ابوي دة خت يده في راسه وقعد يقول ‏( لا حول ولا قوة
الا بالله .. لا حول ولا قوة الا بالله .... ‏) بعدين سكت شوية
واتلفت على ياسر وقال ليه ‏( والاولاد ؟؟؟؟ ... ‏)
ياسر قال ليه ‏( الاولاد اظن ما كانوا معاهم في العربية
... لسة ما عارف التفاصيل كلها ... احسن نقوم نتحرك على
بيت ناس عمي احمد ‏)
ياسر قوم ابوي من السرير ..حركته دي هي الرجعت لي
الحركة والاحساس لجسمي تاني ... لقيت نفسي بصرخ
‏(واااي .. ‏) اتلفت على مها ومشاعر وحضنا بعض ....
ما عارفة كيف و لا في مدة كم ..لكن لقيت نفسي لابسة
توب و راكبة في عربية ياسر ... انا و ابوي و عمتي و مها
ومشاعر .. ما عارفة العربية ذاتها شالتنا كيف ....دموعي
جارية وبحاول احبس في صوتي ...ما قادرة
استوعب ...معقولة خلاص محمد مات ...
عمتي كانت بتبكي بصوت واطي ... سالت ياسر ‏( مافي خبر
من مروة ؟؟ حالتها كيف؟ ‏)
ياسر قال ليها ‏( مافي شي غير انها في المستشفى ... ‏)
وااي .. يا مروة يا ربي حالتها كيف؟؟؟ ..مضروبة في
المستشفى و فقدت زوجها ...حبيبها ...
و العيال .... وااي ... في مكان غريب براهم لا امهم لا
ابوهم ......
لما وصلنا بيت ناس خالتو نعمات ... لقينا عمو احمد وابوبكر
و عمر في الحديقة جنب الباب معاهم شوية رجال
......وهناك لقينا الخبر الفاجعة ...
مروة اختي ... لحقت زوجها ...وامها ...
انا جروني ناس عمتي ومشاعر جر دخلوني جوة البيت
.... ومن غير وعي مني بكورك ‏( وااي يا امي .. الليلة مروة
جاتك خلتني ... ‏)
خالتو نعمات و مي حالتهم ما بتتوصف .......
انا حسيت نفسي رجلي ما قادرة تشليني و وقعت في
الارض ... رفعوني عمتي و مشاعر و قعدوني في كنبة و
عمتي قعدت جنبي ماسكاني عليها ...قالت لي ‏( قولي انا
لله وانا ايه راجعون ... ‏) ... بقيت ماسكة فيها وانا
ببكي .... كل ما اتذكر اني تاني ما ح اشوف مروة .. احس
نفسي اتخنقت ... واحس روحي تتشحتف زي العايزة
تطلع ... و ومن دون وعي مني القى يدي بتشد في
شعري .. و هدومي .
البيت اتملا سريع بالاهل و الجيران ...وانا فقدت شعوري
بالزمن والمكان حوالي ... ودموعي وبكاي ما قادرين يقيفوا
..قدر ما حاولوا ناس عمتي و يسكتوني يدوني موية
اشرب .. ما قدرت ...حسيت اني ح اتخنق لو حاولت انزل
حاجة من حلقي .....
بعد المغرب نادوا لينا ناس ابوي و عمو احمد ..... انا لمن
شفت ابوي العبرة مسكتني زيادة ...لكن هو كان متصبر ...
ابوي جاء قعد معانا انا وخالتو نعمات قال لينا ‏( خلاص
.. هم في اللحظات دي محتاجين دعواتكم ..يحمدوا الله
عملوا العمرة و ماتوا و اندفنوا في اطيب بقعة في الارض
... السعيد هو البيموت ويندفن هناك مع الرسول صلى الله
عليه وسلم ... ‏) الحاجة دي بس هي الخففت علي ..
سألت ابوي ‏(و حلا و اواب وين؟؟؟ ‏) ما عارفة سمعني
وفهمني كيف ... لانه صوتي كان مافي كله كله ..
.قال لي ‏( اصلا هم خلوهم مع صاحب محمد وزوجته لما
طلعوا مشوارهم الحصل فيه الحادث ... و حسة صاحب
محمد حجز معاهم في سفريتهم بتاعة بكرة دي و ح
يجيبهم ان شاء الله ... ‏) ..
ابوي و عمو احمد قعدوا اتكلموا معانا مسافة .. خاصة كانوا
خايفين على مي لانها كانت حامل ليه 5 ولا 6 شهور ....
بعد كلامهم نحن سكتنا شوية ... وشربت لي موية ...لكن
قدر ما حنسوني عشان اكل حاجة ما قدرت ...
بالليل لما رقدت طوالي اتذكرت حلم امس الشفت فيه
امي ...لكن اصلا ما حاولت اربطه بوفاة مروة ...او اتشائم
..ما دايرة اربط شوفة امي الله يرحمها باحداث مؤلمة
...دة قضاء الله وقدره ... ومروة ان شاء الله تكون مشت
لمكان احسن ....
تاني يوم الصباح عدم التصديق بدا يخف و بديت خلاص
اتقبل اني تاني ما ح اشوفهم ... لا مروة لا محمد ...لكن
حلا واواب ... بالي بس بقى فيهم ... مفروض الليلة صاحب
محمد يجيبهم و يجي .. طيارتهم العصر .. نفس الطيارة
الكان مفروض يجوا فيها مع اهلهم ...قلبي اتقطع
ومسكتني العبرة ....
عمتي ومشاعر جابوا مصاحف وزعوها علينا ...قعدنا كلنا
نقرأ ... جابوا الفطور و قوموني بالقوة عشان اقعد اكل
...لكن ما قدرت كل ما اتذكر حلا واواب واتخليهم براهم
هناك مع الاغراب تمسكني العبرة وحلقي يتقفل ...ما قدرت
ولا لقمة اكلها ... مع اني حاسة خلاص اني مرهقة و ما
قادرة اقيف على حيلي من عدم الاكل و الشراب من
امس ...
بعد الفطور مها ومشاعر مشوا البيت جابوا لينا غيارات ...
و مشاعر جابت لي تلفوني .. امس بالخلعة خليته في البيت
.... لقيت كم مسد كول من اسامة ... رجعت ليه و طبعا
صوتي رايح وهو اتخلع شديد .. اديت مشاعر اتكلمت معاه
و كلمته بالحاصل ... طوالي زي الضهر كدة جوني داخلات
البنات الشغالات معاي في الوحدة عزوني ...وقالوا لي اطلع
برة عشان الرجال المعاهم كمان يشيلوا معاي الفاتحة ...
انا بس ما صدقت طلعت سريع عايزة اشوف اسامة
... واول ما شفته طوالي العبرة خنقتني و دموعي سالت
... ياهو دة البحصل في لحظات الحزن دي لما نشوف الزول
البنعزه و بنكون عارفين انه صحي حزنان معانا ...
اسامة كان بعاين في عيوني بشفقة ..كنت محتاجة اقعد
معاه وافرغ شوية من الالم الجواي ... لكن ما كان في
طريقة .... لما سلمت عليه هو وباقي رجال الوحدة طوالي
دخلت جوة ....
قضيت باقي وقتي اقرا في القران لغاية مواعيد صلاة
العصر ... طلعت الحديقة قلت اصلي برة ... في نسوان كتار
قاعدين برة كانوا .. سوزان خطيبة ابوبكر كانت قاعدة
ومعاها اختها اسمها دعاء ومعاهم كم بنت من بنات اهلهم
.. و يتونسوا ساي ... سبحان الله حتى تظاهر بالحزن ساي
مافي ...قبلت منهم و مشيت الحوض اتوضيت و مشيت
على المصلاية ....
فجأة اسمع ليك صوت صرخة من ناحية باب الشارع
‏(هالة .... ‏) .... وقلبي قال شحححح .....
اتلفت القى حلا و اواب ...اولاد مروة اختي ... ماسكهم
ابوبكر و جاي مدخلهم البيت ...هم طوالي فكوا يديه وجوا
جارين علي الاتنين ويكوركوا ‏( هالة ... هالة ... ‏)
قبل ما الحق اتحرك عليهم هم كانو وصلوني ورموا نفسهم
علي .... وحاوطوني بيديهم ..
انا في اللحظات ديك كنت واعية لكم حاجة في نفس
الوقت ... صوت النسوان قاموا يبكوا لما شافوا حلا و
اواب ...وابوبكر واقف جنب الباب يعاين لينا ..
حاولت ارفع يديني عشان اضم حلا واواب علي لكن ما
قدرت .....حسيت بيدي تقيلات زي الفيهم حديد .... صوت
النسوان حولي بدا يخف شوية شوية .... و الدنيا ضلمت
في عيوني ... و غبت عن الوعي .....
يتبع ....

ما عارفة قعدت كم فاقدة الوعي ...
لما فتحت تاني مخي كان فاضي ....قعدت مسافة اعاين
لسقف الغرفة الانا فيها عشان استوعب الحصل شنو ... وانا
وين ...
ريحة المطهرات القوية ورتني اني في المستشفى ... راقدة
في سرير حوله ستاير ...وفي درب مركب في
يدي ....والاحداث جات متزاحمة في مخي ..
وفاة محمد ومروة ... و جية حلا واواب براهم ... ايتام ....
حلا واواب ... طلعت مني شهقة رغما عني ... و حاولت
اقوم انزل من السرير ... في اللحظة دي انتبهت انه في زول
واقف قريب لي مديني ضهره .. على الناحية التانية من
السرير . ..
ابوبكر ... من دون الناس؟
يكون عشان دكتور وبعرف ناس المستشفيات ... انا في
اللحظات دي عايزة زول يحس بي .. ما ابوبكر البارد الجامد
...كان مديني ظهره و مدخل يدينه في جيوبه و بعاين
بالشباك ...
في اللحظة دي هو انتبه لصوتي وحركتي ... واتلفت وجاء
سريع علي وقال لي ‏( ارقدي ..ماشة وين ؟؟ ح تفكي الدرب
دة ... ‏) ومسك يدي الفيها الدرب ثبتها و قال تاني بنهرة
‏( ارقدي ... ‏)
انا اصلا راسي كان لافي ... رقدت تاني في مكاني و
دموعي بدت تنزل رغما عني .... ابوبكر اخد نفس كدة لكن
ما اتكلم معاي ... وقف يعاين لي بنظراته الثافبة ديك ... انا
غمضت و دموعي لسة سايلة ... شعرت بيه اتحرك وسمعت
صوت جرة كرسي وشعرت بيه قعد جنبي ... دورت وشي
منه الناحية التانية و بكيت ... واتنخجت مسافة ... وهو
قاعد جنبي ساكت ....
بعد مسافة كدة حسيت بنفسي رقت ... ودموعي وقفت ...
و هديت .....لكن لسة مقبلة منه غادي ...
لما شعر بي هديت قال لي ‏( هالة ..... انتي انسانة واعية
وانا ما محتاج اوريك انه الموت سيبل الاولين و الاخرين
وكلنا ماشين ... ومحمد ومروة حسع في رحمة رب
العالمين ...و محتاجين مننا الدعا ليهم .... ‏)
سكت شوية وتاني قال ‏( انا عارفها حاجة ما ساهلة
... والحزن ما ح يروح الليلة ولا بكرة .....ولا الدموع ح
تقيف بالساهل ...لكن بس عشان خاطر حلا واواب ديل انا
عايزك تشدي حيلك ... انت حسة بالنسبة ليهم اقرب زول
ليهم بعد امهم وابوهم ...وانا عارف هم بحبوك كيف ... و
متعلقين بيك كيف ...ما كويس عشانهم يشوفوك منهارة كدة
.... ‏) انا ساكتة بس اسمع ..
هو سكت شوية تاني قال لي ‏( هالة عايني .لي .. ‏)
اتلفت عليه .. و قال لي ‏( انا عايزك توعديني انك تحاولي ما
تبكي قدامهم ... وكمان حكاية عدم الاكل دة ...ح تسيبي
الاكل خالص يعني؟ .. كدة ما بنفع يا هالة ... شوفي الحصل
ليك الليلة دة ...هبوط في الضغط و السكر ... ليه يعني
لزومه شنو؟ .. انا والله عشان اجيبك هنا اضطريت امشي
بيك بعيد ... بالشارع الوراء عشان ابوك واخوك ما يشوفوك
بحالتك دي ...كفاية الهم فيه ‏)
انا بس اسمع ساكتة ... زي التلميذ البشاكل فيه الاستاذ ...ما
قادرة ارد عليه ..حتى لو حبيت ارد عارفة صوتي رايح وما
ح اقدر اتكلم
في الاخر هو اخد نفس كدة وقال لي ‏( خلاصة القول انتي
محتاجة تتماسكي و تتمالكي نفسك ... عشانهم كلهم ... ‏)
انا لسة ساكتة ... قال لي ‏(كويس؟؟؟ ‏)
هزيت ليه راسي موافقة ...طبعا ما رفعت عيني عاينت ليه
... قعد ساكت مسافة بعدين قال ‏( طيب ... ‏)
و حسيت بيه قام من الكرسي ... يا داب حتى رفعت عيني
اعاين ليه ... قال لي براحة ‏( بس تخلصي الدرب دة ح
نرجع البيت ... ‏) ... تاني هزيت ليه راس ...و هو مشى
طلع وراء الستارة ...
بعد خلصت الدرب قاسوا الضغط ...و الدكتور المناوب تاني
عاد لي نفس المحاضرة بتاعة ابوبكر عن اني لازم اكل و
اشرب ...
لما طلعنا برة غرفة الحوداث اتفاجأت لما لقيت مرتضى ود
عمتي محاسن قاعد برة ..شكله ابوبكر جابه معاه لما
جابني ...ركبنا العربية انا ركبت وراء واتكلت على المقعد
حاسة بارهاق شديد ....
لما قربنا نحصل البيت سامعة مرتضى بتكلم في التلفون
‏( ايوة يا مشاعر ... نحن خلاص قربنا نصل ..تعالي عشان
تدخليها ... ‏)
لما نزلت من العربية جنب البيت عيني لمشاعر واقفة جنب
الباب .... اول ما شافتنا جات جارية علينا و مسكتني .. انا
اتكلت عليها ... قالت لي ‏(دة شنو دة ..؟؟؟ خلعتينا خلعة
الليلة ...كنا في المطبخ انا وامي و مها ... جات واحدة
من النسوان قالت لي انتي وقعتي برة و بكري شالك وداك
المستشفى ...كويس انه طوالي مرتضى ضرب لي وراني
الحصل شنو .. وكل شوية كان بضرب يطمنا ... ‏)
قلت ليها ‏( الحمدلله ..بس قالوا هبوط و ادوني درب
...حلا و اواب وينهم ؟؟؟ ... ‏)
قالت لي ‏( قاعدين مع حبوبتهم ... كويسين يا هالة ... والله
وهي ذاتها خالتو نعمات بعد شافتهم شايفاها صبرت شوية
... ‏)
اثناء ما نحن ماشين في الحديقة .. لاحظت انه سوزان و
اختها لسة قاعدين في المكان الخليتهم فيه قبيل ...من ما
جينا داخلين خلت البتسوي فيه بس وبقت تعاين لي .. انا
اتلفت منها لكن شاعرة بيها لسة مركزة معاي ... لما وصلنا
قصادهم اتفاجات بيها قالت بصوت عالي ... سمعتنا انا
ومشاعر ‏( غايتو جنس دلع ... ‏) ..
حسيت بمشاعر جسمها اتصلب ووقفت واتلفتت عليهم ... و
حسيت بيها عايزة تفكني ... مسكت فيها شديد .. عارفاها
لما تتغاظ وتتهيج كعبة ... قلت ليها براحة ‏( عليك الله
خليها يا مشاعر ... اسفهيها ..دة ما وقت كلام زي دة .. ‏)
مشاعر لسة تعاين ليهم ومكرجة سنونها قالت لي ‏( انا لو ما
عارفة انه دة ما وقت حاجات زي دي ما كنت ريحتها الليلة
.. عليك الله عايني دي .. ‏) .... انا ومشاعر واصلنا في
طريقنا وما اتلفتنا عليهم تاني ...
مشاعر دخلتني جوة الاوضة و رقدتني في سرير ... جوا
ناس عمتي ومها وخالتو نعمات كلهم اتلموا فيني .. ومعاهم
حلا و اواب .... انا لما شفتهم تاني قلبي اتقطع وباين ظهر
علي في وشي ..عمتي طوالي ادتني نهرة ‏( اوعك تبكي
... ‏)
غايتو يا الله اتمالكت نفسي و ضميتهم علي ... حلا قالت
لي ‏( هالة ..انتي مالك وقعتي قبيل؟ ...وعمو بكري وداك
وين؟ ... ‏)
بصعوبة اتكلمت معاها .. صوتي مافي ‏( مشيت المستشفى
..ادوني دواء و بقيت كويسة جيت ... ‏)
طبعا قعدوا هي و اواب الاتنين يسألوا فيني ..ادوك دواء
شنو؟؟؟حلو ولا مر ؟؟؟ ..ادوك حقنة ؟ .... سبحان الله
... نعمة الجهل ‏(العمر الصغير ‏) زي ما بتقول عمتي ..ما
مستوعبين الحاصل ....
عمتي جابت لي نشا اصرت اني اشربها ... وقالت لي نفس
الجملة القالها لي ابوبكر قبيل ‏( يعني ح تخلي الاكل كله
كله ؟؟؟ ‏)
شربت النشاء و قمت صليت الصلوات الفاتتني ..حلا واواب
مباريني محل ما امشي ... جيت قعدت وهم جنبي ...وانا
بعاين ليهم حسيت خلاص انه عدم التصديق و عدم القبول
بالواقع الكان مسيطر علي اختفى نهائي ...ونزل علي يقين
كدة من مافي ...واستسلمت للواقع المافيه مروة ومحمد
تاني ...
قعدنا في بيت ناس خالتو نعمات اسبوعين بعد الوفاة ..
عمتي قاعدة معاي ... ناس مشاعر ومها بمشوا ويجوا
... يوم ال 15 عملنا ختمة قران ... ومعظم الناس الفضلوا
قاعدين خلاص ماشين ...
جهزنا انا وعمتي عشان نمشي ...وانا تفكيري كله كان حلا
واواب ... انا ما بقدر اخليهم .. عايزة اسوقهم معاي لكن ما
عارفة كيف ... هم اصلا كانوا مرات بجوا يقعدوا معاي في
البيت في حياة اهلهم ... يعني متعودين ...لكن حسة شفتها
صعبة ... اني اسوقهم من خالتو نعمات ...
في الاخر كلمت عمتي ‏( انا عايزة اسوق ناس حلا
معاي ... كلمي خالتو نعمات انا ما بقدر ... ‏)
عمتي محاسن طبعا زولة فاهمة شديد قالت لي ‏( صعبة
تسوقيهم منها طوالي حسع ... خليهم معاها يومين 3 كدة
ولا اسبوع ونجي نسوقهم ... ‏)
قلت ليها ‏(ما بقدر يا عمتي ... ‏)
قالت لي ‏( ختي نفسك في مكانها ... الناس الليلة كلهم
ماشين حتى اخواتها ... تلقى روحها فجأة براها صعب عليها
... ‏)
كلام عمتي غايتو ما قدرت ارد عليه ...لما ودعناهم وجينا
نطلع حلا قالت لي ‏( هالة ..ماشة وين؟؟؟ سوقيني معاك ... ‏)
انا قلبي انقطع لكن قبل ما اضطر ارد عمتي قالت ليها
‏( انتي حسع تقعدي مع تيتا تحرسيها عشان ما تقعد براها
و تاني هالة بتجي تسوقك ... ‏)
بعد رجعنا البيت انا ق
اعدة بس على نار ... لغاية ما تم
الاسبوع ومشينا انا وابوي وعمتي وياسر لناس خالتو
نعمات وجبنا ناس حلا واواب معانا ... لما جينا طالعين ما
في زول اتكلم قال انه ح يقعدوا معاي كم يوم ... ولا ح
يرجعوا متين ..وانا بالنسبة لي المهم انهم حسع ماشين
معاي ودة كفاية علي حاليا ..كل حاجة بوقتها ..
يتبع ....
الجزء 5
اصلا ... مافي زول اتكلم عن ترتيبات سكن حلا واحمد
الدائمة .. ح يقعدوا وين؟؟؟ .. في بيت اهل ابوهم و لا
عندنا؟؟؟ ..مافي زول جاب السيرة ...
كان ممكن اسأل ابوي و اشوف لو الرجال اتكلموا في
الموضوع دة ولا لا ... لكن جواي خايفة ومتوجسة ..خايفة
اجابة ابوي تكون انهم ح يسكنوا في العمارات ...
طبعا اصلا شقتهم هناك في العمارات ... واصلا زمان كانوا
قاعدين هناك ... ما معاي ...لكن زمان مختلف ...زمان
ابوهم وامهم موجودين ...وقاعدين يجونا طوالي مع امهم
... و انا طوالي بمشي ليهم في شقتهم ...
لكن بعد دة لو مشوا قعدوا هناك انا عارفة ما ح اقدر
اشوفهم زي زمان ..وزي ما فقدت اختي كمان افقد
اولادها .؟؟؟؟ ...
لغاية ما يوم بالصدفة سمعت عمتي و ابوي بالصدفة
بتكلموا في الموضوع دة ..... انا كنت في المطبخ وهم في
الصالة برة ..عمتي سألت ابوي نفس السؤال الداير في
عقلي ..
ابوي قال ليها ‏( والله لسة ما معروف ... ايام الفراش فتحنا
الموضوع انا ودكتور احمد و بكري ....بكري قال خلي ايام
البكا تمشي وان شاء الله كل شي بترتب ... تاني ما فتحنا
الموضوع ... ‏)
طبعا لما سي ابوبكر يتكلم الناس كلها توافق !!!! كلام ابوي
طمني شوية ..لكن برضه بقيت خايفة ابوبكر دة يكون بدبر
ليه في حاجة ...لكن المهم هم حسة معاي ..وقررت اخلي
كل حاجة بوقتها ...
حلا واواب من ناحيتهم زي ما قلت متعودين يقعدوا
معاي .... مع انه المرة دي الحكاية مختلفة ...حلا دي شكلها
فهمت موضوع وفاة امها وابوها من اول ايام ... الدكتور
صاحب المرحوم محمد الجابهم من السعودية قال حلا يوم
الوفاة ولما كلموها بكت ..لكن اواب مرة ولا مرتين كدة
سألني ‏( ماما مشت وين ؟؟ ‏)
حلا طوالي تنطط عيونها و تعاين لي .. كانها فاهمة ..
و . لما اقول لاواب ‏( ماما مشت الجنة .. هي وبابا ‏)
بسألني ‏( برجعوا متين؟؟؟ ‏)
احييي انا ..ما بقدر اجاوبه و هو بعد شوية بنسي و
بسكت ...لكن اليوم كله مباريني وماسك في هدومي ... دي
الحاجة الكان بعملها مع مروة ....
كان باقي لي اسبوعين على نهاية السمستر في الجامعة ...
و بعداك بناخد اجازة نص السنة ... الاسبوعين ديل كانوا
شوية زنقة عشان الامتحانات و التصحيح و النتيجة ... في
البيت لما اضطر امشي الجامعة واخلي ناس حلا ، مشاعر
بتجي تمسكهم مع مها ..
اما في الجامعة غايتو اسامة اصلو ما قصر معاي
... ساعدني في وضع الامتحان و التصحيح ورصد النتيجة
... وحسيت اننا قربنا لبعض اكتر .... مع اني الاسبوعين ديل
بس اول ما اخلص شغل طوالي بجري ارجع البيت ... ما زي
زمان بقعد معاه بعد الشغل في الكافتيريا نخلط ونتونس
..والله حاسة بيه مقدر ظروفي و صابر علي ...
بعد حلا واواب تموا عندنا اسبوع في البيت عمتي قالت
نمشي نوديهم لجدهم وحبوبتهم يزوروهم ... انا ما كنت
مرتاحة للموضوع لكن بيني وبين نفسي عارفة انه دة الصاح
...
من العصر بدري طلعنا انا و عمتي و ابوي ... لقينا عمتو
نعمات وعمو احمد و ابوبكر وعمر ..كلهم قاعدين ...حلا
جرت سلمت عليهم عادي ... لكن اواب كالعادة ماسك في
الاسكيرت حقي .. الا حمت بيه عليهم واحد واحد سلم
عليهم ... و لما قعدت طوالي جاء اتلصق علي ...
قعدتنا ديك كلها انا قاعدة و يدي في قلبي ...خايفة لما
نجي نمشي يقولوا لينا خلوا العيال ...لكن مافي زول قال
حاجة ... و لما طالعين على الباب خلاص ما فضل الا اجري
اطلع ... ماسكة حلا بيد واواب بيد ....
وكمان عمتي قالت نجيبهم كل اسبوع .. دي ح تكون حرقة
اعصاب غايتو !!!!
بعدها بيومين تقريبا العصر جانا ابوبكر في البيت ...كان
قاعد مع ابوي وياسر في الصالة ومعاهم حلا واواب ....
ولما جبت ليه العصير قال ‏( ح اسوق حلا واواب افسحهم
شوية .. ‏)
انا لما قال ‏( ح اسوق حلا واواب . ‏) . وقبل ما يكمل كلامه
قلبي قال شح وقربت ارمي الصينية ... بقيت بس قاعدة
على اعصابي متوقعة في لحظة اي يجي يسوق حلا واواب
مني ...
ما اتنفست الا لما فهمت انه ح يجيبهم راجعين ...حلا
طوالي نطت ‏( ح تفسحنا وين يا عمو ؟؟؟ ‏)
قال ليها ‏( ح نمشي الملاهي ... واي محلة تاني انتو عاوزنها
... ‏)
اواب قال ‏( انا عايز ايسكريم ... ‏)
ابوبكر قال ليه ‏(حاااضر .. و ح نشتري ايسكريم .. ‏)
طبعا منظر ابوبكر البارد الجامد يتكلم كدة مع العيال كان
غريب بالنسبة لي ...
حلا نطت ‏( هالة يلاكي معانا .... ‏) انا؟؟؟ ..امشي معاكم
وين مع ابوبكر دة ؟؟؟
قلت ليها سريع ‏( الليلة ما بقدر يا حلا عشان عندي
تصحيح ..ما شفتي الكراسات الجبتها معاي؟؟ .. ‏)
قامت قالت لي ‏( خلاص المرة الجاية يللا معانا ... ‏)
قلت ليها ‏(كويس ... ‏) حلك للمرة الجاية ...
الحاجة الحيرتني اني لقيت حلا و اواب متفاعلين شديد
مع ابوبكر ..وانا كنت قايلة انهم ما متعودين شديد عليه
.. عشان سفره الكتير ... وعشان طبيعة شخصيته الجامدة
دي ...
حلا واواب جوا راجعين من مشوارهم مع ابوبكر
مبسوطين ... و يشيلوا و يحكوا لي في الحاجات العملوها
و الحاجات الاشتراها ليهم عمو بكري !!!!
وانا طبعا كنت قاعدة على اعصابي ما اتنفست الا لما
جابهم راجعين ... مشاعر قاعدة معاي تعاين لي وانا مقلقة
قالت لي ‏( يا بت دة شنو البتسوي فيه دة ؟؟ يعني ح
يختطفهم مثلا ...؟؟ ‏)
قلت ليها ‏( ما بعيد عليه ... اي حاجة متوقعة ... ‏)
هزت راسها تعاين لي زي المجنونة و قالت ‏( اقول
شنو ؟؟؟ ...بس استغفر الله ... ‏)
تميت اخر اسبوع دوام لي في الجامعة و اجزت خلاص
قعدت في البيت ... وبقى ما عندي شغلة غير حلا واواب
... اعمل ليهم في الاكلات البحبوها .... وانفذ ليهم اي حاجة
يطلبوها ... لغاية ما يوم مشاعر شالكتني قالت لي كدة ح
تبوظيهم ..لكن ما اشتغلت بيها ...
و حياتنا بقت ماشة على الروتين دة ... بالنسبة لي انا اذا
الحكاية استمرت كدة ما عندي اي مشكلة ...حلا واواب
قاعدين معانا ... قطعة من مروة معانا ...
لكن الكنت حاسة بيه ما ياهو كان ابوي ... كتير اشوفه قاعد
متمحن وسارح بالساعات ... مرات اشوفه قاعد يعاين للعياال
ووشه فيه تعبير ما بتوصف ... زي الشايل هم كبير فوق
راسه ... مع انه بحاول ما يحسسني بالحاجة دي .. ولما
نكون مع بعض بحاول يتظاهر انه هو عادي ...لكن كنت
حاسة بيه بس ياه تظاهر ....
انا كنت بحاول بقدر الامكان اني اخفف عليه ..لكن ما
عارفة كيف .... وما عارفة اصلا هو الح يخفف عنه شنو
....
المهم واصلنا في حياتنا كدة ... اخر الاسبوع مشينا تاني
العمارات ودينا العيال لاهلهم ... و الزيارة مرت من غير
مشاكل بالنسبة لي !!!!
بعد يومين من مشيتنا الباب دق بعد الفطور .. ابوي جوة
مع جرايده ومها في المطبخ .. مشيت افتح الباب ... حلا
جارية قدامي و واواب ماسك في هدومي ... فتحت الباب
... و قلبي قال شحححح
ابوبكر ...
جاي لشنو؟؟
يتبع ....
الجزء 6
طوالي من اشوف ابوبكر الافكار السوداء بتبدأ تدور في
راسي ..
دخلت ابوبكر لابوي جوة في الصالة وجريت سريع اجيب
عصير .... لو عايز يقول كلام لابوي ما عايزة يفوتني
...قلبي دة يضرب دق دق دق ..
اديته العصير قعدت ..كان بتكلم مع ابوي في مواضيع
عامة ...قعدت على اعصابي .. اكيد ما جاي يتونس مع
ابوي ونسة ساي ... اكيد عنده حاجة ...يللا عليك الله انجز
خلينا نشوف عايز تقول شنو ؟؟
واخيرا ..
ابوبكر قال لابوي ‏( حلا اظن خلاص مفروض تنزل سنة
اولى .. انا قلت احسن تواصل في مدرستها القرت فيها
الروضة ذاتها ...ولا انتو عندكم راي تاني؟؟؟ ... ‏)
انا اتنفست شوية .. الموضوع مدرسة حلا ... المدارس لسة
باقي ليها شهرين وتفتح و انا كنت مأجلة التفكير في
الموضوع دة ...
ابوي قال ليه ‏( لا لا احسن ما تغير ... اخير تواصل في
مدرستها ذاتها .... ‏)
ابوبكر قال ليه ‏( واواب ذاته مفروض ينزل الروضة ... انا
قلت امشي اسجلهم الاتنين ... ‏)
انا نطيت قلت ليه ‏( لسة باقي شهرين على المدارس .. ‏)
يمكن عشان ابرر نحن ليه ما مشينا سجلناهم ...
ابوبكر قال لي ‏( مافي حاجة بتمنع نسجلهم من بدري
... على الاقل نضمن ليهم خاناتهم ... مدرستهم دي شايفها
مرغوبة ... ‏)
اتلفت على ابوي وقال ‏( انا قلت اجي اشوف رأيكم ...
واسوق معاي هالة نمشي المدرسة ونخلص ليهم موضوع
التسجيل ... ‏) يسوقني انا ؟؟ ..لشنو؟؟ ...
قبل ما الحق افتح خشمي ابوي قال ليه ‏( ااي احسن من
بدري زي ما قلت ... ‏) واتلفت علي ‏( هالة قومي اجهزي
انتي عشان ما تتأخروا ... ‏)
قعدت اعاين من ابوي لابوبكر ... تاني قلت النقوم بكرامتي
البس ...اصلا مافي زول عايز ياخد رأي في الموضوع
... موافقة امشي ولا لا ...
حلا قالت ‏( انا برضه عايزة امشي معاكم ...لبسيني يا هالة
... ‏)
انا مديت ليها يدي عشان اسوقها ..لكن ابوبكر قال ليها ‏( لا
يا حلا ... الليلة ح نمشي نحن عشان نسجلكم ... ‏)
انا وقفت مكاني رافعة يدي في الهواء ..حلا حمبكت و
عيونها دمعت وقالت ‏( لا .. لا ... انا عايزة امشي ... ‏)
طوالي ابوبكر قال ليها ‏( تعالي هنا يا حلا ... ‏)
مشت عليه مسكها من يدها وقعد يتكلم معاها براحة
‏( الليلة لانه التسجيل في المدرسة بجوا بس الناس الكبار ...
و ح نجيب ليكم اللبس و الكتب والشنط ... وانا ح اجي
اسوقكم افسحكم تاني ...تمام؟؟؟ ‏)
حلا قال ليه ‏( ح تودينا الملاهي تاني ؟ ‏)
قال ليها ‏( ااي .. زي ما تحبي .. ‏)
قالت ليه ‏( خلاص ما ح امشي المدرسة حسة .... ح اقعد
مع جدو و خالتو مها ... ‏)
طبعا لو كنت دي انا كنت سقتها معاي طوالي ..ما بقدر
استحمل زعلها ودموعها ....
انا اتنهدت و اتحركت مشيت سريع استحميت و لبست ...
طبعا دي اول مرة اركب مع ابوبكر العربية براي و كمان
معاه بقدام ...غايتو ربنا يصبرني على المشوار ...اول ما
اتحرك بالعربية قال لي ‏( حلا دي عايزة معاملة كدة بطريقة
خاصة ... ‏)
قلت ليه سريع ‏( معاملة بطريقة خاصة كيف يعني؟؟؟ ‏)
قال لي ‏( يعني الناس ما يستجيبوا ليها في اي حاجة
... لازم تعرف انه في حدود ... ‏)
يعني قاعد ينتقد في طريقة تعاملي معاها؟؟؟ اتغظت قلت
ليه ‏( دي لسة طفلة .. ‏) و يتيمة ...
قال لي ‏( برضه لازم تعرف انه في حدود ... وانه ما اي
حاجة تطلبها الناس يعملوها ليها ...كدة ما كويس عشانها
... ‏)
سكت ما عرفت اقول ليه شنو ...واتذكرت شكلة مشاعر لي
واني قاعدة ادلع حلا اكتر من اللازم ...لكن كيف انا اقدر
استحمل دموعها؟؟؟ ... انا ذاتي دمعت وقبلت على شباك
العربية وهو ما اتكلم معاي تاني ...
وصلنا المدرسة وهي قريبة لبيتهم في العمارات ... حسة
كان في داعي يجي المشوار دة كله لبيتنا عشان يسوقني
معاه؟؟؟ ...
دخلنا المدرسة و قابلنا المديرة ... واتأثرت شديد لما عرفت
بوفاة ام حلا وابوها ...ابوبكر خلص اجراءات التسجيل
ودفع الرسوم لحلا واواب ... وادونا الزي و الشنط و الكتب
... وطلعنا ... انا اصلا ما كان في لازمة لجيتي معاه ... يا
ربي جابني لشنو؟؟؟
وجاتني الاجابة بعد شوية ...
ابوبكر قال لي ‏( هالة في موضوع كدة عايز اناقشه معاك
قبل ما اكلم عمي ياسين ... ‏) واااي ...قلبي قال شحححح
.. موضوع شنو العايز يكلم بيه ابوي؟؟؟ ...
قلت ليه ‏( موضوع شنو؟؟؟ ‏) باين اني ظهر علي الخوف ...
وظهر في صوتي .. لانه عاين لي سريع كدة وقال لي
‏(احسن ننزل نقعد في محل براحتنا ونتكلم ... ‏) ..
. قلت ليه ‏(كويس ... ‏) وانا خلاص اعصابي بايظة ..
بعد شوية كدة هدن قدام مبنى كبير ... لقيته دة فندق
قاعدة اسمع اسمه واشوفه في التلفزيون ... لكن اول مرة
اشوفه على الطبيعة ... نزلنا ودخلنا ... انا ماشة بوراه ...
وهو شكله عارف المحلة كويس ... دخلنا حتة مكتوب فيها
كوفي شوب .. كانت فاضية تقريبا فيها نفر ولا اتنين
....قعدنا وجانا الجرسون ..
ابوبكر قال لي ‏( تشربي شنو؟؟؟ ‏) اشرب؟؟ اشرب؟؟ انا بقدر
انزل حاجة من حلقي ؟؟؟
قلت ليه ‏( لا شكرا ما عايزة حاجة ... ‏) اتكلم سريع حلني
عليك الله ..
.قال لي ‏( عندهم عصير ليمون كويس ..جربيه .. ‏) وطلب
من الجرسون واحد ليمون لي ... وقهوة لنفسه ... لغاية ما
الجرسون جاء راجع هو ما اتكلم ... وانا قاعدة على
اعصابي ...
بعد جابوا لينا الطلبات حتى ابوبكر بدا يتكلم ...قال لي
‏( حلا واواب ...زي ما رتبنا ليهم موضوع المدرسة محتاجين
كمان نرتب ليهم باقي امورهم ... ‏)
اهااا ... ياهو العرفته ... ياهو الخايفة منه ...
قلت ليه ‏( امورهم ياتها ؟؟ ‏)
قال لي ‏( انهم ح يعيشوا وين .؟؟؟ ... ومع منو ..؟؟؟ . ‏)
انا خلاص الهلع و الخوف فك عقدة لساني و قلت ليه ‏( ما
اصلا هم قاعدين معانا .... و ح يقعدوا معانا ... انا .. انا ..ما
ح اقصر فيهم ابدأ .. ‏)
قال لي ‏( خلينا نكون عقلانيين يا هالة .... نبعد عن
العواطف شوية ونتكلم بمنطق ..انتي لسة صغيرة .... ما
عايزة يوم تتزوجي و يكون عندك حياتك و اولادك
انت ؟؟؟ ‏) ....دة كلام شنو دة ؟؟؟
قلت ليه ‏( انا ما ح اتزوج ... كفاية علي حلا واواب .. هم
حياتي ‏)
قال لي ‏( .. طيب وهم؟؟ فكري فيهم هم كمان ... نتكلم
بصراحة يا هالة ..تفتكري انهم ح يكون كفاية عليهم انتي
بس؟؟؟ ...ما من حقهم يكون في حياتهم راجل كمان؟ ما
من حقهم يكونوا عايشين في جو اسرة ؟؟؟ ... لو في
امكانية لحاجة زي دي؟؟ ‏) اسرة؟؟ يعني عايز يشيلهم مني
عشان يعيشوا معاه وهو سوزان؟؟ سوزان ؟؟
خلاص سجلهم في المدرسة جنب بيتهم ... بعيد مني ... و
ح يتزوج سوزان و يشيلهم يعيشوا معاهم ..... انا بقيت ما
قادرة اتكلم ...لساني اتعقد ...
هو واصل وقال لي ‏( انا عارف انه مافي حاجة ح تعوضهم
عن امهم وابوهم ... ‏) صوته بقى جاييني من بعيد
... طاغي عليه صوت قوي داير في راسي ... صوت بقول
: خلاص عايز يقلعهم مني ....
هو واصل ‏( لكن نحن على الاقل نحاول نوفر ليهم اقرب
حاجة ممكنة لام واب .. ‏)
خلاص عايز يقلعهم مني ...
‏( نوفر ليهم جو اسرة يضمن ليهم الاستقرار ... ‏)
خلاص عايز يقلعهم مني ....
‏( والحل الوحيد ..... ‏)
خلاص عايز يقلعهم مني ....
‏( .. انه انا وانتي نتزوج .. ‏)
خلاص عايز يقلعـ .........
شنو؟
نتزوج؟
يتبع ....
الجزء 7
الصوت الفي راسي وقف .... و بقيت اعاين لابوبكر زي
الزول المجنون ... ورددت بصوت عالي ‏( نتزوج؟؟؟ .. انا و
انت ؟؟؟ ‏)
قال لي ‏( ايوة ... دة الحل الوحيد ... ‏)
مخي دة بقى فاضي ....والحاجة الوحيدة الخطرت لي في
اللحظات ديك قلتها طوالي ‏( وخطيبتك؟ انت مش
خاطب؟؟ ‏)
قال لي ‏( دي مشكلتي انا ... وبحلها ... ‏)
سكت شوية تاني قال لي ‏( انتي في زول في حياتك؟؟ ‏)
دنقرت وبقلبي قلت ليه دي ما شغلتك ....لكن ما رديت
عليه ...
وفاجأني‏( اسامة؟؟؟ ‏)
قلبي قال شح و رفعت عيوني اعاين ليه باستغراب ... عرف
كيف؟؟ ... ما ااظن مروة تكون كلمت زول ...
واتذكرت يوم لاقونا هو سوزان انا واسامة في الكافتيريا
في شارع النيل ... يعني استنتج الموضوع .... انا دنقرت
تاني وما رديت عليه ... ومعناها كدة اكدت ليه كلامه ...
انه اسامة هو الزول الفي حياتي ...
قال لي ‏( في حاجة رسمية بينكم؟؟ خطوبة؟؟ ‏) هزيت ليه
راسي بالنفي ...دة هو بس المهم عنده ... انه مافي حاجة
رسمية ....
سكت شوية وقال ‏( ... نحن في الموضوع دة اولويتنا حلا و
اواب ... اننا نعمل الحاجة البتضمن ليهم حياة مستقرة ...
وقدر الامكان ما يحسوا بنقص في حياتهم ... والحكاية ح
تكون فيها تعقيدات كتيرة لاي راجل في حياتك ... انه يلقى
نفسه مسئول عن اطفال ما اولاده ....وعشان كدة انا عارف
انه لازم تكون في تضحيات ... ‏)
تضحيات؟؟ ... اااي انا ممكن اكون ضحيت لما اسيب اسامة
عشان العيال .....لكن هو لما يخلي سوزان بكون ضحى
يعني؟؟؟ ... بالعكس دة ح يكون اتقدمت ليه خدمة كبيرة
... وقربت اضحك ...بس ياهو شر البلية ما يضحك
... غايتو التضحية الا تكون انه اتنازل عن بت سمحة
ومرطبة عشان يعرس واحدة عادية !!..
قلت ليه ‏( انت اصلا مافي داعي تضحي ولا تسيب
خطيبتك ...وانا ما عايزة راجل في حياتي ... انا قلت ليك
انا براي ما بقصر فيهم ... ‏)
قال لي ‏( انا عارفك ما بتقصري فيهم ... انتي تقريبا حسة
امهم التانية ...لكن خليك واقعية يا هالة ...زي ما قلت ليك
هم زي ما محتاجين ليك ... هم كمان برضه محتاجين
لراجل في حياتهم ...تفتكري في زول انسب مني؟؟؟ ‏)
انا سكت وهو واصل ‏( الليلة لو هم كانوا كبار شوية و
بقدروا يعتمدوا على نفسهم يمكن ما كان بتكون في مشكلة
..كان ممكن امي ترعاهم ...لكن في عمر زي دة امي ما ح
تقدر عليهم ... و هم لسة صغار و المشوار قدامهم طويل و
محتاجين رعاية ... و .محتاجين يحسوا بالاستقرار من جميع
النواحي ... ‏)
انا لسة ساكتة ...قدر ما اجيب ليه عذر يفنده لي ... وطبعا
العذر الحقيقي ما قلته ليه ... الهو اني ما عايزة اتزوجه هو
بالذات ...
وكأنه بقرأ افكاري قال لي‏( انا عارف انك ما كنتي خاتة
تتزوجي بالطريق دي ..وبتكوني بتحلمي زيك زي اي بت انه
زواجك كان يكون بطريقة مختلفة ...لكن زي ما قلت
ليك ... اولويتنا حلا واواب ... و نحن محتاجين نضحي
عشانهم ... ‏)
يعني لو رفضت ح اكون انا الكعبة الما عايزة تضحي ....
واصل في كلامه ‏( ما محتاجة تردي علي حسة طوالي
... فكري في كلامي دة كويس و استخيري ...لكن بس خلي
في بالك انه وقتنا ضيق ... عايزين لما المدارس تفتح نحن
نكون خلاص خلصنا الموضوع دة .. ‏) الموضوع دة؟؟؟
عرسي بقى ‏( الموضوع دة ‏)؟؟ ...
قلت ليه ‏( سريع كدة ؟؟؟؟ الوفاة لسة ما تمت شهرين ... ‏)
قال لي ‏( و المشكلة وين؟؟ .. دي حالة خاصة ..اولا الاتوفوا
ديل اخوانا نحن .. ومافي زول اقرب ليهم مننا ... والح
نعمله دة عشان اولادهم ... و غير كدة مافي حاجة
مهمة ...... نحن همنا الاول حلا واواب ...كل ما اسرعنا
ليهم بكون احسن ... ‏)
انا سكت ما رديت ..زي ما قال اهم شي العيال و سعادتهم
واستقرارهم .. واصلا ما ح يكون عرس زيه وزي اي عرس
تاني ...
هو واصل ‏( ح اخد رقم تلفونك ...واتصل عليك بعد بكرة
اشوف قرارك ...واتاكدي يا هالة رغم كلامي دة كله انه
مافي زول ح يجبرك على حاجة انتي ما عايزاها ... ‏) ....
مليته رقمي و عمل لي مسد كول عشان اسجل
رقمه ..... وقمنا طلعنا من الفندق ووصلني البيت
نزلني ...ومشى طوالي
اول ما دخلت لقيت حلا واواب منتظرين على احر من
الجمر ... اديتهم الشنط و الكتب و الهدوم خليتهم
مشدوهين فيها مع ابوي .... وانا بهدومي جريت على بيت
ناس عمتي ... لمشاعر .... لقيتها قاعدة في الصالة في
تلفونها ... وعمتي راقدة جنبها نائمة ..
من غير مقدمات ولا كلام جريتها من يدها دخلتها الاوضة
جوة وقلت ليها ‏( ابوبكر عايز يتزوجني ... ‏)
عاينت لي كدة ثواني وقالت ‏(ابوبكر منو؟؟؟ ‏)
قلت ليها بنفاذ صبر ‏( ابوبكر احمد ... ود خالتو نعمات ... ‏)
نططت عيونها و قالت لي بانفعال ‏( بكري؟؟؟ ‏)
قلت ليها ‏(اااي ... ‏)
نططت عيونها زيادة وقالت ‏( كدي قولي الكلام دة تاني ...
... ‏)
قلت ليها ‏( قلت ليك عايزنا نتزوج ... ‏)
فتحت خشمها ثواني تعاين وقالت ‏( ومن متين الكلام
دة؟ ... ‏)
قلت ليها ‏( حسة .. عمل روحه سايقني معاه المدرسة عشان
نسجل العيال .... و كلمني ...قال عشان حلا و اواب
.. يعني عشان نبقى اسرة و نربيهم سوا .. ‏)
مشاعر سكتت لحظات تاني زي الماقادرة تتكلم وتعبر
... ودي حاجة غريبة فيها لسانها ينعقد كدة ... تعاين لي
منططة عيونها ومبتسمة ابتسامة عريضة ... وفجاة كدة
نطت علي ومسكتني من يديني وقالت بانفعال ‏( واااي يا
هالة ...الف مبروك ... ‏)
قلت ليها ‏( الف مبروك شنو يا مشاعر؟؟؟ ...اولا هو ما
عايز يعرسني بالجد ...بس عشان العيال ...قال نضحي ... ‏)
مشاعر عاينت لي زي المجنونة وقالت لي ‏( يعني انتي
حسة لما تعرسي بكري شايفة نفسك ح تضحي ..؟؟؟ . ‏)
قلت ليها ‏( ااي ... ‏)
غزت لي كيعانها وقالت لي ‏( عليك الله عايني دي ..قال
بتضحي قال .. وريني ماله ...صايع وضايع و ما مربى؟؟؟ ‏)
قلت ليها ‏( لا ... ‏)
قالت سريع ‏( بالعكس .. محترم و مربي وود
ناس ... عاطل ؟ ‏)
قلت ليها ‏( لا ما عاطل ..لكن يا مشاعر .. ‏)
ولا خلتني تميت كلامي قالت ‏( بالعكس دكتور وشغال في
الامم المتحدة وبالدولار ... شين ؟؟ ‏)
قلت ليها ‏( انا ما قلت شين ...لكن يا مشاعر اسمعيني ... ‏)
ما اشتغلت بي وواصلت ‏( بالعكس وسيم ووجيه و البنات
كلهم مكسرات فيه ... ‏)
قلت ليها ‏( مشاعر ... الحكاية ما كدة ... ‏)
مشاعر لسة غازة كيعانها قالت لي ‏( ولا صايع و لا عاطل
ولا شين ... طيب الحكاية شنو ؟؟ ‏)
انا سكت شوية متحيرة بعدين قلت ليها ‏( بارد و جامد ..ما
عنده مشاعر ...دة غير ..غير ... ‏) وحسيت بالعبرة خنقتني
وقلت ليها براحة ‏(اسامة يا مشاعر .... ‏)
مشاعر قربت علي و ختت يدها حولي و اتنهدت وقالت
‏( احيي يا هالة .. اوريك رأي بصراحة .. انا اصلا حكاية
اسامة دي عندي فيها رأي من زمان ... ‏)
دة شئ كنت حاسة بيه انا ..انه مشاعر ما متحمسة
لعلاقتي باسامة ابدا ...
مشاعر واصلت في كلامها ‏( بصراحة بصراحة كدة ... انا
قصتك باسامة دي ما داخلة لي راسي ... و وما شايفاه
مناسب ليك ... وما شايفة انك بتحبيه ولا حاجة ‏)
قلت ليها ‏( وشايفة ابوبكر يعني مناسب لي؟؟ عشان شنو؟؟
عشان مقرش؟؟؟ القروش ما كل شي ... ‏)
مشاعر قالت لي سريع ‏( حسة الجاب سيرة القروش منو؟؟؟
ما عشان مقرش ...لكن بكري راجل بالجد و انتي عايزة
راجل زيه ... ‏)
حرقتني كلمتها بالجد وقلت ليها ‏( قصدك شنو .. يعني
اسامة ما راجل؟؟؟ ‏)
قالت لي ‏( رااااجل ...لكن لواحدة تانية غيرك ... انتي بس
ليك بكري دة ... ‏)
سكتت كدة وقالت ‏( .. ولو كان المتقدم ليك دة زول غير
بكري انا كان يمكن ما اكون متحمسة كدة ...لانه انا عارفة
انو العرس بالطريقة دي ما هو الحاجة البتتمناها اي
بت ....لكن ياما عرس بدأ بطريقة تقليدية و بعدداك الحب
و الرومانسيات جات ... ‏)
انا ضحت بسخرية وقلت ليها ‏(دة لما الواحد يكون عنده
قلب وممكن يحب ... ما زول زي الروبوت ... ‏)
مشاعر هاجت فيني ‏(القال ليك منو بكري ما عنده
قلب؟؟؟ ... قشران دي بكون خطبها ساي يعني ..ما ياهو
بكون عنده ليها حاجة ... وبعدين في زول ما عنده قلب
بعمل حاجة زي الهو عايز يعملها لاولاد اخوه دي ... ‏)
انا سكت ما قدرت ارد ليها .. قالت لي ‏( اها بس اعى تكوني
قلتي ما موافقة ‏)
قلت ليها ‏( لا ..هو اصلا قال ما عايز رأي حسة طوالي
... اداني مهلة يومين .. ‏)
مشاعر قالت لي‏( ولا دايرة ليها يومين ولا دقيقتين
... طوالي قولي ليه موافقة ... ‏)
قلت ليها ‏( كدة خليني استخير اول ... ‏)
قالت لي ‏( قومي حسة استخيري ..راجية شنو يعني؟ ... ‏)
قمت علي حيلي وقلت ليها ‏(احيييي منك انا يا مشاعر
..غلطانة انا الجيت كلمتك ...لكن ارجوك زول تاني غيرك
من ناس البيت يعرف مافي ... لغاية ما انا اشوف ح اعمل
شنو ‏)
قالت لي ‏(حقه الزول بس يكلمهم كلهم ويحرشهم عليك .. ‏)
طلعت منها وانا عارفة انها ما ح تكلم زول ...تهديد ساي .
رجعت طوالي صليت الاستخارة ...وباقي يومي داك طبعا
مخي مافيه شي غير المموضوع دة .. بالليل النوم غلبني
وبقيت افكر ... واقلب في الموضوع ....
الاولوية زي ما قال ابوبكر لحلا واواب ..
هل انا بقدر اوفر ليهم جو الاسرة و الاستقرار من غير ما
اتزوج ابوبكر ؟ ...بمعنى اذا اسامة قبل بي بظروفي دي و
ارتبطنا ... هل هو ح يكون ليهم زي عمهم؟ ... وهو ذاته هل
من حقي افرض عليه اولاد ما اولاده؟ ... طيب اذا رفضت
اي ارتباط باي راجل ... هل بقدر اوفر الجو الاسري و
الاستقرار لاولاد اختي انا براي؟ ....
وكانت الاجابة على كل الاسئلة دي ... لا ....
ولقيت انه مقترح ابوبكر هو الحل الوحيد ...واذا هو
مستعد يخلي سوزان ..وهي مهما كانت فقرية ..لكن بنت
سمحة و هاي كلاس ..و ياها هي الزولة الاختارها برغبته
عشان تشاركه حياته ... اذا كان هومستعد يخليها عشان
يرتبط بي انا .. زولة ما سمحة زيها ولا في مستواها ...
وهو ما عنده لي اي مشاعر ... انا برضه كمان مستعدة
عشان اولاد اختي اتخلي عن اسامة و اربط نفسي بانسان
ما برتاح ليه ....
وقررت .....
ح اتزوج ابوبكر ....
يتبع ....
الجزء 8
صحيت الصباح وانا مقررة اني ح اقول لابوبكر موافقة
...لكن هو مواعيده معاي لسة لبكرة ... يا ربي اتصل عليه
انا و اكلمه ...؟؟ ... قررت اني ح انتظر لبكرة عشان ما
يقول ما صدقت !!!!
لكن اليوم داك زي القاعدة على الجمر ... عايزة اخلص من
الموضوع دة و اكلمه و انزل الموضوع دة من
كتفي ...مشاعر قلت ليها ما تجيني اليوم دة ولا تتكلمي
معاي .... لغاية بكرة ...
المهم اليوم مر ... وتاني يوم قمت من الصباح بس ختيت
تلفوني جنبي و قعدت منتظرة ... لغاية الظهر ابوبكر ما
اتصل علي ... وقلت احتمال غير رأيه ... يا ريت ...
المهم .. مع اني قاعدة منتظرة الاتصال من الصباح ... لما
تلفوني ضرب و لقيته ابوبكر ...قلبي قعد يضرب ...كانها
حاجة ما متوقعة يعني ...
بعد سلم علي قال ‏( اها على اتفاقنا ...ان شاء الله وصلتي
لقرار ‏) يعني ما غير رأيه
قلت ليه ‏( ااي ... انا موافقة .. ‏) وصوتي دة شعرت بيه
طالع غريب و ضعيف
قال لي ‏( خير ... خلاص انا بجي بعدين لعمي ياسين ... ‏)
طوالي حار حار كدة ؟
قلت ليه ‏( كويس ... ‏)
قفلت منه و قعدت لحظات افكر ... فكرت انه في اللحظات
الفاتت دي ... و بالكلمتين القلتهم ديل .. انا حياتي اتغيرت
180 درجة ...
قعدت لحظات كدة ... وفجأة دخلتني لحظات هلع غريبة
وحسيت نفسي قام ... و قلبي بضرب شديد ... وزي العايزة
اخش في حالة هستيرية ... طوالي قعدت اردد : حسبي الله
لا اله الا هو عليه توكلت وهو رب العرش العظيم ... انا
صليت الاستخارة ...ووضعت امري بين يدي الله ... و هو
يحسن التدبير ...ورقت شوية ...
قلت احسن اقوم اتنفض .. في حاجات كتيرة مترتبة على
قراري دة اقوم اشوف ح اعمل فيها شنو ..
قررت اني ما ح افتح الموضوع مع ابوي ..خلي ابوبكر سيد
الفكرة هو يتصرف معاه ...لكن مشيت لمشاعر كلمتها
..وردة فعلها ادهشتني .. لقيتها دمعت و حضتنتي عليها من
غير كلام ..
طبعا انا ما متعودة على انفعالات زي دي منها ... انا ذاتي
دموعي جرت ... وحضنا بعض مسافة بعد داك قشينا
دموعنا ... قلت ليها ‏( ابوبكر قال بجي بعدين لابوي يكلمه
... ما ح اكلم عمتي ولا مها ... لغاية ما اشوف ابوي ح
يقول شنو ... ‏) مشاعر وافقتني ...
رجعنا بيتنا و مشاعر معاي ... قعدت اتغدت معانا و بعد داك
قعدنا انا وهي منتظرين ... وساكتين ما زي عادتنا ... لغاية
ما مها علقت وقالت لينا ‏( مالكم انتو الليلة؟؟؟ ...الكديسة
اكلت لسانكم ؟؟ .. ‏) ما اشتغلنا بيها ...
قريب المغرب لما الباب دة دق انا ومشاعر الاتنين عاينا
لبعض و نططنا عيوننا كبار ...وانا قلبي دة بس عايز يطلع
من صدري من شدة ما بدق ... ياسر اخوي مشى فتح الباب
...وسمعنا السلام ... ياهو صوت ابوبكر ...
انا قلبي زاد زيادة ...خليت مشاعر هي تمشي تودي ليهم
العصير ...جات راجعة ما سألتها ... قاعدين الاتنين ساكتين
...وانا ما عارفة شعوري شنو .... ... لقيت نفسي من ناحية
عايزة الموضوع يخلص .. ومن ناحية خايفة ...
كل ما اسمع صوت جاي من ناحية الرجال انط ... لغاية
مافي الاخر ابوي جاء طالع من الصالون ... وناداني وساقني
اوضته وقعدنا ... وطوالي قال لي ‏( يا بتي يا هالة اظنك
تكوني عارفة بكري جاي الليلة لشنو ... طلبك مني للزواج
... ‏)
ابوي سكت شوية كدة وواصل ‏( وانا والله شايفها انسب
حاجة ... و بكري انا ما خاتيك لزول احسن منه ...لكن قلت
ليه الا اشاورها و اسمع رأيها ... اها دحين يا هالة اسمع
منك وارد عليه ... ‏)
اظن في حالات زي دي البنت بتكون في حالة خجل شديد
من ابوها ...لكن انا لاني ما حاسة انه الموضوع موضوع
عرس عادي ...يمكن حاجة اقرب للصفقة او الاتفاق ما كنت
شاعرة بخجل ....لكن برضه كنت مدنقرة و انا برد على
ابوي براحة ‏( البتشوفه يا ابوي .... ‏)
ابوي سكت شوية و قال لي ‏( يعني موافقة؟؟ ... ما عايزة
وقت تفكري و تشاوري نفسك؟ ‏)
انا بس عايزة اخلص من الموضوع دة ... قلت لابوي وانا
لسة مدنقرة ‏( ااي موافقة يا ابوي ... ‏)
تاني سكت شوية وقال لي ‏( متأكدة ؟؟؟ ‏)
قلت ليه ‏( ااي ... ‏)
قال ‏( خلاص على بركة الله ... مبروك يا بنتي ... ‏) و دنقر
باسني في رأسي و طلع ...
انا قعدت مسافة في غرفة ابوي براي و دموعي سايلة من
غير ما اشعر بيها ... لما حسيت بيها بتنقط في يدي ...بعد
دموعي وقفت طلعت براحة ... لقيت مها ومشاعر في
المطبخ يعملوا في الشاي ...وشكله ابوبكر لسة قاعد ما
مشى ... مها قالت لي بابتسامة وهي بتعاين لي شديد في
وشي ‏( مبروك ان شاء الله ... ربنا يتم على خير ... ‏)
مشاعر قالت لي ‏( هي انا ما كلمتها ...دة راجلها جاء كلمها
هو ... ‏) ...
شعرت خلاص انه الحكاية كل ما ليها ماشة تبقى حقيقة
واقعة ... وانه مافي طريقة للتراجع ...
بعد شوية ابوبكر مشى .. انا ما مشيت سلمت عليه ... ولا
هو طلب يلاقيني ...
ناس ابوي نادوا عمتي كلموها ... وطوالي قلدتني و باركت
لي ..... ابوي قعدها عشان يوريها الحاصل .... الصالة حقتنا
طويلة .... في الجهة القدامية فيها طقم جلوس ... قعدوا
فيه ابوي و ياسر و عمتي و مها ... في سريرين على جوة
بعيدات شوية .... قعدنا فيهم انا ومشاعر نسمع في الكلام
من بعيد ....
ابوي قال ‏( بكري شكله مستعجل ...قال بعد يومين دكتور
احمد وحاجة نعمات ح يجونا ... و بقترح انه العقد يكون
بعد شهر .... ‏)
بعد شهر ؟ .. يعني لسة مصر ... انا قلبي دة قال
شحححح ... وحسيت يدي ديل برجفوا ... حاسة بمشاعر
تعاين لي في وشي لكن ما اتلفت عليها ... اضنيني ديل
حسيت بيهم زي الفيهم طنين .. كلام ناس ابوي و عمتي
بقيت ما سامعاه ...بقيت بس شايفاهم قاعدين يتكلموا
قدامي بس من غير صوت ..
ما عارفة القعدة استمرت كم ...لكن لما ناس عمتي قاموا
ماشين قلت لمشاعر بيتي معاي الليلة ... كنت حاسة اني
زي الريشة الفي مهب الريح ... والكلام كله باقي لي خيال
خيال ... كضب كضب ..حسيت بمشاعري دي بدت تتبلد
.. وكأنه في جدار حايط بي وبي قلبي و حاجزني عن
الحاصل حولي ...كأنه الحاجات الحتحصل دي ح تحصل
لواحدة تانية ما انا ....
كنت محتاجة لمشاعر معاي تتقلني شوية ... قلت ليها ما
عايزة كلام بس ارقد نومي جنبي ...
تاني يوم عمتي جات من الصباح و جابتني قعدتني براي و
قالت لي ‏( اسمعي يا هالة يا بنتي ... انا عارفة انه ظروف
عرسك مختلفة ... والزمن دة يا بناتي انتو عايزين القصص
و الروايات قبل العرس ..والله لو زول غير بكري دة انا
يمكن ما كنت اكون متشجعة وفرحانة كدة ..لكن بكري
مافي زيه يا بتي ... ‏) الناس دي كلها شايفة ابوبكر عريس
لقطة الا انا؟ ؟؟؟؟
عمتي واصلت ‏( الحاجة التانية العايزة اقولها ليك ... عارفة
حزننا لفراق امك ومروة الله يرحمهم ما بروح و لا بنتهي
..لكن يا بتي الحياة دي مستمرة .. ما بتقيف .......
وصحي هم الاتنين حسة ما معانا ... لكن برضه دايرين ليك
السمح ... ودي ارادة ربنا انهم ما يحضروا عرسك ... والحد
انتي عارفاه حرام ... عشان كدة اصلي ما دايراك تقولي انا
ما بعمل داك و لا بسوي داك ...مافي زول ماشي يغني ولا
يرقص ...لكن اي شي تاني بسويه ليك وبجهزك لراجلك
زيك زي اي عروس .. ‏)
انا دموعي دي بقت جارية ... وعمتي حضنتني عليها وقالت
لي ‏( ياها دي سنة الحياة ... يا بتي ... ‏) ...
بعد داك عمتي مشت لمها في المطبخ وسامعاهم بدوا
يتكلموا في ترتيباتهم العايزين يعملوها ...سامعاهم قالوا
مافي وقت يضيعوه ... لازم يبدوا يجهزوا من حسة
سريع .... وبعد شوية عمتي و مها طلعوا قالوا ماشين
يشتروا حاجات ...
انا مسكت عمار ود مها ومعاي حلا واواب ومشاعر جاتنا
قعدت معانا ... و انا لسة من امس بالليل في حالة تبلد
المشاعر العجيبة ديك .. حاسة نفسي زي الجماد يشيلوه و
يختوه من مكان للتاني من غير اعتراض .... لا مشاعر .. لا
احاسيس ...حالة تبلد كدة ...
فجأة في اثناء قعدتنا ديك تلفوني ضرب وعاينت لقيته
رقم غريب ما عرفته .. اول ما فتحت كدة اسمع ليك واحدة
بتكورك ‏( يا خطافة .... يا شلابة ... ‏) انا تخلعت في
البداية ... يا ربي النمرة غلط ؟؟ ...
شوية شوية ... عرفت انه النمرة ما غلط ... و انه انا
المقصودة ... الكواريك متواصلة .. ‏( من يوم بكاء اختك
قعدتي تعملي في الحركات و تتدلعي لغاية ما خطفتيه
...لكن لو فاكرة ح اسيبه ليك تبقي بتحلمي .. بكري دة
حقي انا و ... ‏) انا طوالي قفلت التلفون ورميته بعيد مني
...
مشاعر شافتني و قالت لي لي‏( دة منو؟؟؟ ‏)
انا كنت حاسة بجسمي كله برجف قلت ليها ‏( سوزان ... ‏)
مشاعر قالت ‏( العقربة .. مالها عايزة شنو؟؟ ‏)
انا طوالي قلت لمشاعر ‏( .. انا فيني المكفيني ..كمان ناقصة
سوزان تجي تقولي خطفتيه و شلبتيه ... ‏)
التلفون قام يضرب تاني في اللحظات دي ..
مشاعر طوالي نطت قالت لي ‏( اديني ليها ... النوريها الما
بتعرفه الليلة ... ‏)
انا خطفت التلفون سريع قبل مشاعر ما تشيله و رفضت
المكالمة وحظرتها ..
وقلت لمشاعر ‏( يا مشاعر خليها عليك الله ما عايزين
مشاكل معاها ...كان عندها كلام خليها التمشي تقولوا ليه
هو ... ‏)
مشاعر قالت لي‏( هو بتقدر تفتح خشمها معاه
كمان ؟؟؟ ...والله يوري ليها ...قال خطفتيه قال ......... ‏)
سبحان الله تلفون سوزان دة ذكرني اسامة ....
في دوامة الاحداث دي من امس كل ما اتذكر اسامة سريع
ازحه من بالي ... كاني بتجنب اني انهي موضوعي
معاه ....كانه قشة بتعلق بيها الغريق ....
لكن خلاص ...زي ما باين انه ابوبكر انهى موضوعه مع
سوزان انا برضه لازم احسم الموضوع دة ... خلاص .مافي
رجعة ...
قمت شلت تلفوني و داخلة على الاوضة .. مشاعر قالت لي
‏( ماشة وين ؟؟؟ ‏)
قلت ليها ‏( ح اتصل على اسامة ... عشان اكلمه و انهي
موضوعي معاه ... ‏) سبحان الله قلتها ببرود شديد ...
... حاسة اني مشاعري خلاص اتبلدت مرة واحدة ... مشاعر
عاينت لي من غير كلام ... و انا دخلت جوة ....
اول ما اسامة رد علي انا قررت اتبع مبدأ امسك لي و
اقطع ليك ... طوالي قلت ليه ‏( اسامة .. انا اتخطبت و
زواجي بعد شهر ... ‏)
اسامة سكت شوية وقال لي ‏( انتي بتهظري ...صح ؟؟ ‏)
قلت ليه ‏( ما بهظر .. اتخطبت لابوبكر ... اخو محمد زوج
مروة الله يرحمهم ... ‏)
قال لي ‏( وانتي موافقة ؟؟؟ ‏)
قلت ليه براحة ‏( اااي .. ‏)
قال لي بانفعال ‏( وانا يا هالة ؟؟؟ ‏)
قلت ليه سريع ‏( معليش يا اسامة ... الظروف حكمت كدة
......والناس كلها شايفة انه دة احسن ترتيب عشان اولاد
اختي و اخوه ... انا اولاد اختي ما بتخلى عنهم ‏)
اسامة قال لي ‏( انا مستعد اربي اولاد اختك زي اولادي يا
هالة ... ‏)
قلت ليه ‏( لا يا اسامة .. انا كدة ح اكون ظلمتك معاي .. ‏)
قاطعني ‏( ح تكوني ظلمتيني لو اتخليتي عني يا هالة
... انا مستعد اجي حسة لابوك واطلبك منه ... ‏)
سريع قلت ليه ‏( لا ..جيتك بس ح تع
مل لي مشاكل و ما ح
تغير اي حاجة صدقني ... ‏)
قال لي ‏( هالة انا ما بقدر اسيبك ... ‏)
قاطعته ‏( لو بالجد بتعزني يا اسامة ارجوك ... ارجوك
... ارجوك انسى موضوعنا دة ... وانا بتمنى من كل قلبى
ربنا يوفقك و يرزقك بت الحلال البتسعدك اكتر مني .. ‏)
قال لي ‏( هالة ... ‏)
قاطعته ‏( مع السلامة يا اسامة .... ‏) وقفلت منه ...
انا عارفة انه بستاهل مني اكتر من مجرد مكالمة تلفون
انهي فيها البيناتنا ...كان مفروض االاقيه وجها لوجه ...لكن
انا حسة مخطوبة لراجل تاني ...ورغم كل شي ورغم
الطريقة التمت بيها الخطوبة عارفة اني ما بقدر امشي اقابل
اسامة و انا مخطوبة لابوبكر ...
اسامة بعد داك ضرب لي كتير ... لكن كنت بس بعاين لرقمه
بتصل بي و انا قلبي بتقطع وما برد عليه ...وتاني مسحت
رقمه من تلفوني ... حالة تبلد المشاعر يمكن عندها
حسنة ... خففت علي الم فقداني لاسامة ...
يتبع ....

تاني يوم طوالي خالتو نعمات وعمو احمد ومي ومعاهم
اخوات خالتو نعمات جونا ... حضرنا ليهم عشاء ... و انا
لبست لبس عادي .. اسكيرت وبلوزة عاديات وجيت سلمت
عليهم ...
خالتو نعمات قلدتني عليها وقالت لي بابتسامة ‏( مبروك يا
هالة ... ربنا يتم على خير .. ‏)
حسيت بيها هي و مي و اخواتها المعاها كلهم ما عايزين
يبكوا ...و عايزين يطلعوا بالحكاية من جو الحزن .. وما
يحسسوني انه الزواج دة مرتبط بوفاة محمد ومروة ...لكن
هيهات ...
ميجات قعدت جنبي و كانت شايلة صندوق صغير
قطيفة ... طلعت منه دبلة و حباس ... لبستني ليهم و
حضنتني و قالت لي براحة ‏( مبروك .... ‏) ... كانت مدنقرة
كأنها محروجة انها لبستني ليهم بدل اخوها ... قربت اقول
ليها ما تتحرجي .. انا احسن لي كدة ......
بعد شوية جوا ياسر اخوي معاه ابوبكر ...دي كانت اول مرة
اشوفه بعد خلاص بقى خطيبي رسمي ...مشاعر كانت
قاعدة في الكرسي الجنبي ... طوالي قامت على حيلها و
خلت ابوبكر يقعد جنبي .
.قال لي براحة ‏( كيفك يا هالة ؟؟ ‏)
رديت عليه وانا مدنقرة من غير ما اعاين ليه ‏( الحمدلله
... ‏) بعد داك بقى الكلام عام مع الباقين ..وانا ساكتة
ومدنقرة لغاية ما قاموا مشوا ...
بعد مشوا ابوي جاء قعد معانا و قال جابوا المهر متكفي
على اساس اني اشتري حاجاتي براي ....
والعقد خلاص حددوا يومه بعد شهر تقريبا ...
بعد ناس عمتي مشوا بيتهم ابوي ساقني اوضته و طلع ليه
رزم قروش لما خلعتني من كترتها .. وقال لي ‏( دة مهرك يا
بتي ...شيليه و اشتري حاجاتك .. وجهزي نفسك ... ‏)
انا قلت ليه ‏( لا انا ما عايزة القروش دي كلها ... خليها
لمصاريف العرس .. ‏)
قال لي ‏( دي قروشك انتي .. انا عرسك بسوي ليك ... ‏)
ومسكني القروش بالقوة ..
قلت ليه ‏( ربنا يخليك لي يا ابوي ... ‏) و طلعت منه العبرة
خانقاني ...
الصباح عمتي جات من بدري وقالت لي لي ‏( احسن تمشي
اليومين دي تشتري حاجاتك وتخلصي منها عشان تقعدي
في البيت .. ‏)
مشاعر كانت عايزة تمشي معاي لكن عمتي قالت ليها‏( لا
انتي اقعدي معاي امسكي عمار ...ومها تمشي معاها ... ‏)
قبل ما نطلع ابوي جاني قال لي ابوبكر قال جاي
يسوقني ... في حاجات عايز يتكلم معاي فيها ... لبست
وقعدت منتظرة وقلبي يدق ..
ابوبكر جاء دخل سريع سلم على ناس ابوي وعمتي و
ساقني وطلعنا ...مشينا فندق السلام روتانا و دخلنا المطعم
... المكان كان رايق و كله اجانب ... وكل زول في حاله
...ابوبكر طلب لينا عصير وقال لي ‏( في حاجات كدة
محتاجين نناقشها ... و حاجات عايز اخد رأيك فيها ... ‏)
طلع انه عايز ياخد رأي في ترتيبات السكن بعد العرس .. و
طبعا هو عنده شقة في بيت اهله فوق ... وقال انا لو ما
عندي مانع ولا رأي تاني عشان يجهزها .... انا طبعا قلت
ليه ما عندي مانع ... مع اني كان حار علي ارحل من
ابوي ... لكن الحمدلله ابوي معاه ياسر ومها وعمتي ...
واتكلمنا عن شغلي وقال هو ما عنده مانع اني اواصل
شغلي ...طبعا انا حكاية اني اواصل شغل تاني في
الجامعة كانت منتهية ... كيف ح اواصل الشغل مع
اسامة ؟؟؟ .. المهم اني وريت ابوبكر اني ح اقدم لاجازة
بدون مرتب لغاية ما اشوف الوضع كيف ....
انا طبعا اساسا كنت مستغربة انه خت لي ولرأيي اعتبار و
جاء يناقشني في الحاجات دي ... بعد خلاص ماشين قال
لي ‏( لو احتجتي لاي حاجة اتصلي علي طوالي ... ‏)
قلت ليه ‏( كويس ... ‏) وانا طبعا ما ناوية اتصل بيه ولا
حاجة ...
الاربعة ايام البعدها ياسر بقى يرسل لينا عربيته مع عسكري
سواق ... وانا ومها حايمين من سوق لسوق وهي تشتري لي
... خليتها اشترت بمزاجها ... كأنه الحاجات دي لزول تاني
ما لي انا ...
يمكن دة السبب الخلاني ما اتكلم لما جات تشتري لي
قمصان النوم .. اشترت ليها حاجات لو انا كنت في عقليتي
الطبيعية و مشاعري غير المتبلدة دي ما كنت وافقت
عليهم .....لكن كانه الحاجات دي ما لي انا ...
وبيني وبين نفسي كانت بتجيني مرات افكار ما عارفة
اوصفها كيف .. حسع عمتي بتجهز فيني على شنو؟؟ و مها
اشترت قمصان النوم دي على شنو يعني؟ .....كانه يعني
عرسي عرس حقيقي ...
لكن مخي كانت مسيطرة عليه فكرة واحدة .....انه فكرة
ابوبكر عن عرسنا دة زي ما قال هو ...بس عشان خاطر
العيال ... يعني عرس صوري بس ...
انا وابوبكر ح نتزوج و نعيش مع العيال ونراعيهم .....لكن
ما ح يكون في علاقة بينا نحن الاتنين زي الراجل و
زوجته .....
ما عارفة الدخل لي الفكرة دي شنو في راسي؟؟؟؟ ...يمكن
القصص الاجنبية الكتيرة القريتها والبتتكلم عن الموضوع
دة ... الخواجات بسموه ‏( convenient marriage ‏) ... و لا
يمكن عشان طبيعة ابوبكر الجامدة الباردة ... و لا عشان
شنو ما عارفة ... المهم دي هي الفكرة المسيطرة
علي .. ومعششة في مخي ...واظن كان ممكن اكلم عمتي
ومها بالكلام دة .... لولا حالة جمود المشاعر الماسكاني
دي ....
ومن ناحيتي انا ذاتي قررت اني ح اعامل زواجنا على هذا
الاساس ... زواج صوري ...ااااي ح امسك لي ابوبكر بيته
وما ح اقصر من الناحية دي ...لكن بس ح اكون زي و زي
اي مدبرة منزل ممكن يأجرها ... غير كدة تعاملي مع ابوبكر
ح يكون في حدود ..... فيما يختص بامور هلا واواب
بس ...غير كدة ما في شي !!!!...
في الايام البعدها ابوبكر ضرب لي كم مرة يسأل و يشوف
لو محتاجة لحاجة ... بحس بيه زي العايز يتكلم و ياخد
ويدي في الكلام .... لكن انا ما قادرة اتجاوب معاه
.. خلاص سيطرت علي فكرة انه تعاملنا ح يكون في
حدود ....
قبل 10 يوم كدة من العرس ابوبكر اتصل علي وبعد السلام
سكت مسافة زي الكأنه عايز يقول حاجة لكن متردد .. ودي
حاجة غريبة فيه .. المهم بعد ثواني كدة قال لي ..‏( انا
حجزت لينا في فندق هنا في الخرطوم ... مدة اسبوعين
بعد العقد ... قلت اكلمك عشان ترتيب قعاد حلا واواب
... لو عايزة ممكن يجوا يقعدوا مع امي ومي .. ‏)
فندق؟؟؟ فندق لشنو؟؟؟ يعني كأنه عرسنا عرس حقيقي
... قربت اقول ليه مافي داعي للفندق نمشي شقته طوالي
لكن غلبني ...
قلت ليه ‏( ما في مشكلة ممكن يقعدوا مع عمتي و مها
... هم متعودين عليهم .. ‏)
قال لي ‏( ااي ما مشكلة .. انا عارف انها بتترتب ... بس قلت
اكلمك عشان تختي في بالك ... ‏) كانه عارف اني ما
متوقعة نمشي فندق برانا ...و اننا ح نبدأ في مشروع
الزواج الصوري دة ونمشي شقته طوالي مع حلا
واواب !!!!....
بعد داك تاني ابوبكر ما اتصل علي و لا شفته الا يوم
العقد ....
باقي الشهر مر زي الرهاب في التجهيزات ... عمتي و مها
ومشاعر ما قصروا ...خالاتي كلهم في مدني ببيوتهم
هناك ... لكن كلهم جوا قبل العرس باسبوع قعدوا معانا
.... عندي اتنين من بنات خالاتي قدري اسمهم نهلة و
عطيات ... هم ومشاعر كلهم التلاتة حسيت بيهم عايزين
يعملوا لي جو .. ويحسسوني انه عرسي عادي زيه زي اي
عرس تاني .....لكن مرة تانية ... هيهات ...
اليوم القبل العرس كنت قاعدة في بيت ناس عمتي .. معاي
مها بتجهز لي في شنطتي ...بعد انتهت قفلت الباب علينا
وجات قعدت جنبي وقالت لي بصراحتها المعهودة ‏( عايزة
اكلمك واوصيك بكرة تعملي شنو ...الحاجات دي مافيها
خجل ... و لا حياء في الدين .. ‏)
المهم قعدت تتكلم معاي في حاجات ليلة الدخلة وانا
مدنقرة ساكت اسمع فيها ... وافكر انه اصلا مافي داعي
لوصاياها دي !!! لا عرسي زي باقي الاعراس .. ولا علاقتي
بابوبكر ح تكون زي علاقة باقي العرسان ...
يتبع ....

وجاء يوم العرس ...كان يوم جمعة ... ناس خالتو نعمات ح
يعملوا فطور في بيتهم لضيوفهم ... والعقد في الجامع
وبعده الغداء عندنا في البيت ...
وبس ... تاني مافي اي حاجة ....
انا مشيت الكوافير من الصباح ... ح البس بلدي ...التوب
والفستان وباقي الحاجات طقموهم لي مها ومشاعر ... انا
لسة في مشاعري المتبلدة ديك .. اظنها الحالة دي انا
عاملاها من غير وعي مني زي حماية لي ... حابسة جواي
مشاعر الحزن ... ومشاعر الهلع و الخوف ...
الضهر مشاعر جاتني في الكوافير .. جابت لي فطور لكن ما
قدرت انزل حاجة من حلقي .... اثناء ما هي قاعدة معاي
تلفونها ضرب ردت براحة و قفلت ... و قالت لي براحة ما
زي عادتها ‏( مبروك ...عقدوا ... ‏)
كلماتها اثرت على حالة تبلد المشاعر العندي و اخترقتها
... وحسيت بدموعي جارية ... ما عارفة نفسي ببكي على
امي واختي الما معاي ... و لا على نفسي ... ولا على شنو
بالضبط ؟؟؟
مشاعر حضتنتني عليها و قعدت تهدي فيني .. بت الكوفير
جات قالت لي لي ‏(دة شنو يا عروس ؟؟ ... عايزة تمشي
عيونك مورمات ولا شنو ...؟؟؟ ‏)
المهم بكلامها هي ومشاعر انا سكت وتموا لبسي ... اصريت
على البت انه تعمل لي مكياج خفيف ...
بعد العصر ابوبكر جاء عشان يسوقني البيت ...كان لابس
جلابية و عمة و خاتي شال على كتوفه ...
وقعدت اعاين ليه ....دة زوجي !!!!.. .
خلاص لا مفر ....وانا بعاين ليه حسيت مشاعري المتبلدة
قاعدة تصحى زيادة ... الجدار الكان حولي داك بدأ يتهدم
....وبديت اصحى و اعيش الواقع ...
لما ماشة عليه كان بعاين لي شديد .... وانا اصلا عيونه
الثاقبات ديل ما بستحملهم ... و لقيت نفسي بالاضافة
لخوفي منه و كشتي منه الليلة كمان شاعرة بخجل عجيب
منه ... لما وصلته سلم علي في يدي و قال لي ‏( مبروك
.... ‏)
لما وصلنا البيت قعدنا في كرسيين برة في الحوش ...و
الناس جوا باركوا لينا ...طبعا مافي لا غناء لا زغاريد
لاشي ...
بعد شوية جاء ابوي وبوراه ياسر ..وانا انهرت ... ابوي
حضني عليه وانا وابكي وهو يبكي ... الا ياسر بس فكانا
من بعض ...
ناس مها ساقوني جوة صلحوا لي وشي ... وجات عمتي
وخالاتي اتكلموا معاي كتير .. قالوا لي ياهو حال
الدنيا .. والبكاء كان بنفع ولا برجع زول كان الناس دي ما
سكتت ..
جابوا لي حلا واواب سلمت عليهم .. الاتفاق كان انهم
يقعدوا قبلهم مع عمتي و مها لغاية ما نحن نرجع .... وطبعا
هم الاتنين مبسوطين من البرامج الحاصلة ... وعمتي
حذرتني ابكي قدامهم ...
بستهم ووصيتهم يقعدوا مؤدبين مسافة انا مافي ... وقاموا
طبعا يسألوا فيني ماشة وين؟؟ و بتجي متين ؟ و لقيت
نفسي انا ذاتي ما عارفة ماشة وين ..غير انه فندق في
الخرطوم ...
صلينا المغرب وطلعنا على العربية ... مشاعر و بنات خالتي
عطيات و نهلة ماشات معاي يوسوسوا معاي و يشاغلوا
فيني ...عطيات قالت لي ‏( اديني ركبتك النقرصها عشان
احصلك في جمعتك .. على شرط بس يكون زي بكري دة
بس ... ‏) .... غايتو اصلو ما بقدر اجازيهم ..
ابوبكر كان منتظرنا جنب عربيته برة .. لما وصلنا مشاعر
قالت ليه ‏( الزولة دي غايتو الليلة ما اكلت اي شي
... اتصرف معاها غايتو ... ‏) ....
ركبنا و ابوبكر اتحرك بالعربية ...
وبكدة انتهى يوم عرسي بجميع مراسمه ...
وحسيت نفسي داخلة على المجهول .... ح ابدا حياة ما
عارفاها ح تكون كيف ولا ح تمشي على وين ......
بعد مشينا مسافة بالعربية ابوبكر قال لي ‏( انا حجزت في
كورنثيا ...معليش ما استشرتك .. لو عندك رأي ولا بتفضلي
مكان تاني بعد دة ما في مشكلة ممكن نغير ... ‏) طبعا قلت
ليه لا مافي مشكلة !!!!
وصلنا الفندق ...طبعا كنت بس بشوفه برة برة .. اول مرة
ادخله ... انا قعدت في اللوبي مسافة ابوبكر كمل الاجراءات
في الاستقبال ..
كنت قاعدة اعاين ليه من بعيد ...معقولة خلاص بقى
زوجي؟ ... و مشاعري المتبلدة المتجمدة ماشة تصحى زيادة
و مشاعر الخوف والهلع ماشة زايدة ....وجاتني افكار
عجيبة ... حسة لو قمت جارية طلعت من الفندق دة
واختفيت ..البحصل شنو؟ ... حاولت اسيطر على نفسي
واقول ..انسي نفسك .. انسي نفسك ... بس فكري في حلا
واواب ... دة كله عشانهم هم ....
ابوبكر خلص الاجراءات و جاء على ...
ورغم عني .. ورغم الحالة الكنت فيها لقيت نفسي بلاحظ
لابوبكر .. كيف هو مميز مقارنة بالرجال الجنبه ...طويل
ووسيم ... و الجلابية و العمة زايدات جاذبيته ...ولاحظت
في اتنين خواجيات قاعدات يعاينوا ليه ويتكلموا مع بعض
و يتبسموا ....
ابوبكر وصلني وقمت معاه ... في الاسانسير كنت متأكدة انه
هو سامع صوت دقات قلبي .. لاني كنت حاسة بيه ح يطلع
من صدري ...لما وصلنا طابقنا و غرفتنا ..اكتشفت انها ما
غرفة بس ... لكن كانت في شكل جناح ...فيه غرفة جلوس
فاتحة في غرفة النوم ....
انبهاري بالمنظر القدامي شدهني شوية من الخوف و الهلع
الكنت حاسة بيه ...التصميم و العفش و الديكور حاجات
كنت بشوفها بس في التلفزيون و المجلات ... العامل جاب
لينا شنطنا ..ابوبكر اداه بقشيش وطلع فات وقفل الباب
بواره ...
قبل ما ابدأ في دوامة الخوف تاني ابوبكر مشى على
الشباك الكبير و زح الستارة وقال لي ‏( تعالي ... شوفي
المنظر دة ... ‏)
مشيت وقفت جنبه ... و تاني اتشدهت بمنظر
خرافي ... منظر النيل وشارع النيل تحتنا ... الانوار الفي
شارع النيل وكبري توتي مولعة . ومنعكسة على
النيل ..... منظر بديع ...دة ياهو النيل وشارع النيل البعرفهم
ديل؟؟؟ .... المنظر من هنا وفي الوقت دة كان غير ...
وقفنا نعاين الاتين من غير كلام ...بعد شوية ابوبكر قال لي
‏( نصلي العشاء .. وبعدين نشوف طريقة العشاء ... لو عايزة
ممكن نطلب هنا .. او ممكن نمشي المطعم ... ‏)
قلت ليه ‏( ما مشكلة .. اي شي ... ‏)
عاين لي لحظات وقال ‏( خلاص ممكن نمشي المطعم ... ‏)
انا دنقرت ..ما عارفة لكن حسيت انه حاسي بخوفي وعايز
يديني فرصة اروق شوية ..ولو مشينا المطعم ح نكون
وسط الناس واخد راحتي ....
بعد صلينا مشينا على واحد من المطاعم الفي الفندق فيه
بوفيه مفتوح .... انا غرفت شوية في الصحن ... اصلا ما
عندي نفس ...رغم منظر الاكل و ريحته الشهية ورصته
الجميلة ..
ابوبكر تاني ساقني على تربيزة على الشبابيك و منظر النيل
الجميل ...قعدنا .. انا قاعدة انقد ساكت ...ابوبكر يعاين لي
كل دقيقة .. في الاخر قال لي ‏( عايني .. لو ما خلصتي الاكل
الفي الصحن دة اصلو ما ح نقوم من هنا ...ان شاء الله
نقعد للصباح .. ‏)
و ابتسم ليه ابتسامة كدة وواصل ‏( ولا يكون دة هدفك؟؟
اننا نقعد هنا لغاية الصباح ؟ .. ‏)
تلميحاته خلت قلبي يضرب ...الزول دة جادي؟؟ بعد بديت
اهدأ تاني قلبي قام يضرب ...
خلصت الاكل الفي الصحن وانا ما عارفة نفسي باكل في
شنو ......ابوبكر قال لي شيلي تحلية لكن قلت ماعايزة ....
رجعنا الغرفة .. وحسب وصية مها لي فتحت الشنط و
بديت ارتب في الهدوم في الدولاب ...ابوبكر دخل الحمام
و جاء طالع بعد شوية لابس بيجامة زرقاء ... ومشى قعد
برة في غرفة الجلوس .... وفتح التلفزيون ...
وانا برتب في هدومي يا داب مخي جاء وانتبهت للقمصان
الاشترتها لي مها ... دي ح البسها كيف دي؟؟؟ ..ما عندي
طريقة غير اني البسها .. الا البس هدوم الطلعة غايتو ..!!!!
بعد خلصت شلت قميص ابيض بتذكر طشاش طشاش مها
قالت لي البسيه اول يوم ... قصير طبعا لكن على الاقل معاه
روب ...
دخلت الحمام استحميت وعملت جميع الطقوس الوصتني
بيها مها ... شعري طبعا طويل وناعم وغزير ..... سرحته
ضنب حصان ... لبست القميص ....وقفت لحظات اعاين
لنفسي في المراية .... كانت مراية كبيرة ورتني جسمي
كله ..
كنت . بعاين لانعكاسي كأني بشوف نفسي لاول مرة ... الشهر
الفات بتاع التجهيزات دة كنت سارحة وما مركزة ..... الان
بعاين لنفسي وبتعجب ... معقولة دي انا؟ ... لوني فتح شديد
.. حواجبي مظبطة ... عيوني مع الكحل كبيرة ... دي يا ربي
نورة العروس البقولوها؟
وضحكت بسخرية .... كأني عروس حقيقية يعني ...
وجاني صوت صغير في مخي ..... ومنو القال انك ما
عروس حقيقية؟؟ ...
الافكار العجيبة الكانت مسيطرة على عقلي ...و الما عارفة
جبتها من وين عن انه زواجنا زواج صوري بس بدت
تتزعزع ...... اتذكرت تلميحات ابوبكر قبيل لي في
المطعم ......واتذكرت سرير الدبل الكبير البرة في الاوضة
دة ..... لو كان ما عايز معاي حاجة كان اختار غرفة
بسريرين منفصلات .... واصلا ما كان جابني فندق ....
وقفت مسافة متردةة اعمل شنو؟؟ .....طبعا ح اطلع ...
يعني ح اقعد في الحمام الليل كله؟ ...
ابوبكر قاعد برة في غرفة الجلوس ..امشي ليه و لا اقعد
في غرفة النوم .؟؟؟؟ .. فتحت الباب براحة وطلعت ... و
طوالي قلبي ضرب وحلقي نشف ...
ابوبكر ما كان برة ... كان في غرفة النوم قاعد في السرير
قدامي يعاين لي ... انا وقفت متصلبة قبلي جنب باب
الحمام ...هو قام براحة وجاء علي ....و مسكني من يدي و
قال لي براحة ‏( تعالي ... ‏)
جابني قعدني في السرير و قعد جنبي و قبلني عليه ولسة
ماسك يدي ... كان بعاين لي شديد ....
وفجأة ضحك ضحكة صغيرة وقال ‏( سبحان الله ... اول مرة
اشوفك من غير حجاب ...لما كنتي صغيرة ما متذكرك
شديد ....كلكم بنات خالاتي كنتوا بتشبهوا لي بعض ... ما
بفرزكم ... ‏)
ورفع يده و فك لي ضنب الحصان ....وشعري اتفك و نزل
على كتوفي وضهري ... وعلى جانب وشي ....
انا ساكتة ومدنقرة ...ابوبكر رفع وشي بيده وخلاني اعاين
ليه و قال لي ‏( انا عارف انه الظروف التم فيها زواجنا ما
معتادة ...لكن عايز اقول ليك انه ما بختلف من اي زواج
تاني ... ومافي حاجة بتمنع انه نحن نخليه زواج ناجح زيه
وزي اي زواج بين اتنين اختاروا بعض في ظروف مختلفة
مننا ...ما محتاج اقول ليك انه الزواج رباط مقدس
وبتحصل بيه المودة والرحمة والسكن ... وانه انا وانتي
بالرباط دة بقينا روح واحدة في جسدين .... ‏)
سكت شوية وحرك يده في جانب رقبتي كانه بلمس في
نبضي ... وابتسم ابتسامة صغير تاني وقال لي ‏( حاسي
بقلبك بضرب شديد ..... انا ماعايزك تخافي مني يا
هالة ... انا ما ح اعمل اي شي من غير ارادتك ...ولو في اي
لحظة حبيتي توقفيني طوالي قولي ... ‏) قلبي زاد زيادة في
الضرب ... يعني الزواج ما صوري ...ح يكون زواج حقيقي
...
طبعا اكيد ...وفي اللحظات ديك حسيت انه اصلا كان غباء
مني افكر انه ممكن يكون زواج ما حقيقي ...
ابوبكر لسة يده على رقبتي ... ورفع يده التانية زح بيها
شعري من وشي ...كان بعاين لي بتركيز شديد و انا ما
قدرت اواجه نظراته خفضت عيوني ...وشعرت بيه قرب
علي .... وانفاسه الحارة جات في وشي .. و قبلني .....
يتبع ....
الجزء 11
فتحت عيوني براحة .. انا وين؟؟؟ اتلفت اعاين في حولي
في المكان الغريب ..فندق كورنثيا !!!!..
عاينت في الزول النايم في السرير جنبي ... بكري ...
وجات احداث امس متزاحمة في رأسي
بسرعة ....... ولخبطت افكاري ... وبقيت مشوشة ...احداث
الليلة الفاتت في الغرفة دي ما عارفة الحقيقة فيها شنو
الحلم فيها شنو ...كنت مشوشة شديد ...
كلمات التهدئة الهمس بيها بكري في اضاني ... كانت حلم ولا
حقيقة؟؟؟ و يده والكانت بتمسح في دموعي في لحظات
الالم .. هل كانت حلم ولا حقيقة؟؟؟ وغيره وغيره .... كله
اختلط في راسي ...
يا ربي الساعة كم؟؟؟ موبايلي كان فوق للكوميدينو الجنب
السرير .. رفعته عاينت ليه ... خمسة ونص صباحا ....
وانا بعاين لبكري . نزلت براحة من السرير عشان ما اصحيه
... مشيت الدولاب شلت غيار و مشيت على الحمام
... وهناك بعد قلعت هدومي عرفت انه على الاقل في جزء
من احداث الليلة الفاتت حقيقة ما حلم !!!!
بعد خلصت من الحمام لبست القميص الجبته معاي
... شكيتك على الله يا مها ... غايتو اشترت لي قمصان
عينة ... لبست القميص ولانه عريان من فوق و قصير شديد
من تحت ... فوق للركبة اضطريت البس معاه الروب بتاع
قميص امس ... غايتو جنس بشتنة ...
طلعت من الحمام لقيت بكري لسة في السرير لكن
صاحي ... انا وقفت جنب باب الحمام مترددة و قلبي
يضرب ... و خجلااانة ...قال لي ‏(صباح الخير ... ‏)
رديت عليه و انا لسة واقفة في مكاني ...هو قام وجاء
على الحمام ... وانا طوالي زحيت من الباب و انا مدنقرة
..حسيت بيه وقف جنبي لحظات و تاني اتحرك ودخل
الحمام ...
انا اتنفست واتحركت مشيت شلت عباية الصلاة وصليت
....بعد خلصت طلعت برة غرفة الجلوس ... مشيت على
الشباك زحيت الستارة و قعدت اعاين لمنظر النيل
تحت ... لسة الشمس ما شرقت والمنظر رهيب ...لكن ما
كنت مركزة شديد مع المنظر الجميل .... مخي كان داير زي
الطاحونة ....
اها حصل الحصل بيني وبين بكري زي اي عروسين ليلة
الدخلة ... وعرفت انه من الناحية دي على الاقل زواجنا ح
يكون زيه وزي اي زواج تاني ...طيب و افكاري العجيبة
الزمان عن انه مافي شي بجمعنا انا وبكري غير العيال ...دة
ح يكون كيف بعد الحصل دة؟؟
اها يا هالة ح تعملي شنو في قرارك بتاع انه تعاملك مع
بكري ح يكون في حدود ...؟ و ما ح يتجاوز شئون حلا
واواب ؟؟ ....
ورديت على نفسي .. مافي حاجة اختلفت ...اصلا الحصل
بيني وبين بكري دة ما بعني اي حاجة ...اصلا معروف انه
الرجال ديل العلاقة الحميمة عندهم ما ليها علاقة بالمشاعر
و الاحاسيس ..و الشعب السوداني دة نصه متزوج زواج لا
يقوم على العاطفة ...وفي عرسان بشوفوا بعض اول مرة
يوم عرسهم ... وبعد دة بعملوا اي حاجة ..
و اصل كان غباء مني اني افتكر بكري ح يعيش معاي زي
اخوي ... يعني ح يعيش عمره راهب؟؟؟
ما عارفة يمكن الفكرة دي جاتني من الحالة الكانت علي
قبل العرس ... مخي ما كان في حالته الطبيعية و تفكيره
كان محدود ...
المهم الخلاصة انه مافي شي اختلف ...البحصل في سرير
الزوجية شي .. وتعاملنا خلال باقي اليوم شي تاني !!!!...
وانا غارقة في تفكيري دة حسيت ببكري جاء وقف جنبي
... وانا قلبي طوالي قام يضرب زي الهبابة ...قال مافي شي
اختلف قال !!!..
وقفنا مسافة ساكتين نعاين على المشهد تحت ... تاني بكري
قال لي ‏( نطلب لينا فطور ... عندك حاجة معينة
عايزاها ؟ .. ‏)
هزيت ليه رأسي وقلت ليه ‏( ما مشكلة ... اي حاجة ... ‏)
مشى على التلفون وسامعاه بتكلم براحة ...بعد خلص جاء
وقف جنبي تاني في الشباك ...وكنا ساكتين نحن الاتنين
..وانا حاسة اني قاعدة على اعصابي ... لما باب الغرفة دة
دق انا لمن نطيت ...
بكري قال لي ‏( ديل بكونوا ناس خدمة الغرف ... بكونوا جابوا
الفطور ... ‏)
انا طوالي مشيت سريع دخلت غرفة النوم مع اني لابسة
عباية الصلاة لسة ...حتى بعد ما سمعت الزول البرة خلاص
طلع وبكري قفل الباب برضه فضلت واقفة جوة ...لغاية ما
سمعت صوت بكري ناداني ‏( هالة ... ‏) ...
طلعت لقيته واقف جنب التربيزة الفيها الفطور ... لما انا
جيت قعدت حتى هو قعد ... التربيزة ملانة ... بيض و فول
و انواع مارتديللات و جبنة و مربى و زبدة و سلطات ..
ما عارفة القهمني اكتر شنو ... الاكل الكتير و لا قعدة بكري
قصادي ...قعدت ااكل شوية شوية ...بعد شوية كدة بكري
قال لي ‏( انتي عايزاني اقوم يعني؟ ... ‏)
رفعت ليه راسي باندهاش وقلت ‏( ليه تقوم؟ ... ‏)
قال لي ‏( ما انتي شكلك ما عايزة تاكلي وانا قاعد .. احسن
انا اقوم عشان تقدري تاكلي براحتك ... ‏)
قلت ليه ‏( لا لا لا .. انا اصلا ما جعانة شديد .. وما متعودة
افطر بدري كدة ....لكن برضه اهو ح اكل ... ‏)
كلامه على اي حال خلاني بالجد اقدر اكل ...
كانوا في برادين مع الاكل ... بكري قال لي ‏( عايزة شاي ولا
قهوة ؟ ... ‏)
قلت ليه ‏( شاي ... ‏)
وعايز يكب لي قلت ليه ‏( لا خليه انا بكبه ... ‏)
قال لي ‏( انا بشرب قهوة الصباح ... اتعودت عليها من ايام
القراية في بريطانيا ... هي وفطور الصباح ‏)
كبيت ليه قهوة و كبيت لنفسي شاي .. وبعد داك هو واصل
يتكلم ..كلمني عن الجامعة القرأ فيها في بريطانيا و تاني
قعد يسأل فيني عن شغلي في الجامعة ..
بعد خلصنا الفطور ...بتاع خدمة الغرف جا ء بعد شوية
يشيل عدته وبكري كان واقف معاه ... انا مشيت على الكنبة
القدام التلفزيون وقعدت اقلب في القنوات ...
بعد الراجل مشى ... بكري اتلفت عاين لي و جاء ماشي
علي و جاء قعد جنبي في الكنبة ...قريب علي شديد ... و
خت يده بواري على مسند الكنبة ... انا تاني قلبي طوالي
قام يضرب ... وبقيت بعاين في التلفزيون وما شايفة ذاته
في شنو في الشاشة ...
شوية شوية حسيت بكري اتلصق علي .... ولما خت يده
حولي وحضني عليه اكتر بقيت بالجد ما شايفة
قدامي ....وفقدت احساسي بما حولي ...و ... وما عارفة
وصلنا غرفة النوم كيف !!!!...
واتكرر نفس برنامج امس بالليل .. واكتر من مرة ...الفرق انه
المرة دي انا كنت واعية و منأكدة انه دة ما حلم .. دي
حقيقة ...
بعد المغرب طلعنا من الفندق ...مشينا مطعم في الرياض
فيه حدائق كبيرة ...قعدنا في ركن مطرف كدة و اتعشينا و
اتكلمنا .. او بالاحرى هو كان بيسأل و انا بجاوب ...
ورجعنا الفندق بالليل لنفس برامج النهار و امس ....ومرت
يومين على نفس المنوال ... بنطلع مرة واحدة في اليوم يا
بالنهار يا بعد المغرب ..وباقي اليوم في الفندق ....
في خلال الفترة دي حصلت تغييرات كتيرة فيني ...رهبتي
الشديدة من بكري خفت شوية ..لكن ما راحت كله
كله ... وبقيت باخد وبدي معاه في الكلام ...
ورأي في بكري انه بارد وجامد مسيطر على نفسه اتهز كتير
... بالليل لما يكون معاي في السرير في العلاقة
الحميمة ...بكري بكون انسان
مختلف ..... متفاعل ...وانفعالي ... بحس بيه فاقد السيطرة
على نفسه ...
وبقيت اسال نفسي ... يعني الواجهة الظاهرة للناس عن
بكري ما هي الحقيقية ؟؟ هو انسان زينا عنده مشاعر و
احاسيس ..؟؟؟
وجات الطامة الكبري ... بعد 3 يوم من قعدتنا في
الفندق ...بقيت انا ذاتي اتجاوب معاه في العلاقة
الحميمة .... رغما عني ...قدر ما احاول اسيطر على نفسي
بفشل ...ما كنت عايزاه يشعر بالحاجة دي .. باني متفاعلة
معاه ...لكن مع مرور الايام عرفت انه ح يكون شعر
بالحاجة دي ... لانها بصراحة ما بتتدسى .....
والحكاية دي خلتني اشعر بخجل شديد منه ... لما نكون
قاعدين مع بعض ... بقيت ما بقدر ارفع عيني في وشه
.. على العلي ... واعتقادي انه الرجال هم بس البستمتعوا
بالعلاقة الحميمة من غير عاطفة الحب داك ما عرفت اوديه
وين ....
لغاية ما يوم كدة بكري كان بتكلم معاي وانا من الخجل
مدنقرة ما برفع عيني في وشه اعاين ليه .... فجأة قطع
الكلام في الموضوع الكان بتكلم فيه وسكت مسافة ..
انا لما استغربت ماله سكت رفعت عيوني اعاين
ليه ..... لقيته بعاين لي وعلى وجهه ابتسامة صغيرة ...قال
لي ‏(اخمن سبب الخجل دة شنو؟؟؟ ‏)
انا بس زي الصبت فيني مطرة ... دنقرت تاني ... وقربت
اقوم من جنبه ..وكانه حس بي مسك يدي و قال لي
‏( اصلو مافي داعي للخجل دة يا هالة ... ‏)
انا لسة مدنقرة وما بتكلم ..قال لي ‏( اسمعي كلامي الح
اقوله ليك دة كويس .. ولا حياء في الدين ولا حياء في
العلم .. من ناحية الدين ربنا سبحانه وتعالى لما قال ‏( وَلَهُنَّ
مِثْلُ الَّذِي عَلَيْهِنَّ بِالْمَعْرُوفِ ‏) معناها النسوان ليهم نصيب من
الحياة زيهم زي الرجال في اي ناحية ... ومنها سرير
الزوجية دة ...وتحمدي الله انه ابوك وامك عتقوك من
حاجة اسمها الخفاض الفرعوني .... ‏) وااي ... يعني
عرف ...طبعا اكيد ح يعرف ... مش دكتور ؟؟؟ ....
ابو بكر سكت شوية وواصل تاني ‏( انا والله بالجد بشوفه
جريمة الخفاض الفرعوني دة ... ربنا لما قال ‏( لقَدْ خَلَقْنَا
الْإِنسَانَ فِي أَحْسَنِ تَقْوِيمٍ ‏) ما عشان نجي نحن البشر ديل
نبتر للواحدة جزء من جسمها الله سبحانه وتعالي خلقه
لغرض معين ...ولو مافي ليه داعي ربنا سبحانه وتعالى ما
كان خلقه ... ‏)
انا في البداية الخجل كان عايز يقتلني ..وحسيت عرقي
دة سايل بحر ...لكن شوية شوية كلام بكري جذبني ولقيت
نفسي منتبهة معاه ...
هو واصل وقال ‏( والله انا بشوفها انانية بس من اي راجل
يصر على العملية دي ...كأنه المرة دي ما عندها حق تتمتع
زيها وزي زوجها ...اما حكاية انه يعملوه عشان يضمنوا
شرف البت .. فدة كلام فارغ ... التربية الصحيحة هي
البتخلي البت تحافظ على نفسها .. ‏)
بكري تاني سكت شوية وواصل ‏( . انا الخلاني اختار
التخصص حقي دة كمية الماسي الشفتها في المستشفيات
زمان بسبب الخفاض الفرعوني دة ..العروسات البقضوا ليلة
دخلتهم في الحوادث ... و الامهات البموتوا في الولادة
... وغيره وغيره ...حسيت انه لسة نحن في السودان
محتاجين نوعي الناس و نعلمهم ... ‏)
انا كنت بسمع فيه ولسة مدنقرة ...رفع راسي بيده وقال
لي ‏( انا بقول ليك كدة عشان البتحسي بيه دة ولا عيب ولا
حرام ... وما عايزك تتازمي كدة ... ‏)
انا لسة ساكتة وهو مصر قال لي ‏(تمام؟؟ ... ‏) انا بس
ضحكت وهزيت راسي ...كلامه دة صحي خفف خجلي
الشديد لكن طبعا الخجل ما راح كله كله ...
وتمت فترة الاسبوعين بتاعتنا في الفندق .... وانا حاسة
حياتي اتقلبت و اتغيرت فيها حاجات كتيرة ....
الحاجات الكانت ثوابت بالنسبة لي .... و الحاجات الكنت
مقرراها كلها اتهزت و انهارت ...الانطباع الكنت ماخداه عن
بكري الرجل الالي الروبوت انهار ... قراري اني اتعامل معاه
في
حدود طار لي في راسي ... كيف يعني اتعامل معاه في
حدود بالنهار و انا بالليل يتجاوب معاه بالطريقة دي؟ ...
وخليت الحكاية دي للايام تحلها لي ... ما عندي ليها حل
وما قادرة افكر بوضوح ذاته ....
رجعنا بيتنا يوم واحد ... و ابوي ضبح لينا تاني و اتلموا
اهلنا معانا ...حتى بيت ناس بكري كلهم جوا ...عمتي و مها
ومشاعر لموا معاي حاجاتي وحاجات ناس حلا واواب الح
نشيلها معانا ...
لماجيت طالعة من البيت دة انا وابوي اتقلدنا وبكينا لما
فكونا من بعض ... انا ما كنت شفقانة عليه .. عارفة مها
وعمتي ما بقصروا فيه .. و بهتموا بيه احسن مني ...لكن
بس اتذكرت امي و مروة ... الاتنين فاتوا خلوه وانا حسة
برضه ماشة ...
وطلعت من امتداد الدرجة التالتة .. على امتداد الدرجة
الاولى ‏(العمارات ‏) ... من عالم الى عالم .. بكل ما تحمله
الكلمة من معنى ....
يتبع ...
الجزء 12
وصلنا البيت الكبير في العمارات ...بيتي الجديد ...
بكري قعد تحت مع عمو احمد و عمر و انا و خالتو نعمات
و مي طلعنا فوق ... شقتنا ...
طبعا الشقة المخصصة لبكري في بيت اهله فوق انا ما
حصل شفتها ...و لما وصلنا ودخلنا انا اتبهرت عديل
... شكلها اتعمل ليها تجديد حسة ... البورسلين والرخام و
البوهية ... والعفش كله جديد من الورقة ...
خالتو نعمات قالت لي ‏( بكري اشتغل في الشقة الشهر القبل
العرس دة كله ... جددها و جدد العفش ...ان شاء الله تكون
ليكم منزلة خير وبركة ... ‏)
الشقة عبارة عن 3 غرف و هول و حمامين ... حمام تابع
لغرفة النوم الرئيسية ... ومطبخ ... انا لما شفت المطبخ
قلبي قال شحححح ...
اصلا المطابخ حبي ... و دة لما شفته بس زي المطابخ
البشوفها في المجلات ... وفيه اي حاج الزول ممكن
يتوقعها ... التلاجة ام بابين .. و ديب فريزر ...وفرن و
مايكرويف ..بويلر كهرباء ...خلاطة و كتشن مشين بعجانة
وجميع ملحقاتها .....وفي حاجات اول مرة اشوفها على
الطبيعة زي مكنة القهوة ...
وحمدت الله على حبي للانجليزي الخلاني اقرا عن
الحاجات الزي دي واعرفها ... دي كانت الحاجات الشايفاها
برة في المسطبة ... الدولايب ما عارفة فيها شنو ...
خالتو نعمات قالت لي ‏( غايتو ما جاب عدة كتيرة
... حاجات اساسية بس ...قال لما تجي انتي تشتري حسب
ذوقك ... ‏) دة حالتو ما جاب حاجات؟؟؟؟
بالاضافة لغرفة النوم الرئيسية في غرفة للضيوف فيها
سريرن .. و تاني غرفة حلا واواب ...وطبعا هم من جوا
استلموها و منفعلين بيها شديد ... سبحان الله الاطفال سريع
بتأقلموا و بتكيفوا على التغييرات في حياتهم ...
خالتو نعمات ومي طلعوا رتبوا معاي حاجات حلا و اواب
... وقلت ليهم كفاكم انا بتم الباقي ..خاصة انه مي حامل
في شهورها الاخيرة ... انا بعد داك رتبت هدومي وحاجاتي
في الدولاب و التسريحة ...
بعد داك بكري طلع وعملت ليهم عشاء خفيف مع انه بكري
كان مصر انه يجيب عشاء جاهز من برة لكن قلت ليه مافي
داعي ...
بعد غسلت العدة ورتبت المطبخ مشيت رقدت حلا واواب
في سرايرهم و قفلت ليهم النور ... مشيت استحميت ... و
اثناء ما انا قاعدة في التسريحة بتمسح ..كنت شايفة باب
الغرفة معكوس على المراية قدامي .. فجأة شفت الباب
اتفتح شوية ... وفي وش صغير بتاوق جوة ... اواب ..
قمت مشيت وفتحت الباب ونزلت ليه تحت في الواطة
وسألته ‏( اواب مالك ؟؟ عايز موية؟؟؟ ‏)
هز لي راسه وقال لي ‏( لا ما عايز موية ... عايز انوم معاك
هنا ... ‏) انا اتحيرت .. اتلفت على بكري كان راقد في السرير
و بعاين لينا ... اول ما سمع اواب قال شنو طوالي قام
وجاء عليه و شاله ... وقال ليه ‏( تعال .. ‏)
ومشى بيه على اوضته هو وحلا و انا مشيت وراهم
...هناك رقده في سريره و قعد جنبه و قعد يتكلم معاه
براحة ...‏(شفت حلا نائمة كيف في سريرها .؟؟؟ ‏)
اواب قال ليه ‏(ااي ‏)
بكري قال ليه ‏( طيب نخليها براها ؟؟؟ البحرسها منو؟؟؟
عايزة بطل زيك عشان يحرسها ...كويس؟؟ ‏)
اواب قال ليه ‏( ااي .. انا دة بطل .. انا دة ح احرسها ... ‏)
بكري قال ليه ‏( ايواا .. شاطر .. ‏) وقعد يتكلم معاه براحة
مسافة ... و يرقد ليه في شعره بيده لغاية ما نام ...
لما رجعنا اوضتنا بكري قال لي ‏( اواب وضعه حساس
.. عايز معاملة خاصة ...لكن برضه ما عايزين كمان نستجيب
ليه في اي شئ ... انا عارف انه كان عادي بنوم براه قبل
وفاة امه وابوه ... يعني متعود ينوم براه ... ‏)
طبعا الشهر ونص القعدهم معاي اواب قبل العرس كان
طوالي بنوم معاي في سريري ...ما كان هاين علي ازحه
من جنبي ... يكون اتعود عشان كدة ... حسة خجلت اقول
لبكري انو انا السبب ... انا عارفة انو ما صاح الحاجة الكنت
بعملها .. لكن قلبي ما كان بطاوعني ... والليلة لو ما بكري
كنت استجبت ليه وخليته نام معاي ...لكن رغم كدة عجبني
جدا تصرف بكري مع اواوب وكيف انه اقنعه بسهولة ....
والامور استمرت على الحال دة في الاسابيع البعدها
...اكتشفت انه بكري عنده قدرة عجيبة يتعامل مع الاطفال
..كأنه عنده خبرة يعني ... ساعة الدلع يدلعهم ... وساعة
الحزم بكون حازم ... وهم الاتنين معاه حاجة تمام ..بسمعوا
كلامه ولما يقول لا خلاص لا .... واقتنعت انه كلام بكري
كان صاح لما قال انهم محتاجين ليه يكون في حياتهم ...
طبعا الاتنين نزلوا المدرسة ... بوديهم ويجيبهم اسحق
سواق ناس عمو احمد ... وبكري برضه نزل شغله ...
خالتو نعمات عندها طباخة بتجي تطبخ ليهم هي و مي ...
و قالوا لي لو عايزاها بتجيك ....طبعا انا قلت ليهم مافي
داعي ...اصلا هوايتي الطبيخ ...
في البداية كنت متحيرة ياربي اعمل ياتو نوع من
الاكل ؟؟ ... اتذكرت لما كنت اجي مرات اقيل مع مروة الله
يرحمها بلقاها عاملة الاطباق السودانية العادية بتاعتنا
طبايخ و مفروكات و معاها تاني حاجات عربي و
افرنجي .... انا قررت امشي على نفس النهج ...... الاجهزة
الفي المطبخ كانت مساعداني شديد في المطبخ وخلتني
ابدع ...
الاجازة من الشغل خلت عندي فراغ كبير بالنهار ... طلعت
كم مرة مع مشاعر مشيت تميت العدة الناقصاني في
المطبخ ...بكري طبعا فتح لي حساب باسمي و اداني بطاقة
الصراف الالي ...لكن اصلا باقي قروش المهر لغاية الان
قاعدة معاي بصرف منها ....اشتريت تحف للبيت و اكياس
جداعات و زهور وزرع ... ختيت لمساتي الخاصة ...
وانخرطت في حياتي الجديدة و استسلمت ليها ...بعد بكري
و العيال يطلعوا الصباح انا بنزل تحت لخالتو نعمات و عمو
احمد ..اقعد معاهم شوية ... تاني اطلع اشوف شغلتي في
المطبخ .. العصر تاني بنزل بالعيال لحبوبتهم وجدهم يقعدوا
معاهم ...بقيت حاسة انه خالتو نعمات بقعدتها معاهم
طلعت من حالة الحزن الكانت مسيطرة عليها من وفاة
محمد ...
وابوي ذاته اتغير ...طبعا بنمشي نقيل معاهم يوم الجمعة
...حسيت بيه رجع لحالته القبل وفاة مروة ...خلى الشرود
و السرحان داك وفرهد .... كانه ارتاح نفسيا ...كانه زواجي
من بكري و لمة العيال معانا كانت هي المؤزماه
والتغيير الكبير كان في حلا واواب ....بالذات اواب ... خلى
اللصيق الشديد داك فيني ...و السؤال الكتير عن امه متين
ح تجي راجعة خلاص انتهى ...كانه اقتنع خلاص انها ما
راجعة ....وبقوا هو حلا يقولوا لي ماما هالة ... و لابوبكر
بابا بكري ....
اما انا زي ما قلت رهبتي الشديدة من بكري راحت ... و
تعاملي معاه بقى مافيه التوتر الزمان .. من قريب اكتشفت
انه ما هو بكري الجامد داك ... بضحك وبهظر ...بقينا
بنتكلم وبنتونس عادي ... وبنراعي حلا واواب مع بعض
وهو المطلوب ...
عايزة شنو اكتر من كدة؟؟؟
مي كانت خلاص في شهور الحمل الاخيرة قربت على
التاسع ... و مواعيد عمليتها اتحددت بعد اسبوعين
... بولدوها قبل مواعيدها باسبوعين عشان ما يدوا فرصة
يجيها وجع ولادة ...
انا بقيت امشي ليها كتير في الايام دي عشان اساعدها في
التحضير للولادة ..كانوا عايزين هي وخالتو نعمات يشتروا
الخبيز كله جاهز للولادة .. قالوا في واحدة زبونتهم بجيبوا
منها طوالي ... خبيزها سمح شديد ...
انا طبعا بحب اعمل حاجاتي براي و التجاري دة اصلا ما
بحبه .. وطبعا اصلا ما كان عندي ليه امكانية .. قلت ليهم
انا بعمل الكعك وجربوا شوفوه لو ما نفع اشتروا من
زبونتكم ...طبعا بعمل كعك رهيب انا بالسمن ...وظبطته ليهم
تمام ولما ضاقوه كلهم انفصموا ...وخالتو نعمات قالت حق
زبونتهم ولا يجي جنبه ..اضطرت تلمه جوة من عمر ..قالت
ح يخلصه قبل الولادة ما تجي ...
مي عندها ولد واحد قدر حلا اسمه اياد ... بقيت اجيبه
طوالي بالعصر يقعد مع ناس حلا عشان امه ما بتقدر عليه
... وخلال الفترة دي علاقتي بمي اتوطدت شديد ......زمان
كنت شايفاها حنكوشة وانه مافي شي بجمعنا سواء وكل
واحدة عندها عالم براها ...
لكن من قريب لقيتها حبوبة و ظريفة ... زي ما كانت بتقول
لي مروة ... ودخلنا في بعض شديد ...
عماد زوج مي برضه صيدلي ... و ياهو برضه من دائرتهم
الاجتماعية ..... وبحبها حب ما عادي ....لما اشوفهم الاتنين
مع بعض .. ولما اشوف خوفه و لهفته عليها ...مرات فجأة
بجيني احساس بالحسرة لكن بس بكتمه سريع ...
يا هالة ما تعايني لنفسك .. خلاص انتي حياتك لحلا واواب
....وحتى لو ما لقيني الحب والعلاقة الزي حقة مي و
عماد ما مهم ...
يوم كدة قبل اسبوع من مواعيد عملية مي خالتو نعمات
كانت طلعت مع اختها مشوا عزاء مع بعض .. ساقهم عمر ود
خالتو نعمات .... جاء تلفون لبكري من عماد راجل مي قال
ليه مي فجأة جاها وجع ولادة .. ودي الحاجة الخايفين منها
...
بكري طوالي قال ليه ‏( ح نوديها المستشفى طوالي عشان
ما نخليها تتوجع كتير ... ‏) وبعد قفل منه قال لي ‏(اجهزي
سريع عشان تمشي معانا يا هالة ... ‏)
بكري اتصل على عمر كلمه و قال ليه يجيب خالتو نعمات
لينا في المستشفى و نزل مشى لناس مي ... انا سريع
لبست ... ونزلت حلا واواب لعمو احمد ... وجريت بيت
ناس مي ... لقيتهم طالعين على العربية و مي ظاهر عليها
بتتألم ماسكنها بكري و عماد .. شلت منهم شنطة البيبي
... و مشينا ركبنا عربية بكري ..
عماد كان في حالة ما بقدر يسوق عربية .. متوتر و قلقان
..ركبنا انا ومي بوراء و عماد بقدام مع بكري ... مي كل
شوية تتوجع و تمسك يدي شديد و عماد بس مقبل وراء
عليها يعاين ليها بخوف ولهفة ...
وصلنا المستشفى وسريع دخلنا ... اتصلوا بدكتور مي و قال
جاي سريع ... وطلب يحضروها للعملية ... كانت راقدة في
السرير وعماد قاعد جنبها ولسة حالته حالة و خلي كل
الترتيبات والاجراءات لبكري ...و هو اصلو بكري من زمان ما
بدي زول فرصة في الحالات الزي دي هو بتولى اي شي ...
الممرضات جوا ساقوا مي لغرفة العمليات ... دخلوها و نحن
قعدنا برة ... و بعد شوية جوا عمر وخالتو نعمات
... طبعاخالتو نعمات مخلوعة و خايفة شديد قعدنا نهدي
فيها .... و ما اضطرينا نقعد كتير بعد شوية جات الممرضة
شايلة لينا البيبي ..
جابت بنت
يتبع ...
الجزء 13
بعد مي جابوها الغرفة وسلمت عليها بكري رجعني البيت و
ساق ابوه المستشفى ...
مي قعدت 3 يوم في المستشفى و طلعوها عندنا في البيت
الكبير ... عماد زوجها كان طاير طيران بالبت و سموها رؤى
...
السماية كانت مختصرة ..بس الاهل القريبين
والجيران ...وجوا فيها اخر ناس انا متوقعة اشوفهم
... سوزان و اختها دعاء ...
انا لما شفتهم داخلين مع امهم زي الصبت فيني
مطرة ....طبعا من يوم حظرت رقمها داك تاني ما سمعت
منها خبر ...سلمت علي عادي كأنوا ما في شئ ... وكأنوا
الكواريك و النبز داك ما حصل !!!!...
كويس اذا هي عايزة تعمل الموضوع عادي انا ذاتي باخده
عادي ..ما فاضية لمشاكل ولا شي ...
بعد الغداء فجأة جاتني دعاء اختها .. وقالت لي بابتسامة
عريضة ‏( عايزاك دقيقة يا هالة .. ممكن؟؟ ‏) .... اهااا يا ربي
الحاصل شنو ..؟؟؟
قلت ليها ‏(كويس ... ‏) و ساقتني برندة ورانية في البيت
.. وهناك لقيت سوزان قاعدة ..... انا وقفت في الباب مترددة
.. دعاء قالت لي ‏( تعالي ...سوزان دي عايزة تقول ليك
حاجة ... ‏)
انا طلعت وقعدت في واحد من الكراسي ... سوزان قاعدة
ساكتة بس تعاين لي ... دعاء كانت واقفة جنبها ادتها لكزة
في كتفها و قالت ليها ‏( سوزان ... ‏)
سوزان قامت طوالي تتكلم وقالت لي ‏( انا بس عايزة
اعتذر ليك عن الكلام القلته ليك يوم داك في التلفون ... انا
متأسفة شديد ما كان مفروض اقول حاجة زي دي ..لكن
اعذريني في اللحظات ديك انا ماكنت بفكر كويس ..وختي
نفسك في مكاني .. لو خطيبك فـــ ... ‏)
دعاء تاني لكزتها في كتفها وقالت ليها بتحذير
‏(سوزان ... ‏) ... و رفعت راسها لي بابتسامة وقالت لي ‏( انا
بس دايراك تعذري سوزان و تنسي الحصل ... واصلا كل
شي قسمة ونصيب ... ‏)
انا ما عرفت اقول شنو .. دي اخر حاجة كنت اتوقعها منهم
قلت ليها ‏( ما في حاجة .. وزي ما انتو عايزين تنسوا
الحصل انا برضه نسيته ... ‏)
دعاء واصلت بابتسامتها ديك ‏( ما بس كدة .. عايزين كمان
نبدأ صفحة جديدة مع بعض .. وعايزاك تعتبرينا صديقاتك
و صاحباتك ... ‏) معقولة؟؟؟
دعاء دي اصغر من سوزان تكون قدري انا .. وسوزان اكبر
منها بسنتين ولا 3 ...لكن شكلها فاهمة اكتر من
سوزان ... المهم دعاء شالت مني رقم تلفوني و ادتني
تلفونها وقالت لي ‏( نتفق تاني نطلع مع بعض و نعرفك على
صاحباتنا و باقي اهلنا اكتر ...مي ما فاضية ليك خاصة
بعد البيبي كمان .. ‏)
طبعا انا مستغربة لكن قلت ليهم كويس .. اقول شنو
يعني ؟؟؟ .. وشكرتهم استأذنت منهم و مشيت المطبخ
اشوف شغلتي ..
بعد السماية الضيوف لسة ماشين علينا في البيت ... انا
معظم الوقت بقيت تحت مع الضيوف ... و بساعد خالتو
نعمات في حاجات مي ... وبكري شايفاه مبسوط من
الحكاية دي ...
بعد شوية كدة بكري جاته سفرة برة السودان تبع الشغل ...
ح يمشي تونس لورشة عمل ...طبعا هو سفره كتير يمكن
كل شهر سفرة ...لكن دي اول سفرة ليه بعد عرسنا ...قال
ورشة العمل 3 يوم ... لكن هم ح يجوا اليوم الرابع لانهم ح
يخلصوا متأخرين ما ح يحصلوا الطيارة .... ح يضطروا
يقعدوا يوم زيادة ..
بعد مر يوم من سفر بكري لقيت نفسي حاسة بفراغ عجيب
... كأنه في حاجة ناقصة ... فقدت قعدتنا في الغداء مع
بعض ... و قعدتنا بعد المغرب مع حلا واواب ...ولخجلتي
الشديدة لقيت نفسي برضه افتقدت رقدتنا مع بعض
بالليل !!!!!...
معقولة اشتقت لبكري كدة ؟؟؟ ما قادرة استحمل غيابه كم
يوم ؟؟؟ لقيت نفسي كالعادة ملخبطة ...صحي انه فكرتي
عن بكري الكانت قبل اتزوجه اختلفت تماما ....لكن الحاسة
بيه حسة دة شنو ؟؟ ... تعود ؟؟؟ ... ولا حاجة
تانية؟؟ .. وسريع كدة؟؟؟
اربعة يوم مرت علي كانها 4 سنوات !!!!...
اليوم الجاي فيه بكري قمت من الصباح بشعور كدة ما
قادرة اوصفه ... طيارته ح تصل الساعة 2 الضهر ....قمت
جهزت الغداء عملت حاجات سبيشال ...بعد داك جيهت
الشقة و بخرتها ....
مشيت استحميت وغيرت .. سرحت شعري كالعادة ضنب
حصان و اتكحلت ..قعدت مسافة اعاين لنفسي في
المراية ...حاسة اني عايزة اظهر في احسن صورة
لي ... اكون جميلة ... اول مرة احس اني مهتمة بنظرة زول
لي بالطريقة دي ... وخصوصا بكري ... وتاني جاتني افكار
اليومين الفاتوا ... دة شنو الانا بديت احسه تجاه بكري
دة؟؟
بعد شوية حلا واواب جوا من المدرسة شدهوني شوية
... هم ذاتهم كانوا متحمسين لجية بكري و الحاجات
الوعدهم يجيبها ليهم معاه ...
عندنا بلكونة فاتحة على حديقة البيت القدامية .... لقيت
نفسي كل شوية بمشي اتاوق بيها ... لغاية لما الساعة 4
تقريبا جات .... سمعت صوت عربية مشيت تاوقت براحة
.. وقلبي ضرب لما لقيتها عربية بكري ..
دخلت الاوضة سريع ... كويس عندي وقت عشان اتمالك
نفسي قبل يطلع ...و لما بكري طلع فوق كنت انا متماسكة
ظاهريا ...لكن اول ما شفته تاني قلبي قال شححح و قام
يضرب ...دة شنو دة الحاصل عليك دة يا هالة؟؟ .. دة بس
عشان غاب منك 4 يوم؟؟؟؟ ...
حلا واواب نطوا في بكري اول ما دخل و حضنهم الاتنين
وهو بضحك ويعاين لي ... نزلهم وجاء علي سلم علي في
يدي و يعاين لي جوة في عيوني ... انا شعرت برعشة في
جسمي وانا بسلم عليه ...
ختينا الغداء و بكري قعد ياكل شوية شوية ....قال اكل
في الطيارة ... العصر لما نزلت العيال لحبوبتهم و جدهم
بكري نزل معانا ...
اثناء ما قاعدين تحت كم مرة ارفع عيني على بكري القاه
بعاين لي .. واول ما عيونا تتلاقى يبتسم لي ... و انا قلبي
يشححح و ادنقر ... وخجلت انه زول من القاعدين معانا
يلاحظ ...
الايام البعدها قلت يمكن الحالة العلي تخف شوية .. اللهفة
و الاحاسيس الحاسة بيها تجاه بكري قلت يمكن تقل بعد
جاء من السفر و خلاص قعد معاي في البيت ...
لكن لا ... لقيت نفسي طول الوقت بفكر فيه .....اي حاجة
اعملها في البيت بعملها وانا بكري في بالي .. رأيه ح يكون
شنو ..ح تعجبه ولا لا ؟؟؟
بنتظر جيته من الشغل بلهفة ... لما اسمع صوت عربيته
طوالي قلبي يقعد يضرب و يدي ترجف ...
وفي الاخر ... يوم وانا راقدة بالليل مع بكري ..مسترخية
.. و يديه حولي وراسي مستند على كتفه ...وانا بسمع في
دقات قلبه القوية ... اتقبلت الحاجة الكنت في اعماقي
جوة عارفاها ... انا بحب بكري .. بحبه بكل نفس انا بتنفسه
...وعارفة اني ح افضل احبه لاخر عمري ....
ويمكن دة الكنت خايفة انه يحصل من زمان ... من وانا
صغيرة ... و لاني عارفة انها حكاية مستحيلة انه يكون في
حاجة بيناتنا كنت من غير وعي مني باعدة نفسي منه
وكاشة منه ....وبقول انه جامد وبارد ... حماية لنفسي
ولقلبي الهش ...
لكن بعد عاشرته لقيت العكس .. امه وابوه شايلهم فوق
رأسه .... تعامله مع الشغالين في البيت مبالغة ... وكلهم ما
بشوفوا زيه ...اما مع حلا واواب دي كمان حكاية تانية ما
بتتوصف ....حتى معاي انا تعامله ابعد ما يكون عن البرود
و الجمود ...
دة كله خلا كل الحواجز الكنت عاملاها عشان احمي نفسي
تنهار و ...و احب بكري بالصورة دي ...
وقررت اني اعمل ما بوسعي عشان زواجنا دة يكون زواج
ناجح .... و عسى ولعل تحصل معجزة وهو ذاته في يوم
من الايام يبادلني مشاعري ...
الاحاسيس دي خلتني اعاين للحياة بنظرة مختلفة ... حلوة
و متفائلة ... عشان كدة يوم دعاء اخت سوزان اتصلت علي
وقالت لي ننسق نطلع مع بعض طوالي وافقت طوالي ...
دعاء من يوم سماية مي يوم شالت رقم التلفون بتاعي
... وبقت مرات بتتونس معاي في الواتس ...سوزان ما
كانت بتتواصل معاي زيها ... رسلت لي مرة او مرتين
الصور بتاعة صباح الخير و جمعة مباركة ديك ...وانا والله
عذرتها ... لو كنت في مكانها كان بكون صعب علي اتواصل
مع البت الشلبت خطيبي ...خاصة بالذات بعد حبيت بكري
كدة ..ما بتخيل شعوري ح يكون شنو لو في واحدة حاولت
تاخده مني ...
المهم اليوم داك دعاء قالت لي نتلاقى في اوزون تاني يوم
بالنهار ... و هي عايزة تعرفني على بنات صاحباتها ...
بالليل كلمت بكري وهو استغرب قال لي ‏( دعاء؟؟ بنت عمتي
اسماء؟؟ ‏) ما قال لي اخت سوزان !!!
قلت ليه ‏( ااي ياها ... ‏) وحكيت ليه انها هي وسوزان
متواصلات معاي من يوم سماية مي ...
طبعا انا بكري من اول يوم فتح معاي موضوع الزواج داك
تاني ما جبنا سيرة سوزان ...وطبعا ما كلمته بيوم ضربت
لي تلفون وشاكلتني داك ... وما عارفة هي ردة فعلها قدام
بكري كانت كيف لما فسخ الخطوبة ...
المهم حسة بكري سكت شوية وتاني قال ‏( كويس ...احسن
الناس ما تتوقف و تمشي لقدام ... ‏)
تاني يوم لبست ونزلت لخالتو نعمات ... و لما وريتها انا
ماشة وين سكتت مسافة تعاين لي ...و كأنها عايزة تقول
حاجة لكن مترددة ..لكن في الاخر ما قالت حاجة ... انا
طلعت وداني عمو اسحق السواق ...
وصلت اوزون لقيت دعاء و معاها بنتين و .. وسوزان
... الغريبة المرة دي لما شفت سوزان حسيت بشعور كدة ما
عارفة اوصفه شنو ....غيرة ولا شنو ..لانه بكري لما خطبها
اكيد لانه عنده مشاعر ليها ... ما مجبور عليها زيي .. و
يمكن لسة المشاعر تكون قاعدة ... سريع سريع طردت الافكار
دي من رأسي ...
دعاء عرفتني على صاحباتها ... ولاء و اية ... حنكوشات
زيهم ... و اتظارفوا معاي شديد ... قعدنا شربنا قهوة ... هم
كانوا بتونسوا مع بعض ..طبعا عندهم مواضيع مع بعض ...
و لاحظت انه دعاء بتحاول تشركني في الكلام معاهم
طوالي ...سوزان ديك اصلا ما اتكلمت كتير .. معظم الوقت
ساكتة و في تلفونها ... لاحظت دعاء ادتها كم نظرة كدة
كانوا ما عاجبها الوضع ... المهم اخدنا قعدتنا ديك و قمنا
...وانا اتنفست .. رغم محاولات دعاء لكن انا ما كنت
مرتاحة للاخر ...
يتبع ...
الجزء 14
بالليل كنت متوقعة بكري يسألني من الطلعة ...لكن هو كان
مشغول بموضوع تاني ...
قال لي ‏( في واحد الرئاسة حقة منظمتنا في جنيف
..جنسه باكستاني و جانا زيارة اليومين دي هنا ... انا لما
مشيت جنيف لاجتماع عزمني في بيته هناك ... حسة قلت
نعزمه في مطعم ولا حاجة ..... ‏) انا حسيت بيه زي الداير
يقول كلام لكن ما قادر ..
واستنتجت .. و قلت ليه ‏( ليه ما تعزمه في البيت؟؟ ...زي
ما هو عزمك ... ‏)
قال لي ‏(ما فيها تعب ليك ؟؟؟ ‏) وحسيته متقبل الفكرة ...
قلت ليه ‏( ابدا ... ما فيها اي تعب ..اصلا بكون من جاء
السودان وهو في اكل المطاعم .... خليه يغير شوية .. ‏)
قال لي ‏( انا عارف انها في البيت احسن ..لكن بس ما عايز
اتقل عليك ... ‏)
قلت ليه ‏( ابدا بالعكس ... انا اصلا ما عندي حاجة
... واصلا المطبخ هوايتي .. ‏)
ابتسم وقال لي ‏( ظاهر ... انا حسة مفكر اجيب ميزان في
البيت عشان اظبط نفسي ... ‏)
طبعا ما قادرة اوصف شعوري لما شكر لي طبيخي
... ضحكت ساكت ودنقرت ...
بعد داك اتفقنا انه العزومة تكون اليوم البعد بكرة ...وانا
طوالي بديت تجهيزاتي و تخطيطاتي ... بكري قال لي
الدكتور دة لانه عايش في جنيفا طول اكله بقى اوروبي ...
مع انه في الاصل باكستاني ...
انا قررت اني اعمل ليه خلطة بتاعة اطباق .. من واروبا
.. ومن باكستان و من السودان .... ومشيت دخلت النت
شفت الوصفات كيف ... تاني يوم مشيت شارع 15 اشتريت
حاجاتي كلها ...
يوم العزومة قمت الصباح و انا شاعرة بحماس ..اصلا
بحب المطبخ ... و بالذات المرة دي متحمسة عشان ضيف
بكري ...
قررت انه الطبق الرئيسي يكون لحمة في شكل ضلع
..وعارفة الناس ديل ما بحبوا الدهون و الزيوت ... عشان
كدة جبت ضلعة صغيرة و عملتها بالفرن ...و شويت معاها
بالفرن خضروات ... فلفلية و جذر و بطاطس و بروكولي ....
جبت سمك فرايد و تبلته كويس و برضه شويته من غير
زيت ...اما الفراخ عملته كوردون بلو و هي اكلة سوسرية
.. جبت صدور الفراخ المخلية و حشيتها مرتديللا و جبنة
موزريللا ..ولفيتها ...وعملته بالفرن عشان اقلل الدسامة ..
وعملت رز بالخضار بالكاري طبعا دي اكلة باكستانية ... بعد
داك عملت سلطات ..و التحلية عملت شيز كيك و جبت
فواكه طازجة ...
اثناء ما انا شغالة خالتو نعمات و مي جوني طالعين فوق
.. قالوا عايزن يشوفوا لو عايزة مساعدة ...شكله بكري قال
ليهم كدة ... قلت ليهم مافي شي بس يقعدوا
يونسوني ..اصلا مي شايلة البيبي معاها .. الاتنين انبهروا
من الحاجات العملتها و مي قالت لي ‏( بعدين ما تنسينا
... خلي لينا نصيبنا ... ‏)
بكري لما جاء لقاني خلصت معظم حاجاتي ..بس الحاجات
المفروض تتعمل متأخرة ...
الضيف لانه ما عنده عربية ولا بعرف البلد بكري مشى ليه
في الفندق بتاعه جابه ..مشينا انا وحلا و اواب سلمنا
عليه وبكري عرفنا على بعض ..هو كان راجل كبير في
الخمسينات كدة اسمه صديقي ... انا قعدت اتكلم معاه و
شفته اتبسطت لما لقاني بتكلم انجليزي كويس .
بعد اديناه العصير .. رصيت العشاء في السفرة ..طبعا
رصيت الاكل بصورة حلوة و زينته بالخضار ومنظره بالجد
كان جميل ... انا ذاتي عجبني ...
المهم دكتور صديقي اتكيف شديد من العشاء و الضيافة و
شكرني كتير ... مسافة ما بكري مشى يرجع الضيف البت
الشغالة تحت جات غسلت العدة و انا رتبت معاها المطبخ
و مشيت رقدت ....
كنت تعبانة من الوقفة ... ومن التوتر الكان الحاصل علي
عشان عايزة العزومة تنجح ... رقدت في السرير واسترخيت
شديد ..
وانا بين صاحية ونايمة شعرت ببكري جاء راجع ....حسيت
بيه جاء وقف جنبي ... وقبل ما الحق افتح عيوني اشوفه
عايز شنو حسيت بيه قرب علي و باسني ... وزح سريع كأنه
ماعايز يصحيني ...
انا ما بقدر اوصف شعوري في اللحظات ديك ... شعرت بيها
قبلة مختلفة ... قبلة عايز عن طريقها يعبر لي عن شكره
.. و تقديره .. عايز يوريني هو كيف بقدرني و بقدر اني
الليلة ما خذلته قدام ضيفه ... انا شعرت بشعور دافي بغمر
جسمي كله ... و غرقت في النوم وعلى وشي ابتسامة ... ..
تاني يوم كان يوم الجمعة ...بعد الفطرر مشينا بيت ناس
ابوي زي عادتنا ...بكري كان قاعد في الصالون مع ناس
ابوي و ياسر ومرتضى ... انا قاعدة مع ناس عمتي و مها
ومشاعر ... واظني من غير ما اشعر و كل ما اتذكر بوسة
امس بالليل ديك اقعد ابتسم براي ...
طوالي مشاعر جات قعدت جنبي و براحة في اضاني قالت
لي ‏( مالك بتتكشمي براك ... الحاصل شنو ؟؟؟فرحينا
معاك ‏)
ضحكت وقلت ليها ‏( لا بس اتذكرت لي حاجة .. ‏)
قالت لي ‏( حاجة شنو البتخليك سرحانة في عالم تاني
وتضحكي براك ؟؟ ولا دي اسرار ما بتتقال لناس مشاعر
المساكين ؟؟؟ ‏)
انا ضحكت تاني وقلت ليها ‏( ااي ياها زي ما قلتي اسرااار
... ارتحتي ... ‏)
عاينت لي كدة شوية وقالت ‏( لو الفي بالي ... ااي ارتحت
... ‏) ..
انا عارفة قصدها شنو ..رغم انها عارفة سبب زواجنا شنو
..لكن هي عايزة اننا نلقى الحب مع بعض ..وحسة نص
امنيتا اتحقق ... انا بقيت بحب بكري ... باقي هو ...
وقلت ليها ‏( بس انتي ادعي لينا يا مشاعر ... ‏)
قالت لي ‏( انا اصلا ما وقفت ... ‏) ...
الفترة البعد داك انشغلت بامتحانات علا و واواب بتاعة
الفترة ... قلت ابذل جهدي معاهم ... حلا لازم تواصل تفوقها
الكانت عليه مع امها وابوها ... و اواب ما ح يقل منها
... وفعلا الاتنين كانت نتيجتهم امتياز ... و انا يوم النتيجة
دة ما تمالكت نفسي و رغما عني بكيت بكاء شديد .... لكن
بعد داك حسيت نفسي ارتحت شديد ...
حلا واواب كان عندهم اجازة فترة شهر ... و بكري فاجأنا
كلنا انه ح يسوقنا معاه سفرته الجاية بعد اسبوع لمصر .. انا
طبعا ما كان عندي جواز ... سريع ياسر اخوي مشى معاي
العلاقات البينية طلعته .... و طبعا اصلا انا و العيال ما
محتاجين تأشيرة ...
قبل السفر بكم يوم تاني علا اخت سوزان ضربت لي ...
قالت لي ننسق نطلع تاني .. لما قلت ليها ما بقدر عشان
العيال مأجزين قالت لي بالعكس ممكن نمشي بيهم مول
عفراء يرفهوا هم ذاتهم ...
تاني استأذنت من بكري و سقت العيال و مشينا عفراء مول
... و لقينا نفس الشلة بتاعة المرة الفاتت ... دعاء و سوزان
و وولاء واية ...مشينا ودينا العيال لعبوا ... و تاني جينا
قعدنا في واحدة من الكافتيريات ...المرة دي انا حسيت
الكشة بتاعة المرة الفاتت ديك خفت ... و الموضوع بقى لي
عادي و اتونست معاهم براحتي ..سوزان ذاتها شايفاها
احسن من المرة الفاتت ...
حلا واواب كانوا متحمسين شديد لسفرة القاهرة ..وانا
حمدت الله انهم ما اتعقدوا من السفر ...اخر مرة مشوا مع
امهم و ابوهم وجوا راجعين براهم ...
الطيارة كانت الضهر ... ووصلنا القاهرة قريب المغرب ... من
المطار ركبنا تاكسي للفندق المنزلين فيه ناس بكري
... وورشة العمل حقتهم ح تكون في نفس الفندق ... انا
طبعا اول مرة اسافر برة السودان ...صحي اتولدت في
السعودية لكن جابوني منها صغيرة شديد وما متذكرة فيها
شي ...
الفندق طبعا 5 نجوم ... و فاتح على كورنيش النيل ... بكري
غير الغرفة الحاجزنها ليه لي غرفة اكبر ... و دفع
الفرق ...لما طلعنا فوق لقيت الغرفة ياها قريبة تشبه بتاعة
كورنثيا ديك ...لكن دي بدل سرير الدبل فيها سريرين حجم
الملكة ‏( queen size ‏) ...
بالليل بكري ودانا مول قريب للفندق بتمشي بالرجلين
..فرجنا عليه و قال لي ‏( لو عايزين تجوا بالنهار قريب
ليكم و فيه مطاعم فوق ... وفيه محلات كويسة لو عايزين
تتسوقوا ... ‏)
طلعنا فوق المطاعم اتعشينا و رجعنا الفندق ...طبعا زي ما
قلت في سريرين في الغرفة .. انا فكرت اني وحلا نتشارك
واحد ... و اواب يرقد مع بكري ...لكن لما جيت ارقدهم
بكري قال لي بابتسامة ذات معنى ‏( لا ... خليهم هم الاتنين
في سرير واحد ...و انتي تعالي معاي في السرير ‏)
انا خجلت و دنقرت ..لكن عملت ليه زي ما عايز ....
الورشة كانت 3 يوم ... بكري بطلع من الصباح على القاعة
بتاعتهم ... و انا العيال بنقوم على راحتنا نطلع على المول
القريب نفطر و نحوم ...
اشتريت للعيال هدوم و احذية واشتريت معاهم لاولاد
مي ..لكن خجلت اشتري لنفسي حاجة ...الورشة بعد انتهت
بكري قال نقعد 3 يوم زيادة نتم الاسبوع ... عشان يقدر هو
يحوم معانا و يورينا المعالم المشهورة في القاهرة ... وفعلا
فسحنا ما خلى لينا حاجة ...مشينا الاهرامات و مشينا
الملاهي حقتهم الكبيرة المشهورة ...
اليوم القبل ما نرجع بكري جاء شاف الحاجات الاشتريناها
وما علق ... لكن لما طلع معانا بالليل وداني لمحلات حقات
ملابس نسائية و اصر اني اشتري لنفسي ...
قال لي ‏( لو ما اشتريتي ح اشتري ليك انا و يمكن ذوقي ما
يعجبك .. عشان كدة احسن اشتري انتي الحاجة البتعجبك
... ‏) وضحك وقال لي ‏(وعشان كمان تختاري حاجات لامي
و مي ...اي حاجة زمان اجيبها ليهم عندهم فيها رأي
... نشوف بعد كدة ح يقولوا شنو لما تختاري ليهم انتي ‏) ..
المهم انه بكلامه بيزيل مني التوتر و الخجل طوالي
... عشان كدة لما سألني ‏( عايزة اي حاجة تانية
.؟؟؟ .. القاهرة دي فرصة تشتري منها ... ‏)
قلت ليه ‏( لو في محل اشتري منه روايات انجليزية .... ‏)
قال لي ‏( احسن نمشي وسط البلد ...اصلا انا كنت ح
اوديكم .. ما معقول تجوا وما تشوفوا وسط القاهرة .؟؟؟ .. ‏)
و صحي وسط القاهرة كان مختلف من الحتة الفيها الفندق
... زحمة عجيبة و البياعين ديل فارشين البضاعة في
الارض و في الطبليات .... و في الزقاقات الضيقة عارضين
المنتجات حقتهم المحلية والتحف ...غايتو حاجة فريدة ما
عندها نظير ...
بكري وداني الازبكية محل المكتبات و هناك كمان في كمية
من الكتب الجديدة و القديمة و النادرة ...الواحد لو ليه ما
يزح منها خالص .....اشتريت كمية من الكتب الكنت بفتش
ليها وما لاقياها ...
ونحن راجعين و انا شايلة اكياس كتبي مبسوطة
وفرحانة ....بكري قال لي ‏( اها في تاني حاجة عايزة
تشتريها ؟؟؟ .. عشان الليلة اخر يوم .. ‏)
قلت ليه ‏( بعد الكتب اللقيتها دي ما عايزة اي حاجة ..دي
بالنسبة لي كنز ... ‏)
كنت بتكلم معاه بحماس و فرحة ... و قعد يعاين مسافة
بتركيز كدة تاني ضحك وقال لي ‏( لما سألتك عايزة تشتري
حاجة كنت متوقع حاجة مختلفة ...زمان لما مي تجي
معانا القاهرة اهم شي بالنسبة ليها حاجات المكياج تمشي
تشتريهم اول حاجة ...لكن كتب؟؟ و تفرح بيهم كدة ؟؟؟
كل يوم بكتشف فيك حاجة بتدهشني يا هالة ... ‏)
انا بعد كلامي البحماس شعرت فجأة بالخجل و الارتباك ...
و ابتسمت وانا شاعرة باحساس جميل ما بتوصف من
النظرة الاداني ليها وهو بتكلم معاي
يتبع ...
الجزء 15
رجعنا السودان ...
و بعد شوية حلا واواب نزلوا المدرسة ... و انا رجعت
لروتيني ...
طلعت مع دعاء و سوزان وولاء واية كم مرة ... وخلاص
الحكاية بقت عادية ...رغم اني كنت شاعرة انه سوزان
لسة ما على طبيعتها ... ولسة متحفظة شوية من ناحيتي
لكن قلت خليها شوية شوية .... من الحاجات الكانت
مؤزماني قبل العرس اني ح اتعامل مع سوزان كيف بعد
العرس ...وعارفة اني مافي مفر من اني الاقيها ..كدة حسة
باين انه المشكلة دي تقريبا اتحلت ...والامور بقت
تقريباعادية بيننا ...
حبي لبكري ماشي زايد .. وهو معاملته و نظراته لي بتوحي
انه ممكن تكون عنده مشاعر لي ...لكن ما صرح لي باي
شي ...
بكري جاته سفرة تاني ... لدبي ... يوم مسافر دة و هو طالع
قال لي ‏( يا ريت لو كان في طريقة اسوقك معاي ... ‏)
ضحكت وقلت ليه ‏( ما مشكلة حسة اجازة المدارس
بتجي ... و ان شاء الله المرة الجاية نمشي معاك ... ‏)
ما قال حاجة لكن عاين مسافة وهو ساكت ... تاني قال لي
‏( ورشة العمل المرة دي 4 يوم و ح نخلص متاخرين
كالعادة ... وخامس يوم الوزارة هناك عاملة للناس احتفال
ح نضطر نقعد نحضره ...... وكمان بعد اجي عندي سفرة
تانية بعد 3 يوم بس ‏)
ضحك شوية كدة وقال ‏( زمان ما كان بفرق معاي السفر
.. مرات كنت بمشي من دولة لدولة تانية من غير حتى ما
ارجع السودان ...لكن حسة ... ‏) وسكت ما كمل كلامه ..وانا
قلبي قام يضرب ... يا بت روقي دة طبعا عشان مسؤلية
حلا واواب ...
اذا كان بكري متأزم من السفرة قيراط انا كنت متأزمة منها
24 قيراط ... من اول يوم هو سافر انا حسيت بنفسي
ضايعة ..و الخمسة يوم القدامي دي ما عرفت اقضيها كيف
لغاية ما يرجع ..
القراية البحبها ديك غلبتني ... بالليل رقدت في السرير
اتقلب و افكر غلبني النوم .. دي حالة شنو دي؟؟؟ شلت
مخدة بكري ودفنت وشي فيها واتنفست ريحته ... بعد
شوية قمت على التسريحة شلت واحد من فتايل الريحة
بتاعته وبخيتها في الاوضة ... وجيت رقدت وغمضت
عيوني و انا بستنشق ريحة عطره بتحتويني من كل
جانب ...
فجاة موبايلي ضرب ... ايمو .....قلبي قام يضرب و رديت
و يدي يرجفوا ... اول ما رديت طوالي جاني صوت بكري
‏( صاحية ولا صحيتك؟؟؟ ... ‏)
قلت ليه ‏( صاحية ... ‏)
قال لي ‏( كويس انك مصحصحة .. لاني عايزك حسة تحكي
يومك كله من الصباح بالتفاصيل ... عملتي شنو؟؟؟ ‏) انا بس
ضحكت وانا مستغربة ..
قال لي ‏( ما تضحكي .. انا جادي ..يللا ابدي .. احكي لي
دقيقة بدقيقة .. لا ثانية بثانية ... ‏) معقولة دة بكري؟؟ ..
وبديت احكي ليه تفاصيل يومي ... وهو يسمع ... ومرات
يوقفني يسألني ... لغاية ما وصلت للحظة هو اتصل بي ..
هو ذاته بعد داك قام يحكي لي في احداث يومه ...كنت
شاعرة بنفسي في عالم تاني وانا بسمعه بشاركني تفاصيل
يومه من الصباح .. شعرت اننا الاتنين قريبين لبعض
لدرجة ما معقولة رغم المسافات البينا .. ولما ودعني وقفل
.. لقيت الساعة ماشة على اتنين صباحا ...معقولة الوقت مر
كدة من غير ما اشعر؟ ...... واتنهدت في سعادة و نمت
وابتسامة كبيرة على وشي ...
الايام البعدها مرت على نفس المنوال ... بقيت من الصباح
اي حاجة اعملها بعملها وانا في بالي اني بالليل ح احكيها
لبكري ..بقيت اخترع حاجات اعملها مخصوص عشان اطول
كلامي معاه بالليل ... ولدهشتي الحاجة دي خففت علي كتير
ومررت علي الوقت .. وفي نفس الوقت زادت شوقي اني
الاقي بكري ...
اليوم القبل جية بكري قمت اديت البيت ميك اوفر ‏( make
over ‏) ... غيرت شوية في ترتيب العفش و جبت فوط
جديدة ..دة كله عشان القى حاجة امرر بيها الوقت ...
انا لنفسي جهزت قميص نوم جديد ... و قلت اقوم بكرة
من الصباح افرد شعري بالسيشوار ... و اعمل لي قناع
لوشي دة ....
بالليل مشيت استحميت و لبست لي بيجامة قديمة
عندي ... مرسوم فيها دبدوبات و بحبها عشان مريحة
... ومشيت رقدت في السرير منتظرة اتصال بكري
اليومي ... كل يوم بضرب لي زي الساعة 10 ...
الليلة الساعة 10 جات وهو ما ضرب ... انا طوالي اتوترت
... يا ربي ماله الحاصل عليه شنو؟ ....و المخ بقى يودي
ويجيب ......لما جات 10 ونص انا غلبني ....
قلت اضرب ليه انا ..هو قاعد يضرب لي بالايمو ..رنيت
عليه بالايمو ظهر لي انه ما متصل .... مشيت على الواتس
اب لقيت اخر ظهور ليه الساعة 7 المساء ...وطبعا ما عنده
شريحة موبايل في دبي ..معتمد بس على الايمو ...
انا خلاص غلبتني القعدة ... انزل تحت لناس عمو احمد
اكلمهم ؟؟ ... تاني قلت يا بت انتي عويرة .. تقولي ليهم
شنو؟؟؟ بكري كل يوم بضرب و الليلة ما ضرب و ما
متصل؟؟؟
نص ساعة تاني انا قاعدة بس في النار ..كل ما اضرب او
اخش الواتس اب القاه ما متصل ...
وفجأة بس تلفوني ضرب .... انا من الخلعة و الاضطراب
لمن التلفون ذاته وقع من يدي .. رفعته ولا عاينت للنمرة
الضاربة لي و قلت بلهفة ‏( الو ... ‏)
وجاني صوت بكري ‏( افتحي الباب ... ‏)
انا من الارتياح الحسيت بيه لما سمعت صوته لما قربت
ادوخ ..وقلت ‏(بكري ... ‏) وحسيت صوتي دة ضعيف و
صغير ..
تاني فجأة انتبهت لكلامه .. قلت ليه ‏( قلت شنو ؟؟ ‏)
قال لي ‏( الباب ..باب الشقة افتحيه .. انا برة .. ‏) برة ؟؟؟
برة وين ؟؟؟ ..
جريت على باب الشقة و عاينت بالعين السحرية ..ولقيته
واقف ... ما قادرة اصدق .... فتحت الباب بسرعة ...
ووقفت قدام بكري ببجامتي بتاعة الدبدوب .... و شعري
مفكوك ونازل على وشي و كتوفي وضهري ...
هوعاين لي لحظة كدة من غير كلام ..بعدين مد يديه
جراني عليه .. و دخل وقفل الباب و اتكل عليه ... و حضني
عليه شديد لما حسيت نفسي انقطع .... و قبلني ....وانا
تهت من عالمنا دة ....
لما وعيت لنفسي و الدنيا الحولي دي تاني .. بعد اكتر من
نص ساعة !!!! ....كنت راقدة في السرير جوة في
الاوضة ... وبكري راقد جنبي متكل على كوعه ... ويعاين
لي ... و يده بتلعب في شعري ...
قلت ليه ‏( الجابك شنو الليلة ؟؟ .. ‏)
قال لي ‏( ما قدرت اصبر ليوم بكرة ... فتحت للاحتفال بتاع
الوزارة ...و رميت تذكرتي القاطعنها لي ...و اشتريت تذكرة
في خطوط تانية عندهم طيارة بالمساء جيت فيها ... ‏)
ببساااطة كدة .....
انا شعرت بسعادة وخجل و اضطراب ..وعشان اغطي
عليهم قلت ليه ‏( ح يقبلوا انك ما تحضر الاحتفال ؟؟؟ ‏)
قال لي ‏( الحضور اختياري .. وفي ناس تاني غيري رجعوا
الليلة ..وفي واحد زميلي من المكتب حقنا هنا خليته
يحضر هو براه عننا الاتنين ... ‏)
ضحكت وقلت ليه ‏( وقلت ليه راجع لشنو؟؟؟ ‏)
قال لي بابتسامة ‏( قلت ليه تعبان .... و علاجي هناك في
السودان ... ‏) انا تاني خجلت و دنقرت وانا بضحك ...قال
لي ‏( بتكوني جميلة خلاص لما تخجلي ... ‏) انا قلبي قال
شح و جسمي بس مشت فيه كهرباء .. وخجلي زاد زيادة ...
بكري ضحك و باسني في راسي و قام من السرير و قال
‏( النمشي ادخل شنطي الخليتها قدام الباب ديك ...ما يجي
زول يلقاها برة يستغرب ... ‏)
وفعلا بكرة الصباح ناس بيتهم كلهم استغربوا لما صحوا
الصباح لقوا بكري جاء ...لما نزلت لخالتو نعمات زي كل
يوم قالت لي ‏( حمد لله على السلامة ...كويس ناس بكري
فكوهم بدري يوم .. ‏) قلت ليها الله يسلمك وانا بحاول ما
اظهر الخجل الانا حاسة بيه ...
كنت حاسة اني محلقة في سحابة من السعادة ما بنغضها
علي الا انه بكري مسافر تاني بعد 3 يوم ..لكن غايتو سفرة
قصيرة ....ومرت التلاتة يوم دي وهو معاي زي الرهاب
..... وتاني سافر !!!!
.. اليوم السافر فيه بكري وانا في لوعتي وشوقي داك
اتصلت علي دعاء .... قالت لي ‏( عايزين نمشي عفراء مول
بكرة .. في محلات فيها تخفيضات ... نمشي نشوفها لو
نحصل فيها شي .. ‏) انا طوالي وافقت ... لانه المشية ح
تقضي لي الوقت ... و قلت برضه لو لقيت لي قمصان حلوة
جديدة اشتريها !!!!
تاني يوم لما مشيت عفراء مول لقيت دعاء براها .. باقي
الشلة المرة دي مافي ...سألتها منهم قالت لي ‏( كلهم التلاتة
طلعت ليهم مواضيع ... انا قلت ليهم ما بننتظركم .. نمشي
نحصل التخفيضات دي قبل الحاجات السمحة ما تتعزل كلها
... ‏)
مشينا على المحل الفيه التخفيضات ....هو بتاع واحدة
معرفتهم ...فيه ملابس نسائية و قمصان نوم ... لقيت
عندها قمصان حلوة شلت منهم ... ودعاء ذاتها اشترت ليها
حاجات ...
مشينا بعد داك قعدنا في الكافتيريا نشرب لينا قهوة و
نتونس ...... لما جينا نطلع دعاء قالت لي ‏( انتظريني
لحظات ادخل الحمام واجي ... ‏)
وختت الاكياس بتاعتها جنبي ومشت ... انا قعدت براي
بفكر اني كنت فاكرة انه الطلعة دي ح ترفع معنوياتي
شوية .. ..لكن ما عارفة مالي ... حاسة باحساس كدة عجيب
... ما عارفة ارهاق و لا اكتئاب ولا شنو ...
فجأة في قعدتي ديك اسمع اسمي .. ‏( هالة ... ‏) ... صوت كدة
طولت منه ..معقولة ؟؟
اتلفت ولقيت اسامة واقف جنبي ...
انا اتخلعت وقمت وقفت على حيلي اتلفت ...قال لي ‏( هالة
كيفك ؟؟ ‏)
قلت ليه ‏( الحمد لله ... ‏) مخي كان لافي زي الطاحونة
افكار كتيرة دايرة فيه ... الجاب اسامة هنا شنو حسة ؟؟؟
وانا حسة اتصرف كيف؟؟؟
جاني صوت اسامة ‏( هالة ... انا عايز اتكلم معاك ... ضروري
.. ممكن تقعدي .. ‏) انا مخي بدأ يصفى ..اقعد وين ؟؟؟
حسيت اني ما ممكن ابدا اقعد مع اسامة ....
قلت ليه ‏( معليش يا اسامة ما بقدر اقعد ... انا بس حسة
مستعجلة ومعاي ناس ‏) قررت اني امشي لدعاء في الحمام
ونطلع نمشي .
.اسامة قال لي بصوت كدة كأنه بترجاني ‏( ارجوك يا هالة
.... انا عرفت انك اتغصبتي على الزواج دة ... وانه كان من
دون رغبتك .. يا هالة انت عارفة انو انا ... ‏)
حسيت راسي لافي وقاطعته ‏( القال ليك الكلام دة منو ؟؟ ‏)
قال لي ‏( ما مهم القالي منو ... ولا عرفت كيف .... المهم انو
الكلام صحيح ...وانا حسة جاي عشان اتكلم معاك واشوف
كيف انــ ... ‏)
تاني قاطعته ‏( اسامة ...حتى لو كان كلامك دة صاح .. انا
الان متزوجة وعلى ذمة راجل تاني ... لكن اصلا الكلام
البتقوله دة ما صحيح ... انا مافي زول اجبرني على الزواج
دة .. انا اتزوجت بكامل ارادتي ورغبتي ...وعايزاك تصدقني
لما اقول ليك انه انا الان اسعد ما اكون بالزواج دة ... ‏)
اسامة قال لي ‏( هالة .. ارجوك .. ‏)
تاني قاطعته ‏( اسامة .. انا لو ما بحترمك و بقدرك ما كان
اصلا وقفت معاك وشرحت ليك ....لكن عايزاك انت كمان
تبادلني بالمثل و تحترم حتة انه انا الان متزوجة وعلى
ذمة راجل بحبه و بحترمه لاقصى درجة ... وما صاح اقيف
وقفة زي دي معاك .. وارجوك زي ما قلت ليك زمان ... ارجو
انك تاني ما تتصل بي وربنا يوفقك مع غيري ... ‏)
وشلت الاكياس و الحاجات و اتحركت من قدامه ...
سمعته مرة واحدة قال ‏( هالة .. ‏) لكن ما اتلفت ومشيت
على الحمامات ... والحمدلله لاقيت دعاء جاية علي ...جات
شالت حاجاتها وعاينت لي في وشي شديد وقالت لي
‏( مالك وشك مخطوف كدة ؟؟؟ ‏) يا ربي شافت ياسر واقف
معاي؟؟؟
قلت ليها ‏( والله بس تعبانة ومرهقة شوية ... ‏) هي ما
علقت ... وطلعنا مشينا ....
يتبع ..
الجزء 16
رجعت البيت وانا مهزوزة من لقائي مع اسامة ... الفترة
الفاتت دي كلها من اول مرة بعد كلمته بخطوبتي ديك هو
اتصل علي كتير وانا ما رديت عليه ... تاني ما سمعت
منه ... وقلت خلاص اقتنع ...
الفتح الموضوع دة تاني شنو؟؟ ... ومن وين جاب فكرة اني
انجبرت على الزواج دة ؟؟وعرفني كيف في عفراء
.. بتابعني ولا شنو ؟؟؟ ....
الاسئلة دي كلها دايرة في راسي ... وحاسة اني ما قادرة
اجاوب عليها .. حاسة راسي كابس و زي الفيه غمامة
حايطة بدماغي و مانعاه التفكير ...
لكن الحاجة الوحيدة الظهرت لي واضحة رغم التشوش دة
..انه شوفة اسامة ما حركت فيني اي مشاعر ... ومهما
كانت المشاعر الكانت عندي ليه زمان ..انتهت تماما ... وما
اظنها كانت وصلت لمرحلة حب اصلا .. ..يمكن اهتمامه بي
خلاني اميل ليه و اتماشى معاه ... و كنت وما زلت معجبة
بيه كانسان مهذب و محترم و مكافح ...لكن حب ... لا ...
لاني يا دوب عرفت يعني شنو حب .....احساس انه في
زول مالك عقلك وقلبك ومتملك كل حواسك ... عايزاه كل
الوقت جنبك ... ما بتتحملي بعده ...شاغل تفكيرك وهو
معاك وهو بعيد منك ... احساس انه دة الزول الوحيد الفي
الدنيا دي بكملك ..بكري ..
من الارهاق و التشوش الحاصل علي نمت معظم يومي داك
... لما ناس حلا اواب جوا من المدرسة قمت يا الله غديتهم
.. وانا غلبني الاكل ... مشيت رقدت تاني .....يا الله تاني
العصر قمت و نزلت معاهم تحت لحبوبتهم وجدهم .... كل
مرة ارفع عيني القى . خالتو نعمات تعاين لي ساي ...
بالليل بعد نومت العيال و استحميت وجيت رقدت ... قلت
يا ربي بكري لو ضرب عشان احكي ليه يومي ح اقول ليه
شنو؟؟ اقول ليه لاقيت اسامة ؟؟؟ اصلي ما حصل دسيت
حاجة على بكري قبل كدة ..لكن بس اكلمه كيف حسة
...؟؟؟
وانا في تساؤلاتي دي تلفوني ضرب ... وقلبي قام يضرب
معاه ... رديت عليه ...بكري بعد سلم علي سكت مسافة
كدة ...وانا منتظرة يسألني من يومي قضيته كيف ..لكن
قال لي ‏(مشتاق ليك كتير يا هالة ... ‏)
قلبي قال شح ..و بسري قلت ليه وانا مشتاقة ليك اكتر
..لكن غلبني اقولها بصوت عالي ..
هو واصل ‏( السفرتين ديل خلوني اعرف وافهم حاجات
كتيرة .... ‏) ما فهمته ....
سكت شوية وواصل ‏( في كلام كتير عايز اقوله ليك يا هالة
....لكن ما بنفع بالتلفون ... بكرة ان شاء الله لما ارجع
... ‏) ..
بكري قفل مني و انا مسكت التلفون علي وانا بتنهد ... و
بفكر ...دة شنو دة الما بتقال بالتلفون دة ؟؟ .. وبكري ذاته
حسيت بيه متغير شوية ... رجع لجديته الزمان ديك
.. راسي شاعرة بيه لسة كابس ... و بعد شوية نمت من غير
ما اصل لاجابة ...
قمت الصباح وانا لسة بفكر في كلام بكري امس بالليل دة
....ما عرفت اطلع منه بشنو ..... مرات اصل قمة التوجس
و مخي يقول لي يا ربي ندم على زواجنا ؟ ... لكن ارجع
اقول لا ... كل تصرفاته و كلامه بدل عكس كدة ...
اليوم داك ما عارفة تميته كيف ... ارهاق بدني و عصبي ...
خمول و طمام وعدم رغبة في الاكل ....
بكري طيارته المغرب ... لما مواعيدها جات انا كنت وصلت
الحد ...كانوا قاعدين جنبي حلا واواب متحمسين كل
دقيقة يسألوني بابا بكري بجي متين؟؟
لما جرس الشقة ضرب الاتنين قاموا جارين وفتحوا الباب و
رموا نفسهم على بكري ..... انا كنت قاعدة في كرسي في
الصالة مقابلة الباب ...
بكري رفع راسه يعاين لي .. ووشه كان جامد ..ما مبتسم زي
عادته ... سلام ما سلمه علي ... انا قلبي قعد يضرب
... خلاص الافكار السوداء بدت تتكاثر في راسي ...
شتان ما بين لقانا لما جاء اخر مرة من السفر ... وبين لقانا
الليلة ...
بكري خت شنطته في الارض و فتحها طلع منها لعبات لحلا
واواب ... الاتنين انفعالهم زاد وقعدو يشكروا فيه ...
قال ليهم ‏( يللا لحبوبة تحت عشان توروها العابكم ... ‏)
وطلع معاهم ووقف في راس السلم يعاين ليهم لغاية ما
نزلوا تحت و دخلوا جوة البيت ...
انا قاعدة متصلبة في مكاني ...
بكري جاء داخل وقفل الباب ... اتجه علي ومن غير يعاين
لي قال لي ‏( تعالي ‏) وهو ماشي على اوضة النوم ...
كلمته دي قالها بطريقة خلت الاحاسيس السيئة الكنت
حاسة بيها تزيد زيادة ..قلبي اتقبض .. وراسي لف ... و
حاسة بالطمام ماشي زايد ...
قمت يا الله مشيت بوراه ... ما عارفة رجليني شالوني
كيف و وصلت الاوضة .... هو كان واقف جنب الباب
منتظرني ... واول ما انا دخلت رزع الباب قفله بقوة لما انا
اتخلعت ... عاينت ليه بخلعة ... تعابير الغضب الفي وشه
صدمتني ... .
قعدت في طرف السرير ... بكري كان شايل موبايله في يده
.. جدعه باتجاهي بقوة لغاية ما الموبايل نط وكان ح يقع
من السرير ..وقال لي بنبرة حادة ‏( ممكن اعرف دة
شنو ؟؟؟ ‏)
ما عارفة انا في حالتي ديك قدرت كيف امد يدي واقبض
الموبايل قبل يقع ....قعدت اعاين للموبايل لحظات وما
مستوعبة حاجة ... بعدين رفعته و حاسة بيديني
برجفوا .... و عاينت في الشاشة ... وشفت اخر حاجة ممكن
اتوقعها ... صورتي انا واسامة ... واقفين مع بعض في
عفراء مول ...
ردة فعلي كانت اني رميت التلفون من يدي و جريت على
الحمام ... ويا الله وصلت الحوض ... وطوالي بديت
استفرغ ...حسيت روحي عايزة تطلع مع الاستفراغ
... وحسيت بنفسي ح انهار اقع في الارض لولا في اللحظة
دي في يد اتلفت حولي و سندتني ...
بعد خلصت ...تكلت راسي على الرف الفوق للحوض ... و
حاسة جسمي دة كله برجف ...جاني صوت بكري كانه من
بعيد ‏( هالة ...مالك ؟ في شنو؟؟ ‏)
وشعرت باللهفة و الخوف في صوته ...واتلفت اعاين ليه
... .. لقيت ملامح القلق و الشفقة في وشه ... ويده الرفعها
عشان يزح شعري من وشي كانت بترتعش .. يمكن لو كان
لقيت وشه لسة في غضبه و ثورته القبل شوية كان
اتماسكت .... لكن تعابيره دي تمت الناقصة ....وحسيت
بدموعي نازلة رغما عني ..
بكري قال بانفعال كدة ‏( يا الللله يا هالة .. لا ... ‏) و جراني
وضماني عليه شديد و بدا يربت على شعري ... كنت حاسة
بيه بهدي فيني بكلمات في اضاني لكن ما سامعاه بقول في
شنو بالضبط ...لكن حضنه ... و يده ... و كلماته في الاخر
هدوني ...
لما حس بي رقت رفع راسي و غسل لي وشي ... و خلاني
غسلت خشمي من الاستفراغ ... شال البشكير نشف لي
وشي و بعد ختاه تكلني طلعني من الحمام ... في الاوضة
رقدني في السرير ..
انا رقدت في المخدة تاني واخدت نفسي ... حاسة نفسي
مستنزفة وهلكانة ... بكري قعد جنبي في السرير ومسك
يدي وقال ‏( بتقدري تقومي اوديك المستشفى؟؟؟ ‏)
انا سريع قلت ليه ‏( لا لا مافي داعي لمستشفى ... انا حسة
احسن الحمدلله ... شوية كدة وبقوم ‏)
عاين لي لحظات كدة وقام طلع من الاوضة ... انا صحي
كنت حاسة بارهاق .... لكن على الاقل الطمام راح
... والحاجات دي كلها لو طمام ... لو دوخة .... لو ارهاق ...
كلها كانت لا تسوى شي قدام الاحساس الحسيت بيه وانا
بشوف صورتي مع اسامة في تلفون بكري .... شعرت اني
عايزة اوضح ليه باسرع فرصة ..
بكري جاء راجع شايل كباية فيها عصير وجاء قعد
جنبي ... انا طوالي بديت اتكلم معاه ‏( بكري ...الصورة ... ‏)
لكن هو قاطعني ‏( خلي الكلام دة حسة ... هاك قومي
اشربي العصير دة ... ‏)
قلت ليه ‏( بكري .. ارجوك ... انا لازم اوريك .الحصل .. لازم
اشرح ليك .. انت لازم تعرف الحقيقة ... ‏)
عاين لي لحظات بعدين قال ‏( طيب ..لكن اشربي العصير
اول .. لازم تعوضي السوائل الفقدتيها دي ... ‏)
مافي طريقة غير اسمع كلامه .. رفعت نفسي وهو تكلني و
شربت نص الكباية ..خايفة اشرب كتير الطمام يرجع لي
تاني ...
قال لي ‏( خلصيها ... ‏)
قلت ليه ‏( بعد شوية ...ما عايزة اهيج معدتي ... ‏)
عاين لي تاني ثواني وخت الكباية في الكمودينة .. انا
طوالي بديت اتكلم ‏( بكري ... انا اسامة لاقيته صدفة في
عفراء امس .. انا كلمتك قلت ليك ماشة مع ناس دعاء
..هناك فوجئت بيه ...ما كنت متوقعة ابدا اني اشوفه
هناك ... انا اسامة دة من يوم انت طلبتني من ابوي انا
تاني ما قابلته ..حتى لما .. لما ... نهيت موضوعي معاه
اتكلمت معاه بالتلفون بس ... قلت انا مخطوبة لراجل تاني
ما صاح اقابله ... ومنها خلاص قطعت علاقتي معاه
... تاني ابدا ولا شفته ولا اتكلمت معاه ..ولا حتى ...ولا
حتى ... فكرت فيه ...لغاية امس ... وحتى امس وقفتي
معاه ما زادت عن دقيقة ... ‏)
سكت شوية واترددت اقول الكلام العايزة اقوله ولا لا
.. وبعدين جاني تصميم من مافي اني لازم اقول .. لازم
اتكلم عاينت لبكري و قلت ليه ‏( في وقفتي دي مع اسامة
وضحت ليه .. اني اسعد ما اكون في زواجي ... ‏)
بكري عاين لي لحظات بعدين قال لي ‏( بالجد يا هالة؟؟ ...
بالجد انتي سعيدة بزواجنا ؟؟؟ ‏)
هزيت ليه رأسي بالايجاب وقلت بصوت هامس ‏( ااااي ‏) ...
بكري مسك يدي ورفعها وباسها وقال لي ‏( معليش يا هالة
.... انا اسف .. اسف اني جطت فيك وانفعلت ... وعايزك
تتأكدي انه انفعالي دة ما بسبب اني ما بثق فيك ... بالعكس
ثقتي فيك ما ليها حدود ... لاني عارفك انتي شنو يا هالة ‏)
سكت شوية وابتسم وقال لي ‏( انفعالي دة بس من غيرتي
عليك ...... بغير عليك ... يا هالة .... اول مرة اعرف شعور
زي دة .... كنت حاسي نفسي ح اجن لما شفت الصور دي
... ‏)
انا قلبي قام يضرب ..بكري .بغير علي انا ؟؟؟ عاينت ليه
وباين الدهشة كانت مرسومة على وشي ...
قال لي ‏( ما تستغربي ... انا امس لما اتصلت عليك بالليل
كنت عايز اقول ليك انا بحبك يا هالة ...لكن كنت عايز
اقولها ليك وانا بعاين في عيونك ... ‏) ...
وعاين لي شديد في عيوني وقال لي تاني ‏(بحبك يا هالة
... ‏) انا حسيت برعشة تحتوي جسمي كله و اعماقي
.... وابتسمت ودنقرت ..
قال لي ‏( هالة ... ‏) ورفعت عيوني ولقيته بعاين لي بترقب
... ولهفة ...و ...وخوف ؟؟؟ ...دة بكري ؟؟ الطوالي ثابت
.. ومسيطر على نفسه ...خايف و هو وهو منتظر اجابتي
ليه ؟؟؟
وما كان في حاجة اعملها اقل من اني امد يدي و احيطه
بيهم و اضمه علي شديد ...
ودي كانت اجابتي ليه ... وحسيت بجسمه برتعش بين
يديني و هو بطلع نفس طويل ...بقينا على الوضع دة
لحظات وانا ما قادرة اوصف مشاعري في اللحظات ديك
... حب .. وسعادة .. و رضا ,... و .. و بالجد ما بقدر اوصفها ...
بكري رفع راسه و يعاين لي وهو مبتسم وساكت من غير
كلام ... انا لسة في شي كان حايص لي .. اترددت اسأل ولا
لا ... لكن قلت لازم نقطع العرق ونسيح دمه ... قلت ليه
‏( انت الرسل ليك الصورة دي منو ؟؟؟ ‏)
ابتسامته اتهزت شوية لكن ما اختفت وقال لي ‏( من رقم
ما عارفه ... ما مسجل عندي ...لكن كدة خليني من
الموضوع دة حسة ... انتي الدورة جاتك متين اخر مرة ... ‏)
شنو ؟؟؟
انا اتخلعت من سؤاله قلت ليه ‏( ااا ..والله ما متذكرة
... اصلها هي ما منتظمة ... ليه بتسأل ؟؟؟ ‏) انا سألته لكن
مخي كان خلاص بدأ يجاوب علي السؤال ...التعب ...
والدوخة .. والطمام ...معقولة ؟؟؟
ابتسامة بكري زادت و كانه بقرأ افكاري قال لي ‏( ايوااا
..بس ال
بتفكري فيه دة هو ذاته ... و ح نتاكد بعد شوية
... هاك كملي عصيرك دة .... ‏)
وزي ما اتوقع بكري ... و زي ما فكرت انا ... طلعت حامل
..
يتبع ...

